ޒުވާނުންނަށް ފުލުހުން އަނިޔާ ކުރި މައްސަލައިގައި އިމްރާނާއި ސުވާލު ކުރަން މީކާއިލް ހުށަހަޅައިފި | Sangu News\nޒުވާނުންނަށް ފުލުހުން އަނިޔާ ކުރި މައްސަލައިގައި އިމްރާނާއި ސުވާލު ކުރަން މީކާއިލް ހުށަހަޅައިފި\n2 މެއި 2021 - 16:09\nމަސައްކަތުގެ މާހައުލުގައި ހިނގާ ޖިންސީ ގޯނާގެ މައްސަލަތަކާއި ދެކޮޅަށް ކުރިޔަށް ގެންދިޔަ އިހުތިޖާޖުގައި އަންހެން ކުއްޖަކު ބިޑިއަޅުވާ މޫނަށް އަމާޒުކޮށް ޕެޕާ ސްޕްރޭ ޖެހި/ ފޮޓޯ: ޖެރީ (އަޝަހާދު)\nމަސައްކަތުގެ މާހައުލުގައި ކުރިމަތިވާ ޖިންސީ ފުރައްސާރައާއި ދެކޮޅަށް ޒުވާނުންތަކެއް އިސްވެ ބޭއްވި އެއްވުމެއް ރޫޅާލުމުގައި ކޯޑް އޮފް އެތިކްސް އާއި ހިލާފަށް ފުލުހުން އަމަލުތައް ބަހައްޓައި ބާރުގެ ބޭނުން ކުރި މައްސަލައިގައި ހޯމް މިނިސްޓަރު އިމްރާން އަބްދުﷲ އާއި ސުވާލު ކުރުމަށް ހުށަހަޅައިފި އެވެ.\nމޭޑޭއާއި ދިމާކޮށް ރޭ ކުރިޔަށް ގެންދިޔަ އެ ހިނގާލުމަށް ހުރަސް އަޅައި، ފުލުހުން ވަނީ ހާލަތާއި ނުބައްދަލު ބާރުގެ ބޭނުންކޮށް ޕެޕާ ސްޕްރޭ ޖަހާފައެވެ. އަދި އެއްވުމުން ބައެއް ޒުވާނުން ހައްޔަރު ކުރުމުގައި އަނިޔާކޮށް، މޫނަށް އަމާޒުވާ ގޮތަށް ގިނަ އަދަދެއްގެ ޕެޕާ ސްޕްރޭ ޖަހާފައިވެއެވެ. މި މައްސަލައިގައި ފުލުހުންނަށް ބޮޑެތި ފާޑުކިއުންތައް އަމާޒުވަމުން ދަނިކޮށް، އިމްރާނާއި ސުވާލު ކުރުމަށް ހުށަހެޅީ ރައްޔިތުންގެ މަޖިލީހުގެ ގަލޮޅު އުތުރު ދާއިރާގެ އެމްޑީޕީ މެމްބަރު މީކާއިލް އަހުމަދު ނަސީމެވެ.\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އެޑްރެސްކޮށް ފޮނުވި ސިޓީގައި މީކާއިލް އެދިފައިވަނީ މަޖިލީހުގެ ގަވައިދުގެ 80 ވަނަ މާއްދާގެ ދަށުން އޭނާ ހުށަހަޅުއްވާ ފަސް ސުވާލެއްގެ ޖަވާބު ލިޔުމުން ހޯދައިދެއްވުމަށެވެ.\nއިމްރާންގެ ފަރާތުން ލިޔުމުން ޖަވާބު ހޯއްދެވުމަށް ހުށަހެޅި ސުވާލުތަކުގެ ތެރޭގައި ހިމެނެނީ:\n1. މުޒާހަރާއެއް ރޫޅާލުމުގައި ފުލުހުން ހާލަތާއި ނުބައްދަލު ބާރުގެ ބޭނުންކޮށްފައިވާއިރު، މިހާތަނަށް މައްސަލައިގައި އެއްވެސް ފިޔަވަޅެއް އަޅާފައިވޭ ތޯ؟ ފިޔަވަޅެއް އެޅިފައިވާނަމަ އެ ފިޔަވަޅަކީ ކޮބައިތޯ؟\n2. މުޒާހަރާ ރޫޅާލަން ދިޔަ ފުލުހުން ތިބީ ފުލުހުންގެ ޤާނޫނުގެ ދަށުން، އެމީހުންގެ ސާވިސް ނަމްބަރު ފެންނަ ގޮތަށްތޯ؟\n3. މުޒާހަރާ ރޫޅާލަން ހަރަކާތްތެރިވީ، އެކަމާއި ގުޅޭ އެކަށީގެންވާ ޓްރެއިނިންގ ލިބިފައި ތިބި ފުލުހުންތޯ؟\n4. މުޒާހަރާތަކާއި އެކިއެކި އެއްވުންތައް ރޫޅާލުމުގައި ފުލުހުން ހަރަކާތްތެރިވާއިރު ބޮޑީ ކެމެރާ ބޭނުން ނުކުރާ ސަބަބަކީ ކޮބައިތޯ؟\n5. ބޮޑެތި ކުށްތަކަށް ތުހުމަތު ކުރެވިގެން، އެތުހުމަތު ކުރެވޭ ފަރާތްތަކުގެ ވަނަވަރު ހާމަކުރާއިރު، ހުރިހާ ފަހަރަކު އެއް އުސޫލަކުން ޢަމަލު ނުކުރަނީ ކީއްވެތޯ؟\n@M_Hameedh @PoliceMv this is how you "Protect & Serve".? pic.twitter.com/yqn9PpHLM1\n— Ihusans (@ihusans) May 1, 2021\nމަސައްކަތުގެ މާހައުލުގައި ކުރިމަތިވާ ޖިންސީ ފުރައްސާރައިގެ މައްސަލަތަކާ ދެކޮޅަށް ރޭ ކުރި ސުލްހަވެރި އިހުތިޖާޖު ރޫޅާލުމުގައި ފުލުހުން ބާރުގެ ބޭނުންކުރި ގޮތާއި މެދު މީޑިއާގެ ފާޑުކިއުންތައް ވެސް ވަނީ ފުލުހުންނަށް އަމާޒުވެފައެވެ. މުޒާހަރާގައި އިސްކޮށް އުޅުނު އަންހެން ކުދިންތަކެއް ހައްޔަރު ކުރުމުގައި ފުލުހުން އަމަލު ކުރި ގޮތުގެ ވީޑިއޯ ސޯޝަލް މީޑިއާގައި ދައުުރވަމުން ދާއިރު އަންހެން ކުއްޖާގެ ބޮލުގައި ހިފާ ހިއްލާލުމަށްފަހު އަންހެން އޮފިސަރެއް އޭނާގެ މޫނަށް ގިނަ އަދަދެއްގެ ޕެޕާ ސްޕްރޭ ޖަހައެވެ. އަދި އެ ވަގުތު އަންހެން ކުއްޖާއަށް އެހީތެރިވުމަށް މަސައްކަތް ކުރާ ދެ އަންހެން ކުއްޖެއްގެ މޫނަށް އަމާޒުކޮށް ވެސް ޕެޕާ ސްޕްރޭ ޖަހައެވެ.\nމީގެ އިތުރުން އިހުތިޖާޖުގެ ބައެއް ބައިވެރިން ހައްޔަރުކޮށް، ފަހަތަށް ބިޑި އަޅުވާ ވެސް ޕެޕާ ސްޕްރޭ ޖަހާފައިވެ އެވެ. އެއްވުން ރޫޅާލުމުގެ ފުލުހުން ބޭނުން ކުރީ ހާލަތާއި ނުބައްދަލު ބާރެވެ. އަދި ފުލުހުންގެ ކޯޑް އޮފް އެތިކްސް އާއި ހިލާފަށް ގިނަ އަމަލުތަކެއް ހިންގިއެވެ. ރޭ ފުލުހުން ވަނީ، އެއްވުމުގެ ބައިވެރިންނާއި ބޭއަދަބީ ބަހުން ވާހަކަ ދައްކައި، އެ ކަވަރު ކުރުމުގައި ހަރަކާތްތެރިވި ނޫސްވެރިންނާއި ހަޑި ހުތުރު ބަހުން މުއާމަލާތްކޮށްފައެވެ.\nމައްސަލައިގައި ފާޑުކިއުން އަމާޒުވުމުން ފުލުހުން ބުނީ މުޒާހަރާގެ ތެރޭގައި ފުލުހުން ބާރުގެ ބޭނުންކޮށްފައިވާ ގޮތް، ހާއްސަ އިސްކަމެއް ދީގެން ޕްރޮފެޝަނަލް ސްޓެންޑާޑްސް ކޮމާންޑްއިންނާއި ޔޫޒް އޮފް ފޯސް ރިވިއު ކޮމިޓީން ބަލަން ފަށާފައިވާ ކަމަށެވެ. އަދި ކޮމިޝަނާ އޮފް ޕޮލިސް މުހައްމަދު ހަމީދު ވިދާޅުވީ، ޖިންސީ ގޯނާއާއި ދެކޮޅަށް ކުރިޔަށް ގެންދިޔަ އިހުތިޖާޖުގައި ފުލުހުންގެ އަމަލުތައް ހުރި ގޮތް ބެލުމަށް އަންގާފައިވާނެ ކަމަށެވެ. އަދި އާއްމުންގެ ކަންބޮޑުވުންތަކަށް އިހުތިރާމު ކުރާކަން ފާހަގަކޮށް ހަމީދު ވިދާޅުވީ އޮފިސަރުންނާއި މެދު ހުރި ކަންބޮޑުވުންތައް ފުލުހުންގެ ޕްރޮފެޝަނަލް ސްޓެންޑާޑްސްއިން ބަލަމުން ގެންދާ ކަމަށެވެ.\nޕެޕާ ސްޕްރޭ ޖަހައި ބާރުގެ ބޭނުން ކުރާ މަންޒަރު ފެންނަ ވީޑިއޯއާއި އެކު ރޭގެ މުޒާހަރާގައި އުޅުނު އޮފިސަރުންގެ މައްސަލަ ބަލަން އާއްމުން ދަނީ ގޮވާލަމުންނެވެ. އަދި ފުލުހުންގެ ރީފޯމްއަކީ މިއީތޯ ގިނަ ބަޔަކު ދަނީ ސުވާލު އުފައްދަމުންނެވެ.\nޒުވާނުން ހުއްޓުވީ އެއްވެސް އިންސާނިއްޔަތުކަމެއް ނެތި، އާއްމުން ރަތަށް!\nޖިންސީ ގޯނާގެ މައްސަލައިގައި، އަލީ ވަހީދަށް ކުރާ ދައުވާތަކުގެ އަޑުއެހުން އާދީއްތަ ދުވަހު!\nސްޓޫޑިއޯއެއްގައި އަންހެނަކު ރޭޕްކުރި މައްސަލައިގައި އާޓިސްޓަކަށް 15 އަހަރުގެ ހުކުމެއް!


Haradhu kuda gothakah moonu alikuran beynun nama hallaky Coffee..! | Fashui Online\nޚަރަދު ކުޑަ ގޮތަކަށް މޫނު އަލިކުރަން ބޭނުންނަމަ، ހައްލަކީ.... ކޮފީ!\nކޮފީއަކީ މުޅި ދުނިޔޭގައި ވެސް ވަރަށް ގިނަ މީހުން ގަޔާވާ އެއްޗެކެވެ.\nދުވަހުގެ ފެށުން ކޮފީ ތައްޓަކުން ނުފަށާނަމަ، އެދުވަހެއް އެއްކޮށް އެމީހަކަށް ޚަރާބުވާ މީހުން ވެސް އުޅެއެވެ.\nކޮފީއަކީ ސިއްޙީ ގޮތުން ވެސް ހަށިގަނޑަށް ފައިދާ ހުރި އެއްޗަކަށް ވާއިރު، ކޮފީ ބުއިމުން އިންސާނާ ފިކުރުތަކާއި ދުރުވެ، ސިކުނޑި ތަނަވަސްވެ، އަދި ހިތުގެ އެކިއެކި މައްސަލަތައް ޖެހުމުން ވެސް ދުރުކޮށްދޭ ކަމަށް ސިއްޙަތާއި ބެހޭ މާހިރުން ބުނެފައިވެއެވެ.\nހަށިގަނޑަށް ފައިދާ ކުރުމުގެ އިތުރުން، ކޮފީއަކީ ހަންގަނޑަށް ވެސް ފައިދާ ހުރި އެއްޗެއްކަން ދިރާސާތަކުން ހާމަވެފައިވެއެވެ. ކޮފީއިން ހަންގަނޑު އަލިކޮށްދީ، އޮމާން ކޮށްދިނުމުގެ އިތުރުން ހަންގަނޑުގައި ހުންނަ ރީތައް ފިލުވާލަދޭ ކަމަށް އިންޓަނޭޝަނަލް ޖާނަލް އޮފް ޑަރމަޓޮލޮޖީ އިން 2015 ވަނަ އަހަރު ނެރުނު ރިޕޯޓެއްގައި ބުނެފައިވެއެވެ.\nހަންގަނޑު ރީތިކުރުމަށް ކޮފީ ބޭނުން ކޮށްގެން ތައްޔާރު ކުރެވޭ ސްކްރަކީ ގޭގައޮ ވަރަށް ފަސޭހައިން ތައްޔާރު ކުރެވޭ، ގިނަ އެއްޗެއް ވެސް އެއަށް އަޅަން ނުޖެހޭ ސްކްރަބެކެވެ.\nފަސޭހައިން ގޭގައި ތައްޔާރު ކޮށްލެވޭނެ ދެ ސްކްރަބެއް:\n• ކޮފީއާއި ކާށިތެޔޮ ސްކްރަބް\nމިސްކްރަބް ތައްޔާރު ކުރަން ބޭނުން ކުރާނީ މުގުރާފަ ހުންނަ ކޮފީއެވެ. ދަޅުގައި ބަންދު ކޮށްފައި ހުންނަ ކޮފީވެސް ބޭނުން ކުރެވިދާނެއެވެ.\nއެންމެ ފުރަތަމަ ދެ ސައިސަމުސާ ކޮފީ ކުޑަ ބޯތައްޓަކަށް އަޅާނީއެވެ. ދެން ދެ މޭޒުމަތީ ސަމުސާ ކާށިތެޔޮ (ބޮޑަށް ރަނގަޅުވާނީ އެކްސްޓްރާ ވަރޖިން ކާށިތެޔޮ) ކޮފީ އަޅާފައިހުރި ބޯތަށީ ތެރެއަށް އެޅުމަށްފަހު ޕޭސްޓަކަށް ވަންދެން ގިރާލާށެވެ.\nކޮފީއާއި ކާށިތެޔޮ ސްކްރަބް ތައްޔާރު ކުރެވުނީއެވެ.\nމިސްކްރަބް މޫނުގައި އުނގުޅުމަށްފަހު 30-20 މިނެޓު ވަންދެން ބެހެއްޓުމަށްފަހު މޫނު ދޮވެލާށެވެ.\n• ކޮފީ އާއި ޔޯގަޓް ސްކްރަބް\nބޯތައްޓަކަށް އެއް މޭޒުމަތީ ސަމުސާ ކޮފީ އެޅުމަށްފަހު އެއްމޭޒުމަތީ ސަމުސާ އާދައިގެ ޔޯގަޓް އަޅާށެވެ. ޔޯގަޓް ކޮފީ ތައްޓަށް އެޅުމުގެ ކުރިން އޭގައި ހުންނަ ދިޔާ ފެންތައް އުކާލަން ވާނެއެވެ.\nކޮފީއާއި ޔޯގަޓު ރަނގަޅަށް ގިރާލުމަށްފަހު މޫނުގައި އުނގުޅާލާށެވެ.\nމިސްކްރަބް ވެސް 30-20 މިނެޓު ވަންދެން މޫނުގައި އުނގުޅާފައި ބެހެއްޓުމަށްފަހު މޫނު ދޮވެލާށެވެ.


ހަތަރު ކަނުން ހަތަރު ރަހަ ދޭ ވަޅެއް؟ | Jazeera\tހަތަރު ކަނުން ހަތަރު ރަހަ ދޭ ވަޅެއް؟ - Jazeera\nހަތަރު ކަނުން ހަތަރު ރަހަ ދޭ ވަޅެއް؟\nފާތިމަތު އާޔާ June 20, 2019 236 views0\nރާއްޖޭގެ ތިން ވަނައަށް އެންމެ އާބާދީ ބޮޑު ރަށް ކަމަށްވާ ފުވައްމުލަކަކީ 484 ހެކްޓަރުގެ ބޮޑުބިމެއް އޮންނަ ރަށެކެވެ. މި ރަށަށް 4000 އަހަރު ވެދާނެ ކަމަށް ދިރާސާތަކުން ދައްކައެވެ. އައްޑޫ ސިޓީގެ އުތުރުން 12 މޭލުދުރުގައި އޮންނަ މިރަށަކީ އެއަތޮޅޭއްގައި އެންމެ ރަށެއް އޮންނަ ޏ. އަތޮޅު ފުވައްމުލައް ސިޓީވެ. މި ހިތްގައިމު ރަށަކީ ހުޅަނގު ދެކުނުން 1.25 މޭލުގެ ސަރަހައްދަކަށް ފަރުއެކުލެވިގެންވާ ކައްޓެޅިމަހަށް ނަން މަޝްހޫރު ރަށެކެވެ.\nފުވައްމުލައް ސިޓީގެ އާސާރީ ތަންތަނަކީ އެ ސިޓީއަށް ޒިޔާރަތް ކުރާ ފަތުރުވެރިންގެ މަގުބޫލުކަން ހޯދައިފައިވާ ތަންތަނެކެވެ. މިގޮތުން މިރަށުގެ އެންމެ ދުވަސްވީ މިސްކިތް ކަމަށްވާ ގެތް މިސްކިތް ހިމެނެއެވެ. މި މިސްކިތުގެ ތާރީޙަށް ބަލާލާއިރު މި މިސްކިތަކީ ފުވައްމުލަކު ރައްޔިތުން އިސްލާމްވުމާ ގުޅިގެން ބިނާކުރެވުނު މިސްކިތެކެވެ. އަދި މި މިސްކިތުގެ ގޯތި ތެރޭގައި ވަޅެއްވެސް ބެހެއްޓި ކަމަށާއި އެއީ ވުޟޫ ކުރުމުގެ ބޭނުމުގައި ބެހެއްޓި ވަޅެއް ކަމަށްވެއެވެ.\nމި މިސްކިތް ބިނާކުރީ ކޮންއަހަރެގައި ކަމާމެދު ތާރީހީ އިލްމުވެރިންގެ ދެބަސްވުންތަކެއް ހުރުމާގުޅިގެން ވަކި ތާރިހެއް އެނގޭކަށް ނެތެވެ. އެގޮތުންް ބައެއް އިލްމުވެރިން ބުނާ ގޮތުގައި އައްޑު ސިޓީ، ފުވައްމުލައް ސިޓީ އަދި މާލެ ސިޓީ އިސްލާމް ވެފައިވަނީ އެއްފަހަރާކަމަށެވެ. އަނެއްބައި އިލްމުވެރިންދަންނަވާ ގޮތުގައި މާލެ ކުރިން އިސްލާމް ވިކަމަށެވެ.\nފުވައްމުލައް ސިޓީ އިސްލާމް ވުމުގެ އެންމެ ބޮޑުއެއް ރޯލް އަދާކުރި އެއް ބޭފުޅެއްކަމުގައިވާ އަބޫބަކުރު ނާއިބުކަލޭގެފާނު ނުވަތަ އަލް ހާފިޒް އަބޫބަކުރު އަލް ނާއިބު ކިޔާ ބޭފުޅަކު މިސްކިތުގެ ގޯތިތެރޭގައި އިން ކުޑަ ގަބުރުސްތާނުގައި ވަޅުލެވިފައި ވާކަމަށާއި އޭރުގެ ރަށުގެ ބޮޑުންގެ ތެރެއިން ވެސް ވަރަށްގިނަ ބަޔަކު ވަޅުލެވިފައި ވާކަމަށް ތާރިޙީ ފަތްފޮތްތަކުން އެނގެން އެބަހުއްޓެވެ.\nމި މިސްކިތުގެ އަޖައިބުކުރުވަނިވި ކަންތަށް ތަކުގެތެރެއިން މި ވަޅުގެ ފެނާއި މެދު ސިޓީގެ ރައްޔިތުން ބުނާގޮތުގައި އެ ވަޅުގެ ފެނުގައި ފޮނިރަހަ ދޭކަމަށެެވެ. އަދި މުސްކުޅިފުރައިގެ މީހުން ބުނާގޮތުގައި އެވަޅުގެ ހަތަރު ކަނުގައި ހުންނަ ފެނުން ހަތަރު ރަހަދޭކަމަށެވެ. މި ވަޅަކީވެސް މިސްކިތް ބިނާ ކުރެވުނު އިރުއްސުރެން ހުންނަ ތާރީޙީ ވަޅެކެވެ.\nއެގޮތުން މި މިސްކިތުގެ ވަޅާ ބެހޭ މައުލޫމާތު ދެއްވަމުން ދަޑިމަގު ކުރީގެ ކައުންސިލް ބޭފުޅަކު ވިދާޅުވި ގޮތުގައި މި މިސްކިތުގެ ވަޅަކީ މީގެ 20 އަހަރެއްހާ ދުވަސްކުރިން އާންމުގޮތެއްގައި ރަށުގެ މީހުން ފެންބުއިމަށް ބޭނުން ކުރި ވަޅެކެވެ. ކޮންމެ ދުވަހަކު ގަވާއިދުން ހެނދުނާއި ހަވީރު ވަޅުން ފެންނަގަން ރަށުގެ އަންހެން ވެރިން ޖަމާވިކަމަށެވެ. މިއީ ވާރޭފެން ތާނގީތަށް އައުމުގެ ކުރީންނެވެ. ދަޑިމަގު ކުރީގެ ކައުންސިލް ބޭފުޅަކު ބުނިގޮތުގައި މިހާރުވެސް ވާރޭފެން ހުސްވާ ގެތަކުގައި މިފެން ބެނުން ކުރަމުން ދާކަމަށެވެ.\nމިގޮތުން ޖަޒީރާއަށް މައުލޫމާތުދެމުން ރަށުގެ 80 އަހަރުން މަތީގެ ބޭބެ އަކު ބުނެފައިވަނީ " އެ ވަޅަކީ ބޭބެ މެން ކުޑައިރުވެސް ހުންނަ ވަޅެއް، ތެދެއް އެކި ރަހަލާ ވަޅެއް އެއީ، ފޮނި ރަހަވެސް ލާ، ދެން ހިތިރަހަގަނޑެއްްވެސް ހުރޭބައެއްފަހަރު، ކުޅިރަހަވެސްލާ ބޭބެއަށް، އެއީމީގެ 10 ވަރަކަށް އަހަރުކުރިން. މިދިޔަ ހަފްތާގަވެސް ދިޔައިންބޭބެ ފެންވެސް ބުއިން އެވަޅުން، ރޯދަމަހު ތަރާވީހަށްވެސް ދަން، ބޭބެއަށް ރަހަ ދޭގޮތަށް އެހެންމީހުނަށް ރަހަ ނުދީވެސް ހިނގައިދާނެ، ފުލޯކު ވާހަކައެއް ނޫން މިއީކީ، ހަމަ ގައިމު ކައުންސިލްގެ މީހުން މިކަން ދޮގުކުރިއަސް އެމީހުނަށްވެސް ވަޅުގެ ފެން ބޮވޭވަރުމަދެއްނުވާނެ" ބޭބެ މައުލޫމާތު ދެމުން ބުންޏެވެ.\nމިކަމާ ގުޅިގެން ދަޑިމަގު ކައުންސިލް އިދާރާގެ ބޭފުޅުންނާ ސުވާލުކުރުމުން ބުނެފައިވަނީ އޭއީ މުޅިންވެސް ފުލޯކު ވާހަކަ ކަމަށެވެ. ފެން ބޮވައިގެން އައިސް އެވަޅުން ފެންފޮދެއް ބޮލާ މީހަކީނަމަ ވަޅުގެ ފެން މީރުވާނެކަމަށެވެ. އެހެންކަމުން އެވަގުތަކު އެމީހާ އެހުންނަ ފަރާތުގެ ފެން މީރުވާކަމަށް ހީވުން އެއީ އެކަށީގެންވާ ކަމެއްކަމަށެވެ. އަދި އެކަހަލަ ކަމެއް އަދި ފާހަގަ ކުރެވިފައިނުވާކަމަށެވެ.\nފުވައްމުލައް ސިޓީގެ އާސާރީ ތަންތަން ހިމާޔަތް ކުރުމުގެ ގޮތުން އަވަށު ކައުންސިލްގެ ފަރާތުން ވަރަށް ގިނަ ކަންތައްތަކެއް ކޮއްފައިވާއިރު ކުރިއަށް އޮތް ޖީލުތަކަށްވެސް މި ތާރީޙީ ބިނާތަށް އޭގެ އެންމެ ފުރިހަމަ ގޮތުގައި ފޯރު ކޮށްދިނުމަކީ ފަރުދީ ޒިންމާއެކެވެ. ދަޑިމަގު ކައުންސިލުން ބުނިގޮތުގައި ތަން ހިމާޔަތް ކުރުމުގައި ރައްޔިތުންގެ ވަރަށް ބޮޑު އެއްބާރުލުމެއް ލިބިގެނދާ ކަމަށާއި ކުރިއަށް އޮތްނުގައިވެސް ލިބިގެނދާނެކަމަށް އުނމީދު ކުރާކަމަށެވެ.\nއެހެން ކަމުން މިވަޅުގައި ދޭ ރަހައަށްވުރެ މުހިންމީ މިއާސާރީ ވަޅު ރއްކާތެރިކަމާއިއެކު އަންނަން އޮތްޖީލިތަކަށް ފޯރުކޮއްދިނުމެވެ. އެހެންކަމުން މި ޒިންމާތަށް ނެގުމަކީ ވަރަށް މުހިންމުކަމެކެވެ.\nސާހޯގެ ޓީޒާ ދައްކާލައިފި\nޖޭއެސްސީގެ ނިންމުންތައް ބަލާ ޖަވާބުދާރީކުރެވޭނީ މަޖިލީހަށް: ރައީސް\nބޭރުގެ ތިން ޢިއްޒަތްތެރިއަކު ރައީސުލްޖުމްހޫރިއްޔާގެ އަރިހަށް އިޙްތިރާމުގެ ޒިޔާރަތެއް ކުރައްވައިފި\nރައީސުލްޖުމްހޫރިއްޔާ ދެގައުމެއްގެ ސަފީރުކަމަށް ދެބެފުޅަކު އައްޔަންކުރައްވައިފި


Yemen ge kurimathilunthah varugadhavejje Houtheenah naakaamiyabeethakeh!\nޔަމަނުގެ ކުރިމަތިލުންތައް ވަރުގަދަވެއްޖެ، ހޫތީންނަށް ނާކާމިޔާބީތަކެއް!\nޔަމަނުގެ މުހިއްމު އަވަށެއް ކަމަށްވާ އަދަނުގައި، އެ ގައުމަށް ވެރިވެގަނެފައިވާ ހޫތީންނާއި ސަރުކާރަށް ތާއީދުކުރާ ފައުޖުތަކާ ދެމެދު ހިނގަމުންދާ ކުރިމަތިލުންތައް އިތުރަށް ވަރުގަދަވެ، އިއްޔެ އެކަނި ވެސް 50 އެއްހާ މީހުން މަރުވެއްޖެ އެވެ.\nއަދަނުގައި ހަމަލާތައް ވަރުގަދަކޮށްފައި މިވަނީ އެ އަވަށުގެ އެއާޕޯޓާއި ބޮޑު ބައެއް ހޫތީންގެ އަތް ދަށުން މިނިވަންކޮށްފައި ވަނިކޮށެވެ. އެހެން ނަމަވެސް، ހޫތީ ހަނގުރާމަވެރިން ވަނީ އިއްޔެ ރައްދުގައި ހަމަލާތައް ދޭން ފަށާފަ އެވެ. އެ ހަމަލާތަކުގައި އިތުރު 120 މީހަކު ޒަހަމްވިއިރު، ހޫތީންގެ ބާރުގެ ދަށުގައި މިހާރު އޮތް އަދަނުގެ ހަމައެކަނި ސިޓީ ހިފުމަށް ސަރުކާރު ސިފައިން ކުރި މަސައްކަތް ވަނީ ނާކާމިޔާބުވެފަ އެވެ.\nހޫތީންނާ ދެކޮޅަށް ގަލްފުގެ ގައުމުތަކުން ދެމުން ގެންދާ ވައިގެ ހަމަލާތަކުގެ އެހީގައި ސަރުކާރު ސިފައިން ވަނީ އަދަނުގެ ބޮޑު ބައެއް މިދިޔަ ހަފުތާގައި އަލުން ހިފާފަ އެވެ. އެއީ ހޫތީންނަށް ޔަމަނުގައި މިހާތަނަަށް ލިބުނު އެންމެ ބޮޑު ނާކާމިޔާބީ އެވެ. އެހެން ނަމަވެސް، ހޫތީން ވަނީ އިއްޔެ އަދަނުގައި އަނެއްކާ ވެސް ބާރު ގަދަކުރަން ފަށާފަ އެވެ.\nޔަމަނުގެ ކުރިމަތިލުންތައް އިތުރަށް ގޯސްވެފައި މިވަނީ މިދިޔަ ރޯދަމަސް ނިމެންދެން ޔަމަނުގައި ހަމަލާ ބަދަލުކުރުން މެދުކަނޑާލުމަށް ދެ ފަރާތުން ވީ އެއްބަސްވުން ވެސް ނާކާމިޔާބުވެފައި ވަނިކޮށެވެ. އިންސާނީ އެހީ ފޯރުކޮށްދިނުމަށް، އދ. އިން މެދުވެރިއެއްގެ ރޯލް އަދާކުރަމޮށްގެން އެކުލަވާލި އެ އެއްބަސްވުމަށް އަމަލުކުރަން ފެށިތާ އިރުކޮޅެއް ނުވެ، ދެ ފަރާތުން ވެސް ވަނީ ވެރިރަށް ސަންއާގައި ހަމަލާ ބަދަލުކުރަން ފަށާފަ އެވެ.\nހޫތީންގެ ބާރު ގަދަކުރުމާ އެކު، ސައުދީ އަރަބިއްޔާ އިސްވެ އޮވެ، ގުޅިފައިވާ ގަލްފުގެ ގައުމުތަކުގެ ފައުޖުތަކުން ވަނީ ޔަމަނަށް ބޮން އަޅަން ފަށާފަ އެވެ. ދެ މަހަށް ވުރެ ގިނަ ދުވަސްވެފައިވާ އެ އޮޕަރޭޝަންގެ އަމާޒަކީ އަމިއްލަ އަށް އަރުވާލެއްވިގެން ސައުދީގައި އުޅުއްވަމުން ގެންދަވާ ޔަމަނުގެ ރައީސް އަބްދުއްރަބާ މަންސޫރު ހާދީގެ ވެރިކަން އިއާދަކުރުމެވެ.\nހާދީގެ ކުރިން ވެރިކަމުގައި ހުންނެވި އަލީ އަބްދުﷲ ސާލިހަށް ވަފާތެރި ހަނގުރާމަވެރިން ވެސް މިހާރު ވަނީ، ސޯލިހްގެ ވެރިކަމާ ދެކޮޅަށް އެންމެ ބޮޑަށް މަސައްކަތްކުރި ހޫތީންނާ ގުޅިފަ އެެވެ.\nޔަމަންގެ މަސްރަހު އިންތިހާ އަށް ގޯސްވެ، ކުރިމަތިލުންތަކުގައި 3،000 އަށް ވުރެ ގިނަ މީހުން ވަނީ މަރުވެފަ އެވެ. އޭގެ ތެރޭގައި 1،500 އަށް ވުރެ ގިނަ އާއްމުން ހިމެނޭއިރު، އިތުރަށް 25 މިލިއަން މީހުންގެ އާބާދީގެ ގާތްގަނޑަކަަށް 80 ޕަސެންޓް ވަނީ ހާލުގައި ޖެހިފަ އެވެ.\nއދ. އިން ބުނާ ގޮތުން ޔަމަނަށް އިންސާނީ އެހީ ފޯރުކޮށްދިނުމަށް 1.6 ބިލިއަން ޑޮލަރު ބޭނުންވެ އެވެ. އެކަމަކު އޭގެ ތެރެއިން އަދި ލިބިފައި ވަނީ އެންމެ 13 ޕަސެންޓެެވެ.\nމީގެ އިތުރުން، އދ. އިން އިސް ނަގައިގެން ފަށާފައިވާ ސުލްހައިގެ މަޝްވަރާތަކުގައި އަދި ދާއިމީ ހަައްލެއް ހޯދޭ ވަރެއް ނުވެ އެވެ. އެންމެ ފަހުން މި މަހުގެ މެދުތެރޭގައި ބޭއްވި ރަސްމީ މަޝްވަރާތައް ވެސް ނިންމާލީ އެއްވެސް ކޮޅެއްގައި ނުޖެހުމުންނެވެ.\nޓްރަމްޕް ރައީސްކަމުން ވަކިކުރެވޭ ވަރަށް ހެކި އެބަހުރި


Thoddoo gai thibe mudhaakolhu huskohlanee!\nތޮއްޑޫ ދަނޑުވެރިން ރަށުގަ ތިބެ، މުދާކޮޅު ހުސްކޮށްލަނީ!\nތޮއްޑޫ ބަނދަރުގައި މުދާ ގަންނަން އުޅަނދު ފަހަރު ބަނދަރުކޮށްފައި އޮތްއިރު، ދަނޑުވެރިކަމުގެ ސާމާނު ބަނދަރު މަތީގައި -- ފޮޓޯ: ތޮއްޑޫ ކޮވިޑް-19 ކޮމެޓީ\nތޮއްޑޫ އަށް ކޮންމެ ރޯދަ މަހު މުޅިރާއްޖެއަށް ހާއްސަ ރަށެވެ. އެ ރަށާ ނުލާ ރޯދަ "ފުރިހަމަ ނުވާ" ރަށެއްގެ ގޮތުގައި ބައެއް މީހުން ދެކެ އެވެ. ހާއްސަކޮށް ރޯދަ ވީއްލާ ގަޑި އަށް ފަނި ގިރަން ބޭނުންވާ ކަރާ ގިނަ އަދަދަކަށް ރަށުގެ ދަނޑުތަކުން ހައްދަ އެވެ. މި އަހަރު ވެސް އެކަން އޮތީ ހަމަ މިގޮތަށެވެ. ނަމަވެސް މި އަހަރުގެ ތަފާތަކީ ރަށުގައި ތިބެ ދަނޑުވެރިކަމުގެ ބާވަތްތައް ވިއްކަަން އެ ރަށަށް މަޖުބޫރުވެފައިވުމެވެ. ކުރީ އަހަރުތަކުގައި މާލެ އަށް އެއްޗިހި ގެންދިޔަ ނަމަވެސް ކޮވިޑް-19 އާ ގުޅިގެން މާލެ ލޮކްޑައުންކޮށްފައިވުމުން މުދާ ގެންދަން ވަނީ ދަތިތަކާ ކުރިމަތިވެފަ އެވެ. އެހެންވެ، ރަށުގެ ދަނޑުވެރިންގެ މުދާ ވިއްކަމުން ގެންދަނީ އެ ރަށުގެ ބަނދަރަށް މުދާ ގަންނަން އުޅަނދު ފަހަރު ގެނެސްގެންނެވެ. މިކަންވީ އެރަށަށް މުޅިން އާ އަދި ދަނޑުވެރި ވިޔަފާރީގެ ކުރިމަގު ތަފާތު ގޮތަކަށް ބައްޓަން ކުރަން ލިބުނު ފުރުސަތަކަށެވެ.\n"ކުރިން މުދާ ގެންދާއިރު، ނާލު ނަގާނެ. އަނެއްކާ ވިއްކަން މުދާ ހިފައިގެން ދާން އެބަޖެހޭ. އެކަމަކު މިހާރު ރަށުގަ ތިއްބައި މުދާ ބަލާ އެ އަންނަނީ ބޭނުންވާ މީހުން. މީ އެއްގޮތަކުން ބުނެވިދާނެ ކިރާލުމުން ވަގުތުން ފައިސާ ލިބޭ ސިސްޓަމެއްގެ ގޮތުގައި. ދޯނި ފަހަރު ބަނދަރަށް އައީމަ މުދާކޮޅު ބަނދަރަށް ނެރެންވީ. އޭރުން ކިރާލާފަ ވަގުތުން ފައިސާކޮޅު ދޭނެ. މިއީ މުޅިންއާ ތަޖުރިބާއެއް،" ތޮއްޑޫގެ ދަނޑުވެރިއެއް ބުންޏެވެ.\nމި އަހަރު 500 ޓަނުގެ ކަރާ ހެއްދި!\nތޮއްޑޫ ބަނދަރަށް ބޭލި މުދާތަކަށް ޑިސް އިންފެކްޓް ކުރަނީ-- ފޮޓޯ: ތޮއްޑޫ ކޮވިޑް-19 ކޮމެޓީ\nތޮއްޑޫ ވަނީ މި އަހަރުގެ ރޯދަ މަހަށް ވެސް ފުރިހަމައަށް ތައްޔާރުވެފަ އެވެ. މި އަހަރު އެރަށުގައި 500 ޓަނުގެ ކަރާ ހައްދާފައިވެ އެވެ. މިއީ މިހާރު ވިއްކާ އަގުން ބަލާނަމަ ގާތްގަނޑަކަށް ފަސް މިލިއަން ރުފިޔާގެ ކަލަ އެވެ. ތޮއްޑޫ ދަނޑުވެރިން ވަނީ މިގޮތަށް ވިޔަފާރި ކުރަން ވެސް ފުރިހަމަ އަށް ތައްޔާރުވެފަ އެވެ. ކޮވިޑް-19 ގެ ސަބަބުން ކުއްލި ނުރައްކާ އިއުލާނުކޮށްފައިވާތީ، މާލެ އަށް މުދާ ގެންނަ ހުރި ދަތިތައް މި ރަށުގެ ދަނޑުވެރިން ބަލައިގަތީ މި ވިޔަފާރި މުޅިންއާ ގޮތަކަށް ބައްޓަން ކުރަން ލިބުނު ރަނުގެ ފުރުސަތެއްގެ ގޮތުގަ އެވެ.\nތޮއްޑޫ ވަނީ ބަނދަރަށް އަންނަ އުޅަނދު ފަހަރަށް މުދާ އަރުވަން ބަނދަރު މަތީގައި ހާއްސަ އިންތިޒާމު ތަކެއްވެސް ހަމަޖައްސާފަ އެވެ. ރަށަށް ކޮވިޑް-19 ބަލި އެ ރަށަށް އައިސް ފާނެ ކަމަށް އެ ރަށް މިވަނީ ފުރިހަމަ އަށް ތައްޔާރުވެ ރައްކާތެރިކަމުގެ ފިޔަވަޅުތަކެއްވެސް އަޅާފަ އެވެ. ރަށުގެ ކައުންސިލާއި ކޮވިޑް-19 ގެ ޓާސްކް ފޯސް ކޮމެޓީގެ ނެގުމުގެ މަތިން، ރަށަށް އަންނަ އޮޑި ފަހަރުން މީހުން ފޭބުން މަނާކޮށްފައިވެ އެވެ. އަދި ރަށަށް އެއްޗެއް އެރުވޭނީ އެ އެއްޗެއް ޑިސް އިންފެކްޓް ކުރުމަށްފަހު އެވެ.\nމި ހާލަތަށް އޮތީ ދުރާލާ ތައްޔާރުވެފަ\nތޮއްޑޫގެ ޓާސްކް ފޯސް ކޮމެޓީން ވާހަކަ ދެއްކެވި އަހުމަރު ކަރަމް ވިދާޅުވި ގޮތުގައި ތޮއްޑޫ އޮތީ ހުރިހާ ހާލަތަކަށް ވެސް ތައްޔާރު ވެގެން ކަމަށެވެ. ރަށަށް މުދާ ގަންނަން އޮޑިއެއް އައުމުގެ ދެ ގަޑިއިރު ކުރިން އަންގަން ޖެހެ އެވެ.\nތޮއްޑޫ ބަނދަރުގައި މުދާތައް ބަހައްޓާފައި-- ފޮޓޯ: ތޮއްޑޫ ކޮވިޑް-19 ކޮމެޓީ\n"މި ހާލަތު އަންނާނެ ކަމަށް ބަލައި، އަޅުގަނޑުމެން މިތިބީ ކުރިން ތައްޔާރު ވެގެން. އޭގެ ނަތީޖާ މި ފެނުނީ. ދަނޑުވެރިކަމުގެ ބާވަތްތައް އުކާލުމުގެ ބަދަލުގައި ވަގުތުން ބަނދަރުން ކިރުވާލަން ފުރުސަތު ލިބިގެން މި ދިޔައީ. މިގޮތަށް ތަކެތި ވިއްކަން ކައުންސިލުން ވަނީ ރަނގަޅު އިންތިޒާމެއް ހަމަޖައްސާފަ. އެއްޗިހި ގަންނަން އެބައާދެ ރާއްޖޭގެ އެކި ކަންކޮޅުތަކުން. އެކި ރަށްރަށުން،" ކަރަމް ވިދާޅުވި އެވެ.\nދެ ދުވަހުން 30 އުޅަނދު ބަނދަރަށް!\nތޮއްޑޫ ދަނޑުވެރިން ރަށުގައި ތިބެ އެއްޗިހި ވިއްކަން ހުޅުވާލުމާއެކު، ފުރަތަމަ ދުވަހު 30 އަކަށް އޮޑި މުދާ ބަލާ އެ ރަށަށް ބަނދަރު ކުރި އެވެ. އަދި މިކަން އިސްތިހާރުވާ ވަރަކަށް ޑިިމާންޑު ދަނީ އިތުރުވަމުންނެވެ. އެ ރަށު ދަނޑުވެރިންގެ މިހާރު ވިސްނުން ހުރީ ސަރުކާރުން ހުއްދަ ދިނުމާއެކު، މާލޭގެ ބޮޑެތި ވިޔަފާރި ތަކަށް ވެސް މި ފުރުސަތު ހުޅުވާލުމެވެ. ރަށުން މުދާ ހިފައިގެން ދިއުމުގެ ބަދަލުގައި ބޮޑެތި ވިޔަފާރިތައް މެދުވެރިކޮށް މާލޭގެ ރައްޔިތުންނަށް މުދާ ފޯރުކޮށް ދިނުމެވެ. މިހާރަށް ބަލާއިރު އެންމެ ރައްކާތެރި ގޮތަކީ އެއީ ކަމަށް ތޮއްޑޫ ރައްޔިތުން ދެކެ އެވެ.\nތޮއްޑޫގެ ދަނޑެއް: މި އަހަރު ފަޅޯ އަދި ކަރާ ގިނަ އަދަދަކަށް ވިއްކަން ވަނީ ތައްޔާރުވެފަ-- ފޮޓޯ: އަވަސް އާކައިވް\n"މިގޮތަށް ވިއްކީމަ، މާލެ އަށް ވިއްކާ ވަރުގެ ބޮޑު އަގެއް ނުލިބި ދާނެ. އެކަމަކު ރަނގަޅު އެއްޗެއް ލިބޭނެ. ބައެއް ދަނޑުވެރިން 12،000 ކިލޯގެ ކަރާ ވިއްކައިފި. މިހާރުވެސް ގާތްގަނޑަކަށް 40 ޓަނުގެ ކަރާ ވިއްކާފައިވާނެ ކަމަށް ބެލެވޭ،" ކަރަމް ވިދާޅުވި އެވެ.\nތޮއްޑޫ ދަނޑުވެރިންނަށް ހާއްސަ އިންތިޒާމުތަކެއް ސަރުކާރުން ހަމަޖައްސައި ނުދިން ނަމަވެސް، މިހާރު އެތިބީ ހިތްހަމަ ޖެހިގެންނެވެ. މިހާރު އެރަށުގެ އަމާޒުހުރީ ރާއްޖޭގެ ބޮޑެތި ވިޔަފާރި ޗެއިންތަކަށް މުދާ ވިއްކުމަށެވެ. އެ ކުންފުނިތަކުގެ އުޅަނދު ފަހަރު މުދާ ބަލާ ތޮއްޑޫ ބަނދަރަށް އަންނަން ލިބޭ ފުރުސަތަކީ މިރަށުގެ ވިޔަފާރިތަކަށް ލިބިގެންދާނެ ރަނުގެ ފުރުސަތަކަށްވާނެ އެވެ.\nރޯދަ މަސް ތޮއްޑޫ ކޮރޯނާ ވައިރަސް + ކޮވިޑް-19\nތޮއްޑޫން ދަނޑުވެރި ބާވަތްތަކަށް އިންތިޒާމެއް


ރަޝިއާގައި މުޒާހަރާ ނުފަށަނީސް ގިނަ ބަޔަކު ހައްޔަރަށް – Dhen.mv\nމުޙައްމަދު ސަނީޙް April 22, 2021 - 1:00 am\nމުޒާހަރާ ފެށުމުގެ އެތައް ގަޑިއިރެއް ކުރިން މޮސްކޯގެ މަގުތައްވަނީ ފުލުހުން ބަންދުކޮށްފަ\nރަޝިއާގެ އިދިކޮޅު ލީޑަރު އެލެކްސީ ނަވަލްނީ މިނިވަން ކުރުމަށް ގޮވާލައި އެތައްހާސް ބަޔަކު މޮސްކޯގެ މަގުތަކަށް ނިކުމެއްޖެއެވެ.\nއިންސާނީ ހައްޤުތަކަށް މަސައްކަތް ކުރާ ރަޝިޔާގެ ޖަމިއްޔާތަކުން ބުނާ ގޮތުގައި މިއަދު ކުރިޔަށް ދިޔަ މުޒާހަރާގެ ތެރެއިން 400 އަށްވުރެ ގިނަ މީހުން ވަނީ ހައްޔަރުކޮށްފައެވެ. އަދި މުޒާހަރާ ފެށުމު ގެ ކުރިންވެސް ބައެއް މީހުން ފުލުހުންގެ ބެލުމުގެ ދަށަށް ގެންގޮސްފައިވާ ކަމަށް ރިޕޯޓްތައް ބުނެއެވެ.\nމުޒާހަރާ ކުރަމުން ދަނީ ރަޝިއާގެ ވެރިރަށް މޮސްކޯގައި... މުޒާހަރާގެ ތެރެއިން ގިނަ ބަޔަކު ހައްޔަރުކޮށްފައިވޭ\nއިދިކޮޅު ލީޑަރު މިނިވަން ކުރުމަށް ގޮވާލާ މުޒާހަރާ ފަށައިފައި މިވަނީ، ބުރަކަށީގެ ރިހުމާއި ފައި އައްސިވުމުގެ މައްސަލައަށް އަވަސް ފަރުވާ ނުދީފި ނަމަ ނަވަލްނީ މަރުވެދާނެ ކަމުގެ އިންޒާރު އޭނާގެ ޑަކްޓަރު ދިނުމުންނެވެ. ޑޮކްޓަރު ބުނެފައި ވަނީ ލޭގެ ޓެސްޓުތަކުގެ ނަތީޖާއިން ދައްކާ ގޮތުގައި ފަރުވާ ނުދީފި ނަމަ ކިޑްނީ ފެއިލްވެ، ހާޓް އެޓޭކެއް ޖެހުމުގެ ފުރުސަތު އޮތް ކަމަށެވެ.\nއެހެން ނަމަވެސް ރަޝިޔާގެ އިދާރާތަކުން ބުނަމުން އަންނަނީ ނަވްލީއާމެދު އަމަލު ކުރަމުން އަންނަނީ އެހެން ކުށްވެރިންނާ މެދު ވެސް އަމަލު ކުރަމުން އަންނަ ގޮތަށް ކަމަށާއި މުޒާހަރާ ކުރަނީ ޤައުމުގެ ހަމަޖެހުން ނަގާލަން ކަމަށެވެ. މިދިޔަ އާދީއްތަ ދުވަހު ނަވްލީ ވަނީ ޖަލުގައި ހުންނަ ހޮސްޕިޓަލަށް ގެންގޮސްފައެވެ. ނަމަވެސް ފަރުވާ އެއްގެ ގޮތުން ދީފައި ވަނީ ގުލުކޯޒް ފުޅިއެއް ކަަމަށް މީޑިއާ ރިޕޯޓްތައް ބުނެއެވެ.\nނަވަލްނީ ވަނީ މާޗް 31 ވަނަ ދުވަހު ބަނޑުހައި ހޫނުކަމުގެ ހަޅުތާލެއް ފައްޓާފައެވެ. އޭނާ ޑިމާންޑް ކުރަނީ ރަނގަޅު ސިއްހީ ފަރުވާ ލިބޭނެ ގޮތް ހަމަޖައްސައި ދިނުމަށެވެ. އެމެރިކާއާއި އިނގިރޭސިވިލާތާއި ފްރާންސާއި ޖަރުމަނުގެ އިތުރުން ޔޫރަޕިއަން ޔޫނިއަން (އީޔޫ) އިން ވެސް ވަނީ ނަވަލްނީގެ ސިއްހީ ހާލަތާ މެދު ކަންބޮޑުވުން ފާޅުކޮށްފައެވެ.\nޖަލުގައި ހުންނެވި ރަޝިޔާގެ އިދިކޮޅު ލީޑަރަށް ޤުރުއާން ކިޔަވަން ހުރަސް އަޅަނީ


SunOnline: 22 million rufiya ah, 36 rashegge fenaa, narudhama design kuran havaalu koffi\n22 މިލިއަން ރުފިޔާއަށް، 36 ރަށެއްގެ ފެނާއި ނަރުދަމާ ޑިޒައިން ކުރަން ހަވާލުކޮށްފި\nޝަފްނާ ހުސައިން 26 Sep 2019, 22:46\n36 ރަށެއްގެ ފެނާއި ނަރުދަމާގެ މަސައްކަތް ހަވާލުކުރުން --- ފޮޓޯ: ޕްލޭނިން މިނިސްޓްރީ\nތިރީސް ހަ ރަށެއްގައި ފެނާއި ނަރުދަމާ ޑިޒައިން ކުރުމުގެ މަސައްކަތް ޕްލޭނިން މިނިސްޓްރީން މިއަދު ހަވާލުކޮށްފި އެވެ.\nޕްލޭނިން މިނިސްޓްރީގައި މިއަދު އޮތް ރަސްމިއްޔާތެއްގައި 15 ރަށެއްގައި ފެނުގެ ނިޒާމު ޑިޒައިން ކުރުމަށް އަދި 21 ރަށެއްގައި ފެނާއި ނަރުދަމާގެ ނިޒާމު ޑިޒައިން ކުރުމަށް ހަވާލުކުރީ އިޕޮކް ޕްރައިވެޓް ލިމިޓެޑް އިން އެސޯސިއޭޝަން ވިތު ފީޑްބެކް އިންފްރާ ޕްރައިވެޑް ލިމިޑެޓް އަދި ފޯސައިޓް ސާވެޔާސް ޕްރައިވެޓް ލިމިޓެޑާ އެވެ.\nއެއްބަސްވުމުގައި މިނިސްޓްރީގެ ފަރާތުން ސޮއި ކުރެއްވީ ޕާމަނަންޓް ސެކްރެޓަރީ ޒީނިޔާ އަހުމަދު ހަމީދެވެ. މަސައްކަތާ ހަވާލުވި އިޕޮކް ޕްރައިވެޓް ލިމިޓެޑްގެ ފަރާތުން ސޮއިކުރެއްވީ އެކުންފުނީގެ ޑިރެކްޓަރު މުއާވިޔަތު އަބްދުއް ސައްތާރެވެ.\nހަ މަސް ދުވަހުގެ ތެރޭގައި ނިންމަން އެއްބަސްވި މަސައްކަތްތަކުގެ ޖުމްލަ އަގު 22،054،920 ރުފިޔާއަށް އަރަ އެވެ.\nފެނުގެ ނިޒާމުގެ ޑިޒައިން މަސައްކަތް ހަވާލުކުރި ރަށްތައް:\nހއ. މާރަންދޫ، ހއ. މުރައިދޫ، ށ. ފީވަކު، ނ. ހެނބަދޫ، ނ. މަނަދޫ، ރ. އިންނަމާދޫ، ބ. ކަމަދޫ، ބ. މާޅޮސް، ކ. ހިންމަފުށި، އދ. އޮމަދޫ، އއ. މަތިވެރި ، އއ. ދިއްދޫ، އދ. ފެންފުށީ، ތ. ދިޔަމިގިލި، ތ. މަޑިފުށީ\nފެނާއި ނަރުދަމާގެ ނިޒާމު ޑިޒައިން ކުރަން ހަވާލު ކުރި ރަށްތައް:\nހދ. ކުމުންދޫ، ހދ. ހިރިމަރަދޫ، ހއ. ވަށަފަރު، ހއ. ތަކަންދޫ، ށ.ގޮއިދޫ، ނ. ފޮއްދޫ، ނ. މާފަރު، ރ. ފައިނު، ޅ. އޮޅުވެލިފުށި، އއ. ފެރިދޫ، އއ. ހިމަންދޫ، އދ. ކުނބުރުދޫ، މ. ނާލާފުށި، މ.ރަތްމަންދޫ، ވ. ކެޔޮދޫ، ވ. ރަކީދޫ، ގއ. ދެއްވަދޫ، ގއ. ނިލަންދޫ، ގދ. ނަޑެއްލާ، ލ. ހިތަދޫ، ލ. ކުނަހަންދޫ\nމިއަދު ސޮއިކުރި އެއްބަސްވުމުގެ ދަށުން ރަށްރަށުގެ ފެނާއި ނަރުދަމާ ނިޒާމް ޑިޒައިން ކުރުމާއި ފެނާއި ނަރުދަމާ ނިޒާމަށް ބޭނުންވާ ސާވޭ މަސައްކަތާއި ޕްރިލިމިނަރީ ޑިޒައިން، ޑީޓެއިންޑް ޑިޒައިން، ޓެންޑާ ޑޮކިއުމަންޓްސް އަދި އީއައިއޭ ތައްޔާރުކުރުމުގެ މަސައްކަތް ކުރެވިގެންދާނެ އެވެ.\nގއ. ދެއްވަދޫ، ގއ. ނިލަންދޫ، ގދ. ނަޑެއްލާ، ލ. ހިތަދޫ އަދި ލ. ކުނަހަންދޫގައި ފެނާއި ނަރުދަމާ ނިޒާމްގެ ޑިޒައިން މަސައްކަތް ކުރުމަށް ހަވާލުކޮށްފައި ވަނީ 3,229,800.00 ރުފިޔާއަށެވެ.\nހދ.ކުމުންދޫ، ހދ.ހިރިމަރަދޫ، ހއ.ވަށަފަރު އަދި ހއ. ތަކަންދޫގައި ފެނާއި ނަރުދަމާ ނިޒާމްގެ ޑިޒައިން މަސައްކަތާއި ހއ. މާރަންދޫ އަދި ހއ. މުރައިދޫގެ ފެނުގެ ނިޒާމްގެ ޑިޒައިން މަސައްކަތް ކުރުމަށް ހަވާލުކޮށްފައި ވަނީ 3,598,920.00 ރުފިޔާއަށެވެ.\nނ.ފޮއްދޫ، ނ.މާފަރު އަދި ށ.ގޮއިދޫގައި ފެނާއި ނަރުދަމާ ނިޒާމްގެ ޑިޒައިން މަސައްކަތާއި ނ.ހެނބަދޫ، ނ.މަނަދޫ އަދި ށ. ފީވަކުގެ ފެނުގެ ނިޒާމްގެ ޑިޒައިން މަސައްކަތް ކުރުމަށް ހަވާލުކޮށްފައި ވަނީ 4,752,420.00 ރުފިޔާއަށެވެ.\nޅ.އޮޅުވެލިފުށި އަދި ރ.ފައިނުގައި ފެނާއި ނަރުދަމާ ނިޒާމްގެ ޑިޒައިން މަސައްކަތާއި ބ.ކަމަދޫ، ބ،މާޅޮސް، ރ.އިންނަމާދޫ އަދި ކ.ހިންމަފުށީގައި ފެނުގެ ނިޒާމްގެ ޑިޒައިން މަސައްކަތް ކުރުމަށް ހަވާލުކޮށްފައި ވަނީ 3,322,080.00 ރުފިޔާއަށެވެ.\nއއ.ފެރިދޫ، އއ.ހިމަންދޫ އަދި އދ.ކުނބުރުދޫގައި ފެނާއި ނަރުދަމާ ނިޒާމްގެ ޑިޒައިން މަސައްކަތާއި އދ.އޮމަދޫ، އއ.މަތިވެރި، އއ.ދިއްދޫ އަދި އދ.ފެންފުށީގައި ފެނުގެ ނިޒާމްގެ ޑިޒައިން މަސައްކަތް ކުރުމަށް ހަވާލުކޮށްފައި ވަނީ 3,552,780.00 ރުފިޔާއަށެވެ.\nމ.ނާލާފުށި، މ.ރަތްމަންދޫ، ވ.ކެޔޮދޫ އަދި ވ.ރަކީދޫގައި ފެނާއި ނަރުދަމާ ނިޒާމްގެ ޑިޒައިން މަސައްކަތާއި ތ.ދިޔަމިގިލި އަދި ތ.މަޑިފުށީގައި ފެނުގެ ނިޒާމްގެ ޑިޒައިން މަސައްކަތް ކުރުމަށް ހަވާލުކޮށްފައިވަނީ 3,598,920.00 ރުފިޔާއަށެވެ.


ނ. ވެލިދޫ މިސްކިތު މުދިމު/އިމާމު/އިސްއިމާމު މަޤާމަށް މީހަކު ހޯދުން\nނ. ވެލިދޫ ކައުންސިލް އިދާރާ / ނ. ވެލިދޫ މިސްކިތް\nދުވަހު ހާޒިރީގައި ސޮއިކޮށްފައިވަނިކޮށް، ހަމަ އެދުވަހު ކަމެއް ދިމާވެގެން މިސްކިތަށް ދިއުމަށް އުޒުރުވެރިވާނަމަ، ނުވަތަ ސަލާމުގެ ޗުއްޓީގައި ހުންނަ ދުވަހެއްނަމަ، އެ ދުވަހުގެ ބާކީ އޮތްބައި ފުރިހަމަކުރުމަށް، ކީރިތި ޤުރްއާން ތަޖްވީދުގެ ހަމަތަކާ އެއްގޮތަށް ކިޔަވަން ދަންނަ، އަޑުހަރުކޮށް ބަންގިގޮވޭފަދަ ޤާބިލުމީހަކާ، މިސްކިތުގައި އިމާމުވެ ނަމާދުކުރަން ހަވާލުކޮށްފައި، ކައުންސިލް އިދާރާއަށް އެކަން އެންގުން.\nމިސްކިތަށް ލިބޭ ގެއްލުންތަކާއި، ދަތިވާ ކަންކަން ކައުންސިލްގެ އިދާރާއަށް ހުށަހަޅައި އެކަންކަން ރަނގަޅުކުރުމަށް މަސައްކަތް ކުރުން.\nސަޕޯޓިންގ ކޯ އެލަވަންސް 2: 700ރުފިޔާ\nމަޤާމުތަކަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ފެބުރުއަރީ 19 ވާ އަންގާރަ ދުވަހުގެ 12:00 ގެ ކުރިން، ނ. ވެލިދޫ ކައުންސިލް އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް secretariate@velidhoo.gov.mv މެދުވެރިކޮށްވެސް އަދި ފެކްސް 6560010 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ފެބުރުއަރީ 24 އާ5މާރޗް އާ ދެމެދު،\nނ. ވެލިދޫ ކައުންސިލް އިދާރާގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއާއި އިމްތިޙާނަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6560010 ، 3020218 ނަންބަރު ފޯނާއެވެ. އީ-މެއިލް ކުރާނީ secretariate@velidhoo.gov.mv އަށެވެ.\nސުންގަޑި: 19 ފެބުރުވަރީ 2019 1200


Player profile- Hussain Shaafiu\nކިހާދޫ ޓީމްގެ ކުޅުންތެރިން: ހުސެން ޝާފިއު\nލިޔުނީ: ކިހާދޫ ލައިވް | ނޮވެންބަރ 25, 2014 2014 ގެ ލިތުންތައް, ކިހާދޫ ޓީމް\nފުރިހަމަ ނަން: ހުސެން ޝާފިއު\nމި އަހަރުގެ ބ.އަތޮޅު ފުޓޮބޯޅަ މުބާރާތުގައި ކިހާދޫ ޓީމުން، ކަނާތުފަޅިން އިދިކޮޅުޓީމަށް ހަމަލާދިނުމަށްޓަކައި ބޭނުންކުރާނެ އެއް ހަތިޔާރަކީ ހުސެން ޝާފިއު، ބާބި އެވެ. މީގެކުރިން ކިހާދޫ ކުޅުނުމެޗުތަކުގައި ބާބިވަނީ އޭނާގެ ވިހަގަދަކަން އިދިކޮޅު ޓީމުތަކައް ދައްކާފައެވެ. ބާބިގެ އެންމެ ތަފާތު އެއްކަމަކީ އޭނާގެ ފަހެލިކަމެވެ. ކުޅުންތެރިން ކައިރިން ނައްޓުވާލާލެއް ފަސޭހަކަމެވެ. ބާބި އަބަދުވެސް ފާހަގަކުރެވެނީ ޔަގީންކަމާއެކު ވަރަށް ހަމަޖެހިލައިގެން،ފަސޭހަކުޅުމެއްކުޅޭ ކުޅުންތެރިޔެއްގެ ގޮތުގައެވެ.\nބާބިއަކީ އޭދަފުށީދަނޑަށް އާކުޅުންތެރިޔެއް ނޫނެވެ. އޭދަފުށީގައި ކިޔަވަން އުޅުނުދުވަސްވަރު ބާބި ވަނީ އޭދަފުށީދަނޑު ދަސްކޮށްފައެވެ. ބާބިއަށް އޭދަފުށީދަނޑުގައި ނުދެއްކުނު ކުޅުމެއް އޭދަފުށީދަނޑުގައި އޭދަފުށީ ކުޅުންތެރިންނަށްވެސް ދެއްކިދާނެކަމަކަށް ގަބޫލެއް ނުކުރެވެއެވެ. މިއަހަރު އޭދަފުށިގައި ކުޅުނު ރިސޯޓް މުބާރާތުގައި ބާބިވަނީ އޭނާގެ ހުނަރުވެރިކަން ދައްކާލާފައެވެ. މި މުބާރާތުގައި ރޯޔަލް ފައިނަލައް ދިއުމުގައި ބާބިގެ ހިއްސާ ވަކިކުޑައެއް ނޫނެވެ.\nބާބިއަކީވެސް ރެޓޭ އެކޭ އެއްގޮތައް ފަރިތަކުރުން ތަކުގައި ބައިވެރި ނުވެވުމުގެ ހިތާމަކުރަކުޅުންތެރިޔެކެވެ. އެހެން ނަމަވެސް ބުންވަރު އިތުރުކުރުމުގެ ގޮތުން ބާބި އަންނަނީ ގިނަގުނަ މަސައްކަތްތަކެއް ކުރަމުންނެވެ.


Muni foohi filuvumuge harakaaiythakaaeku Allied ge aa Travel...\nމުނިފޫހިފިލުވުމުގެ ހަރަކާތްތަކާއެކު އެލައިޑްގެ އާ ޓްރެވަލް އިންޝުއަރެންސް ޕްލޭން ތައާރަފްކޮށްފި\n11 މަސް,2ހަފްތާ,3ދުވަސް, 18 ގަޑި, 57 މިނެޓް, 59 ސިކުންތު ކުރިން 2190އަހްމަދު މިޒްޔާލް\nމުނިފޫހިފިލުވުމުގެ ހަރަކާތްތައް ހިމަނައިގެން އެލައިޑް އިންޝުއަރެންސްއިން މުޅިން އާ ޓްރެވަލް އިންޝުއަރެންސް ޕްލޭނެއް ތައާރަފްކޮށްފިއެވެ.\nމި ޕްލޭން އެލައިޑް އިންޝުއަރެންސްއިން ތައާރަފްކުރީ އެ ކުންފުންޏަށް 33 އަހަރު ފުރުމުގެ މުނާސަބަތުގައި ރޭ ދަރުބާރުގޭގައި ބޭއްވި ރަސްމިއްޔާތުގައެވެ.\nއަލަށް ތައާރަފުކުރި ޓްރެވަލް އިންޝުއަރަންސް ޕްލޭންގެ ދަށުން ޗެކިން ކޮށްފައިވާ ލަގެޖާއި އަގުހުރި މުދަލުގެ އިތުރުން ލަގެޖު ލިބުން ލަސްވުމުން ދިމާވާ ދަތިތައް އިންޝުއަރ ކުރެވޭނެއެވެ. އަދި ދަތުރުފަތުރު ކުރާއިރު ލަގެޖު ގެއްލުމުން ލިބޭ ގެއްލުންތަކާއި ފްލައިޓް ލަސްވުމުންނާއި އެއާޕޯޓަށް ކުރާ ދަތުރު ލަސްވެގެން ދިމާވާ ގެއްލުންތައް ވެސް އެ ޕްލޭނުގެ ދަށުން ކަވަރ ކުރެވޭނެ ކަމަށް އެލައިޑުން މައުލޫމާތު ދެއެވެ.\nމީގެ އިތުރުން މި ޕްލޭންގެ ދަށުން ވިޔަފާރި ބޭނުންތަކަށް ދަތުރުކުރާ ފަރާތްތަކަށް ވެސް ވަރަށް ޚާއްސަ ޚިދުމަތްތަކެއް ލިބިގެންދާނެ ކަމަށް އެކުންފުނިން މައުލޫމާތު ދެއެވެ.\nކުރީގެ ޓްރެވަލް އިންޝުއަރެންސް ޕްލޭންތަކާ އާ ޕްލޭނާ ހުރި އެންމެ ބޮޑު އެއް ތަފާތަކީ، މުނިފޫހިފިލުވުމުގެ ހަރަކާތްތަކާ ގުޅޭ އިންޝުއަރެންސް އެ ޕްލޭންގައި ހިމަނާފައިވުމެވެ. އެ ހަރަކާތްތަކުގެ ތެރޭގައި ޕެރަސެއިލިންގް، އައިސް ސްކޭޓިންގް އަދި ބަންޖީ ޖަމްޕިންގް ހިމެނެއެވެ.\nމީގެ އިތުރުން ދުނިޔޭގެ އެކި ގައުމުތަކުގެ ސިޔާސީ ހާލަތު ތަފާތުވުމާއެކު އަލަށް ތައާރަފްކުރި ޕްލޭންގައި ސިޔާސީ ހަމަނުޖެހުންތަކާއި ހަލަބޮލިކަމުގެ ސަބަބުން ލިބޭ ގެއްލުންތައް ކަވަރު ކުރުމުގެ ފުރުސަތު ވެސް ކަސްޓަމަރުންނަށް ލިބިގެންދާނެއެވެ.\nއަލަށް ތައާރަފްކުރި ޕްލޭންގެ ދަށުން އެއް ހަފްތާ، 10 ދުވަސް ނުވަތަ ދެ ހަފްތާގެ އިތުރުން މުޅި އަހަރު ދުވަހުގެ އިންޝުއަރެންސް ޕްކޭޖް ނެގުމުގެ އިޚްތިޔާރު ކަސްޓަމަރުންނަށް ލިބިގެންދާނެއެވެ. އަދި ބޭނުންވާ ގޮތަށް ޕެކޭޖްތައް ފަރުމާ ކުރުމުގެ ފުރުސަތު ވެސް ކަސްޓަމަރުންނަށް ލިބިގެންދާނެ ކަމަށް އެލައިޑުން މައުލޫމާތު ދެއެވެ.\nރޭގެ ރަސްމިއްޔާތުގައި ޓްރެވަލް އިންޝުއަރެންސް ޕްލޭންގެ އިތުރުން އެކުންފުނީގެ ބިލްޑަރސް އިންޝުއަރެންސް ޕްލޭންއާއި ހެލްތު އިންޝުއަރެންސް ޕްލޭން ވެސް ބަދަލުތަކަކާއެކު އަލުން ވަނީ ތައާރަފުކޮށްފައެވެ.


February7ge massala Majileehuge committee in balanee! | Mihaaru\n2012 ފެބްރުއަރީ ހަތެއްގައި ޖުމްހޫރީ މައިދާނަށް އެއްވެ ތިބި ފުލުހުންނާ ބައްދަލުކުރައްވަން އޭރުގެ ރައީސް ނަޝީދު ވަޑައިގަންނަވަނީ. ފައިލް ފޮޓޯ\n08 އޮކްޓޯބަރ 2019 - 09:18 105 comments\nކުރީގެ ރައީސް މުހައްމަދު ނަޝީދުގެ ވެރިކަން ބަދަލުވި ހާދިސާގައި އިސްކޮށް ތިއްބެވި ބޭފުޅުންގެ މައްސަލަ ބަލަން ރައްޔިތުންގެ މަޖިލިހުގެ ކޮމިޓީއަކުން މިއަދު އެޖެންޑާކޮށްފި އެވެ.\nސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީން ބަލަނީ ފެބްރުއަރީ 7، 2012 ގައި ހިނގައިދިޔަ ހަމަނުޖެހުންތަކުގައި އިސްކޮށް ތިއްބެވި މީހުންގެ މައްސަލަ އެވެ. އެކަން ބަލަނީ ކޮމިޓީއަށް ލިބުނު ސިޓީއަކަށް ބިނާކޮށް ކަމަށް ވިޔަސް، އެ ސިޓީ ފޮނުވީ ކޮން ފަރާތަކުން ކަމެއް ބުނެފައެއް ނުވެ އެވެ.\nސިޓީގައިވާ ކަންކަން ބަލަން ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީގެ ބައްދަލުވުމެއް މިއަދު އޮންނާނެ ކަން މެމްބަރުންނަށް ވަނީ އަންގައިފަ އެވެ.\nއެމްޑީޕީގެ ސުޕަ މެޖޯރިޓީ އޮތް ރައްޔިތުންގެ މަޖިލިހުގެ ކޮމިޓީއަކުން، ފެބްރުއަރީ7ގެ މައްސަލަ ބަލަން ފަށާ އިރު، އެ ދުވަހުގެ ހަމަނުޖެހުންތަކުގެ ތެރޭގައި އުޅުއްވި ބައެއް ބޭފުޅުންނަކީ މަޖިލިހުގެ މެމްބަރުންނެވެ. އޭގެ ތެރޭގައި މުޒާހަރާގެ ބައިވެރިންގެ ފަރާތުން ސިފައިންނާ މަޝްވަރާކުރަން ސިފައިންގެ މައި މަރުކަޒަށް ވެންނެވި ކުރީގެ ޑިފެންސް މިނިސްޓަރު މުހައްމަދު ނާޒިމް ހިމެނިވަޑައިގަނެ އެވެ. ދަނގަތީ ދާއިރާގެ މެމްބަރު ނާޒިމަކީ ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީގެ ވެސް މެމްބަރެކެވެ.\nއޭރު އެމްޑީޕީގެ އިސް ބޭފުޅުންގެ އެންމެ ބޮޑު ފާޑުކިޔުން އަމާޒުވި އެއް ބޭފުޅަކީ ވެސް ނާޒިމެވެ.\nނަޝީދުގެ ވެރިކަން "ބަޣާވާތަކުން" ވައްޓާލީ ކަމަށް އެމަނިކުފާނާއި އެމްޑީޕީން އަބަދުވެސް ތުހުމަތު ކުރެ އެވެ. އެކަމަކު ވެރިކަން ބަދަލުވި ގޮތް ބަލަން އެކުލަވާލި ރިޔާސީ ކޮމިޝަނުން ނިންމީ، ނަޝީދު އިސްތިއުފާ ދެއްވީ ގާނޫނާ ހިލާފް މަޖުބޫރު ކުރުމެއް ނުވަތަ ބިރު ދެއްކުމެއް ނެތި، އަމިއްލަފުޅަށް ކަމަށެވެ.\nއޭރުގެ ނައިބު ރައީސް މުހައްމަދު ވަހީދު ވެރިކަމާ ހަވާލުވެވަޑައިގަތީ ގާނޫނާ އެއްގޮތަށް ކަމަށް ވެސް ރިޕޯޓުގައި ބުނެފައިވެ އެވެ. އެހެންކަމުން އެމްޑީޕީގެ ތުހުމަތުތަކަށް ބާރު ލިބޭ ނުވަތަ ވާގިވެރިވާ އެއްވެސް ހެއްކެއް އެ ކޮމިޝަނުގެ ތަހުގީގަށް ފެނިފައެއް ނުވެ އެވެ.\nކޮމިޝަންގެ ރިޕޯޓުގައި ބުނެފައި ވަނީ ފެބްރުއަރީ 6،7އަދި 8 ވަނަ ދުވަހު ފުލުހުން އަނިޔާވެރިވެފައިވާ ކަމަށާއި އެކަން ބަލައި ތަހުގީގުކޮށް ކުށްކުރި މީހުން އިންސާފުގެ ކުރިމައްޗަށް ގެންނަން ޖެހޭ ކަމަށެވެ.\nއިތުރު ލިޔުންތައް ރައީސް މުހައްމަދު ނަޝީދު ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން ފެބްރުއަރީ7ފެބްރުއަރީ 8 ބަޣާވާތް\nއާލީޑަޝިޕަކާއެކު، އަދިވެސް އެމްޑީޕީ ބަލިކުރެވޭނެ:އުމަރު\nބިދޭސީންގެ އަމަލު "އޯކޭ"ވުމަކީ ޣައްދާރުވުން: މާރިޔާ\nރޭޕްގެ މައްސަލާގައި ޅިޔަނު ޝަރީއަތް ނިމެންދެން ބަންދު


Iraq gai covid control nukurevidhaanekamuge biru heevejje\nއިރާގުގައި ކޮވިޑް ކޮންޓްރޯލް ނުކުރެވިދާނެކަމުގެ ބިރުހީވެއްޖެ\nއިރާގުގައި މީހެއްގެ ހުން ބަލަނީ: ހެލްތު މިނިސްޓްރީއިން ބުނާ ގޮތުގައި ކޮވިޑް ކޭސްތައް ވަނީ ބޮޑުތަނުން އިތުރުވެފައި\nއިރާގުގައި ކޮރޯނާ ވައިރަސް ކޮންޓްރޯލް ނުކުރެވި ގޯހުން ގޯހަށް ހިނގައިދާނެ ކަމުގެ ބިރު ވަރަށް ބޮޑުވެއްޖެ އެވެ. މި ބިރު ބޮޑުވީ ކޮވިޑް-19 އިގެ ބަލާތްއާފާތް ފެށުނު ފަހުން އެ ގައުމުގައި އެއް ދުވަހުގެ ތެރެގައި އެންމެ ގިނަ އަދަދަކަށް މީހުން ޕޮޒިޓިވްވި ދުވަހަކަށް މިދިޔަ ހުކުރު ދުވަސް ވިއިރު ހާލަތު އޮތް ގޮތުންނެވެ.\nއިރާގުގެ ހެލްތު މިނިސްޓްރީން ބުނީ ހުކުރު ދުވަހު 5036 މީހުނަށް ކޮވިޑް ޖެހުނު ކަމަށެވެ. އަދި ބަލި ޖެހުނު މީހުންގެ ޖުމްލަ އަދަދު 252075 އަށް އަރައިފި ކަމަށެވެ. މީގެ ތެރެއިން މަރުވެފައި ވަނީ 7359 މީހުނެވެ.\nހެލްތު މިނިސްޓްރީން ބުނި ގޮތުގައި ކޮވިޑް ޖެހޭ އަދަދު އިތުރުވީ ސަލާމަތީ މިންގަޑުތަކަށް ޢަންމުން ތަބާ ނުވާތީ އެވެ. އަދި މާސްކު އެޅުމާއި އިޖްތިމާއީ ގައިދުރުކުރުން ފަދަ ކަންތައްތަކަށް އާންމު ރައްޔިތުންގެ ސަމާލުކަަން ކުޑަވެގެނެވެ.\nއޯގަސްޓް 30 ގައި ފާހަގަ ކުރި އާޝޫރަ ދުވަހު 10000 އަށްވުރެ ގިނަ ޝިއައީ މުސްލިމުން އިރާގުގެ ދެކުނުގައިވާ ކަރްބަލާއަށް އެއްވެފައިވެ އެވެ. މިކަމާ ގުޅިގެން ކަރުބަލާގެ ސިއްހީ އިދާރާތަކުން ވަނީ އިތުރު ފިޔަވަޅުތަކެއް ކޮވިޑް-19 ފެތުރުމާއި ދެކޮޅަށްްްްްްްްް އަޅާފަ އެވެ.\nއެކަމަކު ހެލްތު މިނިސްޓްރީން ބުނެފައި ވަނީ މި ފިޔަވަޅުތަކުން އެކަނި ނުފުދޭ ކަމަށެވެ. އާޝޫރަ ދުވަހުގެ ކުރިން ޑަބލިއުއެޗްއޯ އިން ބުނެފައި ވަނީ އިރާގުގައި ކޮވިޑް-19 އިގެ ކޭސްތައް ކަންބޮޑުވާފަދަ ދަރަޖައަކަށް އިތުރުވަމުންދާ ކަމަށެވެ. އަދި ވައިރަސް ކޮންޓްރޯލް ކުރަން ކޮންމެ ގޮތެެއް ހަދާފައި ވެސް ހަރުދަނާ ފިޔަވަޅު އަޅައި މުޅި ގައުމަށް މިވަބާ ފެތުރުން ކޮންޓްރޯލްކުރަން ޖެހޭ ކަމަށެވެ.\nކޮވިޑް-19 އިގެ ކޭސްތައް މުސްތަގުބަލުގައި ވެސް އިރާގިގައި އިތުރުވާނެ ކަމަށް ވަރަށް ބޮޑަށް ބެލެވެ އެވެ. އަދި އޭގެ ސަބބުން ސިއްހީ ހިދުމަތްދޭ ތަންތަނަށް އޮބި ނޯންނަ ދަރަޖައަށް ކަންތައް ގޯސްވެ މަރުވާ މީހުންގެ އަދަދު މައްޗައްދާނެ ކަމަށް ވެސް ލަފާކޮށްފައި ވެއެވެ.\nއެތައް އަހަރެއްގެ ދާހިލީ ހަމަނުޖެހުމާއި ގުޅިގެން އިރާގުގެ ހޮސްޕިޓްލަތައް ވަނީ ވަރަށް ބޮޑަށް ބާވެ މަރާމާތު ކުރަން ވެސް ޖެހިފަ އެވެ. އަދި އެކަށީގެންވާ ވަރަށް ބަލި މީހުންނަށް ބޭނުންވާ ބޭހާއި އެނދުވެސް ލިބޭކަށް ނެތެވެ. މީގެ އިތުރަށް ޑޮކްޓަރުންނަށް ބޭނުންވާ ރައްކާތެރި ކަމުގެ ސާމާނާއި އާލާތް ހަމައެއް ނުވެ އެވެ.\nވެރިރަށް ބަޣުދާދުން އަލްޖަޒީރާގެ ޑޯސާ ޖައްބާރީ ރިޕޯޓް ކޮށްފައިވާ ގޮތުގައި އިރާގު މިހާރު ވެސް އޮތީ ސެމީ ލޮކްޑައުންއެއްގަ އެވެ. ވަކި ގަޑިތަކެއްގައި ކާފިއު ވެސް ހިންގަ އެވެ. ފަންސަވީސް ޕަސެންޓުގެ ސަރުކާރު މުއައްޒިފުން އޮފީހަށް ދިއުމުގެ ހުއްދަ އޮވެ އެވެ. ސްކޫލްތައް ވެސް ބަންދެވެ.\nމެދު އިރުމަތި އިރާގު ކޮވިޑް-19 + ކޮވިޑް-19 އިގެ ބަލާއާފާތް\nއިރާގު ހެލްތު މިނިސްޓަރު އިސްތިއުފާ ދެއްވައިފި


Naibu Raees vadaigathumun test hedhun huttuvaalumun dharivarun muzaaharaa koffi | Mihaaru\nޚަބަރު / ޤުރުއާން ކްލާސް\nނައިބު ރައީސް ވަޑައިގަތުމުން ޓެސްޓް ހުއްޓުވާލުމާ އެކު ދަރިވަރުން މުޒާހަރާ އަށް!\nކީރިތި ގުރުއާނާ ބެހޭ މަރުކަޒުގެ ދަރިވަރުން އިމްތިހާނު ހަދަމުން ދަނިކޮށް ނައިބު ރައީސް އެތަނަށް ވަޑައިގަތުމުން، ދަރިވަރުން ހަދަމުންދިޔަ އިމްތިހާނު ހުއްޓުވުމުން ދަރިވަރުން އެކަމާ ނުރުހުން ފާޅުކޮށް މުޒާހަރާ ކުރަނީ\n20 އޮކްޓޯބަރ 2016 - 11:31\nގުރުއާނާ ބެހޭ މަރުކަޒުގައި ހަދަމުން ދިޔަ ޓެސްޓެއް، ނައިބު ރައީސް އަބްދުﷲ ޖިހާދު ވަޑައިގަތުމުން ހުއްޓުވާލުމާ އެކު ދަރިވަރުން ނުކުމެ އެކަމާ ދެކޮޅަށް މިއަދު މުޒާހަރާކޮށްފި އެވެ.\nމުޒާހަރާގައި ބައިވެރިވި ގުރުއާން ޓީޗިން ޑިޕްލޮމާ ކޯހުގެ ދަރިވަރަކު "މިހާރު"އާ ވާހަކަދައްކަމުން ބުނީ ހެނދުނު 8:00 ގައި ފެށި ޓެސްޓް ހުއްޓުވާލީ ނައިބު ރައީސް ވަޑައިގެންނެވިތާ ކުޑައިރުކޮޅެއް ފަހުން ކަމަށެވެ. އެ ޓެސްޓް ހަދަން 60 ވަރަކަށް ދަރިވަރުން ތިބޭނެ ކަމަށް ވެސް އެ ދަރިވަރު ބުންޏެވެ.\n"މިތަނުގެ ރައީސަށް ނޭނގި ހެނދުނު ޓެސްޓް ކުރިޔަށް ގެންދިޔަ ޓީޗަރާ ދިމާލަށް ވެސް ވަރަށް ހަޅޭއްލެވި. ބޮޑަށް ބެލެވެނީ އެ ވަގުތު ނައިބު ރައީސް ވަޑައިގަންނަވާތީ ކަމަށް ޓެސްޓް ހުއްޓުވީ،" އޭނާ ބުންޏެވެ.\nޓެސްޓް ހުއްޓުވާލުމުން ދަރިވަރުން ނުކުމެ އެތަނުގެ ބޭރުގައި ވަނީ މުޒާހަރާ ކޮށްފަ އެވެ. އަދި އެ މުޒާހަރާ ހުއްޓުވަން ފުލުހުން ވެސް އެތަނަށް ދިޔަ އެވެ.\nއެ ދަރިވަރު ބުނީ ނައިބު ރައީސް ވަޑައިގެންނެވި ނަމަވެސް އެ ޓެސްޓް ކުރިޔަށް ގެންދެވޭނެ ކަމަށެވެ. އެއީ ފަހަރަކު ދަރިވަރު ވަކިން ގެންގޮސް ހަދާ ޓެސްޓެއް ކަމަށް ވެސް އޭނާ ބުންޏެވެ.\n"މި ކޯހަކީ މި އަހަރު ނިމެން ޖެހޭ ކޯހެއް. އެކަމަކު އެކި ގޮތްގޮތަށް ކޯސް ބަދަލުކުރަމުން ގޮސް މިހާރު އަންގައިފި އަންނަ އަހަރު ކަމަށް ދެން ނިމޭނީ،" އެ ދަރިވަރު ބުންޏެވެ.\nމިކަމާ ގުޅޭ ގޮތުން ބަހެއް ހޯދުމަށް ގުރުއާނާ ބެހޭ މަރުކަޒަށް ގުޅުމުން އެތަނުގެ އޮޕަރޭޓަރު ބުނީ އެތަނުގެ ރައީސް އިންނެވީ ބައްދަލުވުމެއްގައި ކަމަށާއި އެހެންވެ އޭނާ ގުޅައިދެވެން ނެތް ކަމަށެވެ.\nޤުރުއާން ޤުރުއާން ކްލާސް\n28 ކޮމެންޓް, 374 ރިއެކްޝަންސް\nގައުމެއްވާ ނެތް ވަހުދަތު ވަހުދަތު ދީނޭ ކިޔާގެން އުޅޭތީއަދިވެސް\nކެނޑިނޭޅި قرآن ކިޔަވަނީ އެކަމަކު އެ قرآن ނުން މަގު ދައްކުވައިދެނީ ކޮން ކޮން ކަންތައް ތަކަކައްކަމެތް މަޢްރިފާ އެއްނުވޭ ހުރިހިތާމައެއްގެ ބޮޑުކަމާއޭ!!!\nނައިބުރައީސް ކިޔަވައްތޯ ދިޔަރީ، ކުރީ ނައިބުރައީސް ޖަމީލުވެސް ކުރާނެ މަސައްކަތެއް ނުދައްކާތީ ދިހަ ފޮތް ހިތު ދަސްކޮށް ކުޑަކުދިންގެ ވާހަކަ ލިއުއްވި، ޖިހާދު ބާކީކޮށް ހަތަރުވަނަ ނައިބަކު ހޯދަނީބާ.......\nނައިބު ރައީސް ބިރުގެންނެވި މައްސަލާގައި ތިހުރިހާ ކުދިން ޓެރަރިޒަމް ގާނޫނުގެ ދަށުން ދައުވާކުރުމަށްފެނޭ..\nމަރުކަޒަށް ގޮވައިލަން. މުޒާހަރާގައި ބައިވެރިވި އަދި އިސްކޮންތިބި ހުރިހާ މީހުންނަށް ޓެސްޓް ދޭނީ އެއްއަހަރު ފަހުން ކަމަށް. ކޮންމެ ކަމެއްގައިވެސް ސިޔާސީ ކުލަވަރު ޖައްސަން އުޅޭނެ ކަމެއް ނެތް. އަޅުގަނޑު ފުރަތަމަ ހީކުރީ ހުރިހާ އެންމެން އެއްކޮށް ޓެސްޓް ހަދަން ތިއްބާ ހުއްޓުވާލީ ކަމަށް. ޙަޤީޤަތަކީ އެއީ ނޫންކަން މިހާރު އެނގިއްޖެ. ފަހަރަކު މީހަކު ޓެސް ކުރަމުން ދަމުން ޓެސް މެދުކަނޑާލުމަކީ މައްސަލައެއް ނޫން. ސިޔާސީ ފިކުރުގަ ގުރުއާން ކިޔަވާ ހުރިހާ އެންމެންނަށް އެކަށީގެންވާ ފިޔަވަޅެއް އެޅުމަށް މަރުކަޒުގެ ވެރިންނަށް އަޅުގަނޑު އިލްތިމާސް ކުރަން\nއަސްލުވެސް. ހަމަ ސިޔާސީކުރީ ތިކަންތައް. އެއީ އެއްވެސް މައްސަލައެއްނޫން ޓެސްޓު މެދުކަނޑާލުން. ވަކިން ނަގަމުން ދިޔަ ޓެސްޓެއްކަމަށް ވަންޏާ. ދިވެހިން ހަމަ ކަންތައް ފަލަކުރަނީ ހުރިހާކަމެއްގަ.\nއަމައްޔާއި. ނައިބު ރައީސް އޔެކޭ ކިޔާފަ އެކަކު ޓެސްޓް ހަދަން އިނަސް ހުއްޓުވާކަށް ނުޖެހޭ! ޓެސްޓު ދޭން އިނީ މަރުކަޒުގެ ރައީސްބާނޫނީ؟؟ މާދަމާ މުދިމު ހުއްޓުވާފާނެ ބަނގި ގޮވަން އަތްނަގައިގެން ހުއްޓާ... ނައިބު ރައީސް އަދި ޓޮއިލެޓަށް ގޮސާާފައި އައިމަ ބަންގި ގޮވަން ބުނެ!! ސިޔާސީ ކުލަވަރު ޖެއްސީ ދަރިވަރުންބާ؟ ނޫނީ ތިބޭފުޅާ އާއި ނައިބުރައީސް ހިމެނިގެން މަރުކަރުގެ ރައީސްބާ؟\nކަލޭމެންގެ ވެރިންނަށް ވަރަށް ސަލާމް. ދެކޮޅު ބަޔަކު އެއްޗެއް ކިޔާއިރަށް އެއީ ސިޔާސީ ވުމެއް ނޫން. ސިޔާސީ ވިޔަސް ނުވިޔަސް ކަމެއް ގޯސް ކޮށް ކުރީމަ ގޯސް. ސިޔާސީ ވިޔަސް ނުވިޔަސް. ޖިހާދު ފެއިލް\nޢަޅުގަނޑު ތިބޭ ފުޅާ އަށް ބުނެލަން އޮތީ މާ ބޮޑަށް އެނގިގެން ނޫޅޭށޭ... ކަލޭމެން ކަހަލަ ދިވެހިން އުޅޭތީ މި ގައުމު ފިތްނަ ވެގެން މިދަނީ.. ﷲ އަށް ބިރުވެތިވޭ..\nތީ ޤައުމުގެ ޙާލަތޭ ބުނެވޭކަސް ނެތެއްނޫންތޯ. ތީ އިދާރީ މައްސަލައެއް ނޫންތޯ؟ ސިޔާސީ ނުކުރައްވާ.\nބަލަ ތިޔަތަނުގަ ތިބި މީހުންނައް ވުރެ ކުދިން މޮޅު ވާތީ އުނދަގޫ ވާގޮތަެް ޓެސްޓް ތައް ބިނާކުރަނީ\nނައިބު ރައީސް އަކީ އިދާރީ މީހެއްތަ؟ ސިޔާސީ މީހުން ގުޅިގެން އުފެދޭނީ ސިޔާސީ މައްސަލަ!\nގަޢުމުގެ ހާލަތު!!.. ދެން ކީކޭ ބުނާނީ\nތިގޮތަށް ފަހަރަކު ކުއްޖަކަށް ވަކިވަކިން ޓެސްޓް ދޭން ކަންނޭގެ ނައިބްރައީސް ވަޑައިގެންނެވީ. ދެންކީއްވެ ހުއްޓާލަންޖެހުނީ.\nމިރާއްޖޭގަ މިހާރު މިހިނގަނީ "ފާޑެއްގެ" ވެރިކަމެއްތާއެވެ. އެހެންވީމަ ކަންކަންހިނގާނީވެސް "ފާޑަކަށް"ތާއެވެ. މަތިންފެށިގެން ތިޔިރިއަށްވިޔަސް ޒިންމާދާރު ވެރިއަކު ނުފެނެއެވެ.\nތިބޭފުޅާގެްހުރިވަރެއްވެސް އެންގޭނީ ބިތުފަންގި ނެގީމަ ވަރައް ސަލަމް


Campaign ah hukuru dhuvahu Ibu Addu ah vadaigannavany – adduLIVE\nއިބޫ ކެމްޕޭނަށް ހުކުރު ދުވަހު އައްޑު އަށް\n0 Jul 11, 2018, 20:24 ލިޔުނީ އަހުމަދު ނަސޫހް\nކުރިއަށް އޮތް ރިޔާސީ އިންތިޚާބުގައި އިދިކޮޅު ފަރާތްތަކުން ނެރޭ ކެންޑިޑޭޓު، އިބްރާޙިމް މުހައްމަދު ސޯލިހް(އިބޫ) އަތޮޅުތަކަށް ކެމްޕޭން ފެއްޓުވުމުގެ ގޮތުން އައްޑޫ ސިޓީއަށް ހުކުރު ދުވަހު ވަޑައިގަތުމަށް ހަމަޖެހިއްޖެ އެވެ.\nރާއްޖޭގެ އެންމެ ދެކުނުން، އައްޑޫ އާއި ފުވައްމުލަކުން އިބޫ ކެމްޕޭނު ފައްޓަވަން ގަސްދު ކުރައްވާފައިވާއިރު އިބޫ ވަނީ މާލޭ ސިޓީގެ ބައެއް އަވަށް ތަކުގައި ދޮރުން ދޮރަށް ހިންގަވައި ބައެއް އާއިލާތަކާއި ބައްދަލު ކުރައްވާފައެވެ. ހުޅުމާލެއިން އިއްޔެ އިބޫގެ ކެމްޕޭނު ޓީމަށާއި އިބޫއަށް ދަތިތަކެއް ކުރިމަތި ވެފައިވާއިރު އިބޫއަށް ހަމަލާ ދޭން ބަޔަކު ވަނީ މަސައްކަތް ކޮށްފައެވެ.\nހުކުރު ދުވަހު ހަވީރު އިބޫ އައްޑޫ އަށް ވަޑައިގަތުމަށް ހަމަޖެހިފައިވާއިރު އެމްޑީޕީން މައުލޫމާތު ދޭ ގޮތުގައި އެރޭ ހިތަދޫ ކެމްޕޭނު ޓީމުތަކާއި އިސް އެޖެންޓުންނާއި އެމްޑީޕީ ހަރުގޭގައި އިބޫ ބައްދަލު ކުރައްވާނެއެވެ. އަދި ޖެހިގެން އަންނަ ދުވަހު އިބޫއާއި ކެމްޕޭން ޓީމު ފޭދޫގައި ދޮރުން ދޮރަށް ކެމްޕޭނު ކުރިއަށް ގެންދަވާނެ ކަމަށް އެމްޑީޕީން މައުލޫމާތު ދެއެވެ.\nއިބޫ އައްޑޫ ސިޓީއިން ފުވައްމުލަކަށް ފުރާ ވަޑައިގަންނަވާނީ ހޮނިހިރު ދުވަހު މެންދުރުގެ ވަގުތެއްގައެވެ. އަދި އެސިޓީގައި ވެސް ދޮރުން ދޮރަށް ކެމްޕޭނުގައި އާއިލާތަކާއި ބައްދަލުކުރުމަށް ފަހު އާދީއްތަ ދުވަހު އެނބުރި އައްޑު އަށް ވަޑައިގެން އައްޑޫގެ މަރަދޫ އާއި ހިތަދޫގެ ރައްޔިތުންނާ ބައްދަލު ކުރަން ހަމަޖެހިފައިވެއެވެ.\nމީގެ ކުރިން އެމްޑީޕީގެ ޓިކެޓުގައި ރައީސް ނަޝީދު ވާދަކުރެއްވި ދެފަހަރު ވެސް އައްޑޫ ސިޓީ އާއި ފުވައްމުލަކު ސިޓީއިން އެމަނިކުފާނަށް ވަރަށް ބޮޑު ތަރުހީބެއް ލިބިފައިވެއެވެ. ނަޝީދު ރިޔާސީ ޓިކެޓު ދޫކުރެއްވި ނަމަވެސް އެމަނިކުފާނު ވަނީ އިބޫއަށް ތާއީދު އޮންނާނެ ކަމަށް ގަބޫލު ކުރައްވާ ކަމަށް ވިދާޅުވެފައެވެ.


Hithi Maazee | Vaahaka ހިތި މާޒީ – Vaahaka\n3k 21 0\tMay 7, 2021\nރޭގަނޑުގެ ވަގުތެވެ. ވެހެމުން ދިޔަ ވާރެއަކަށް ނުބަލާ އަހަރެން މަގުމަތީގައި ދުވަމުން ދިޔައީމެވެ. އޭރު އަހަރެންގެ ލޮލުން ފައިބަމުން ދިޔަ ކަރުނަތަށް ވާރެއާއި އެކުވެ ފަރުދާ ވެފައިވިނަމަވެސް އަހަރެން ފެނުނު ކޮންމެ މީހަކަށް އަހަރެންގެ މޫނުމަތީގައި ވި ހިތާމަވެރިކަން ފާޅުކަޮށް އިނގޭނެވެ. ފެންބޮޑުވެފައިވި މަގުމަތީގައި އަހަރެން ދުވަމުން ދިޔައީ ރަށުގެ ތުނޑިއާ ދިމާލަށެވެ. ދިޔަގޮތަށްގޮސް އަހަންނަށް ހުއްޓިލެވުނީ މޫދު ކައިރީގައެވެ. މޫދުގައި ނަގަމުން ދިޔަ ބިޔަރާޅު ތަކަށް ބަލަން އިރުކޮޅަކު ހުރުމަށްފަހު ވެލިގަނޑުމައްޗަށް ވެއްޓިގަތީމެވެ. އަމިއްލަ ނަފުސަށް އެފަދަ ބޮޑުގެއްލުމެއް ދިނުމަކުން ހުރިހާ ކަމެއްގެ ހައްލު ނުލިބޭނެ ކަން އަހަންނަށް ވިސްނުނެވެ.\nރޭގަނޑު ދެއެއްޖަހާ ބޮޑުވިއިރުވެސް އަހަރެން އެތާނގައި އިނީ ގެއަށް ދާން ބޭނުންނުވެފައެވެ. ރޮއެރޮގޮސް ދެލޮލަށް ތަދުވިނަމަވެސް ރުއިން ހުއްޓާލާނެ ގޮތެއް އަހަންނަކަށް ނޭނގުނެވެ. ހިތަށް ލިބިފައިވާ ފުން ޒަޚަމުން އިތުރުކަމެއްގެ މަތިން ހަނދާންވެސް ވާނީ ކިހިނެއް ހެއްޔެވެ؟.. އަހަރެންގެ ސިކުނޑީގައިވަނީ ދެންމެ ހިނގާ ދިޔަ ކަންތަކެވެ. އެކަންތަކުގެ މަތިން ހަނދާން ނައްތާލުމަށް ލޯމަރާލިނަމަވެސް ކުރިމައްޗަށް އެ މަންޒަރު ސިފަވަމުން ދިޔަކަހަލައެވެ.\nއަހަރެން އޭނާ ކައިރިއަށް ދިޔައީ ކިހާ އުފަލުން ހުރެހެއްޔެވެ.. އަހަރެންނާއި ރައުލް ރައްޓެހިވެގެން އުޅޭތާ އަށް މަސްވުމުން އެކަން ފާހަގަކުރުމަށް ނުހަނު ޚާއްސަ ކޮށް އަހަރެން ހުރިހާކަމެއް ތައްޔާރު ކުރުމަށްފަހު އޭނާ ބަލައި ދިޔައީ ނުހަނު އުފާވެ ހުރެއެވެ. ނަމަވެސް އޭނާ އެހެން އަންހެން ކުއްޖަކާއިއެކީގައި ފެނުމުން އަހަންނަށް ހީވީ މުޅި ދުނިޔެ ހުއްޓުނުހެންނެވެ. އަދި އެއަންހެން ކުއްޖާއަކީ އަހަރެންގެ އެންމެ ގާތްރަހުމަތްތެރިޔާއަށް ވުމުން އަހަރެންގެ ސިކުނޑި ސުމަކަށް ދިޔަ ކަހަލައެވެ. އަހަރެންނަށް ކޮންމެ ކަމެއްވި ނަމަވެސް އަބަދުވެސް ގާތުގައި ހުންނަ، އަހަރެން އެންމެ އިތުބާރުކުރި ދެމީހުން އަހަންނަށް އޮޅުވާލީއެވެ.\nރައުލް ބުނެގެން އަހަރެން ނުކޮށްދެނީ ކޮންކަމެއްހެއްޔެވެ؟.. އަހަރެން ދުވަހަކު ޚިޔާލަށްވެސް ނުގެނެވޭފަދަ ކަންކަންވެސް ރައުލްގެ އެދުމަށް އަހަރެން ކޮށްދިނީމެވެ. އަހަރެން ކިތަންމެ ދަތިކޮށް އުޅުނަސް އޭނާ ބޭނުންވާ އެއްޗެއް އަހަރެން ހޯދައިދިނީމެވެ. ދުވަހަކުވެސް ލޯތްބާއި އަޅާލުން ފިޔަވައި އެހެންކަމެއް އަހަރެން އޭނާގެ ފަރާތަކުން ނޭދެމެވެ. ނަމަވެސް އަހަރެން ދޫކޮށްލާފައި ދިޔައިރު މިއިން އެއްވެސް ކަމެއް އޭނަގެ ހަނދާނުގައި ނެތެވެ. ކުރި ވައުދުތަކާއި ހުވާތައް ހަނދާނުން ފުހެވިއްޖެއެވެ.\nއެ ދުވަހުގެ ފަހުން ވަރަށް ގިނަ ދުވަހު އަހަރެން ރައުލްގެ ހަނދާނުގައި ހޭދަކުރީމެވެ. ކޮންމެ ދުވަހެއް ނިމިދަނީ އޭނަގެ ހަނދާންތަކުގައި ކަރުނަ އަޅަނިކޮށެވެ. މިކަމުގައި އަހަންނަށް ވަރަށް ބޮޑެތި ބަދަލުތަކެއް އަންނަމުން ދިޔައެވެ. ރަނގަޅަށް ނުކެވުމުގެ ސަބަބުން އަހަރެންގެ ރީތި ހަށިގަނޑު ހިކެމުން ދިޔައީ ހީވެސް ނުކުރާހާ ހަލުވި މިނެއްގައެވެ. އެންމެން ތައުރީފު ކުރާ އަހަރެންގެ ދިގު އިސްތަށިގަނޑު ކޮށާލި އިރު އަހަންނަށް އެއްޗެއް ހިތަށްވެސް ނޭރިއެވެ. ހަމަ ނިދި ނުލިބުމުން އަބަދު ހުންނަނީ ވަރުބަލިވެފައެވެ. އެދުވަސްކޮޅު އަހަރެން މަސައްކަތްކުރަމުން ދިޔައީ ފިހާރައެއްގައެވެ. ނަމަވެސް މަސައްކަތަށް ރަނގަޅަށް ސަމާލުކަން ނުދެވުމުގެ ސަބަބުން އަހަރެން އެވަޒީފާއިން ވެސް ވަކިކުރީއެވެ. އެކަމުގެ ސަބަބުން އަހަންނަށް ޖެހުނީ ކިޔަވަން ރައްކާކޮށްފައި ހުރިތަނުން ރުފިޔާ ނަގާށެވެ.\nމިގޮތުގައި ދިހަވަރަކަށް މަސް އަހަރެން ޑިޕްރެޝަންގައި ހޭދަކޮށްފީމެވެ. ގެއިން ބޭރަށް ނުނިކުންނަތާ ވެސް ގިނަ ދުވަސްތަކެއް ވެއްޖެއެވެ. ހުރިހާ ކަމެއްގެ މަތިން ފޫހިވިއެވެ. ދުނިޔޭގައި ހުރުމުގެ ބޭނުމަކީ ކޮބައިތޯ ދުވާލަކު އެތަށް ފަހަރު އަހަރެންގެ ހިތަށް އަރައެވެ. އަމިއްލަ އަށް މަރުވާން އަހަރެންގެ ހިތަށް އަރާ ކިތަންމެ ފަހަރެއް ދެއެވެ. ނަމަވެސް ކޮންމެ ފަހަރަކު އެކަން ހުއްޓުވަނީ އަހަރެންގެ މަންމަގެ ވަސިއްޔަތެވެ. މަންމަ ބޭނުންވަނީ އަހަރެން ކާމިޔާބު މީހަކަށް ވުމަށެވެ. މަންމަގެ އެންމެ ފަހު ވަގުތުގައިވެސް އަހަރެން ކައިރީ އެ އެދުނު އެދުމަށް ފުރަގަސް ދެވޭނީ ކިހިނަކުން ހެއްޔެވެ؟..\nއެހެންކަމުން އަހަރެން ހިތްވަރު ކުރީމެވެ. އަދި ރައުލް ފަދަ މީހެއްގެ މަތިން ހަނދާން ނުކުރުމަށް އަޒުމު ކަނޑައެޅީމެވެ. އަހަރެން ހިތްވަރުކޮށްފައި ރަނގަޅުވާން މަސައްކަތް ކުރީމެވެ. އެންމެ ފުރަތަމަ ކަމެއްގެ ގޮތުން ކޮންމެ ނަމާދެއް ބަރާބަރަށް އަދާކުރަން ފެށީމެވެ. އެއަށްފަހު ބޭރަށް ނިކުމެ މީހުންނާ ދިމާވެ ވާހަކަ ދައްކާ ހެދީމެވެ. ގަޑިންގަޑިއަށް ކައި، ނިދަން އާދަކުރީމެވެ. މި ކަންކަމުން އަހަންނަށް ބަދަލުތަކެއް އަންނަން ފެށިއެވެ. އަހަރެންގެ ހިކި، ބަލިކަށިވެފައިވާ ހަށިގަނޑު މަޑުމަޑުން ފަލަވެ، ރީތިވާން ފެށިއެވެ. ބޭރަށް ނިކުމެލުމުން ހިޔާލުތަކާއި ދުރުވެ ހިތްހަމަ ޖެހުން ލިބެންފެށިއެވެ. އަދި އެހެން ފިހާރައަކުން އަހަންނަށް ވަޒީފާވެސް ލިބުނެވެ.\nއެއް ދުވަހު ހަވީރުގެ ވަގުތެވެ. އަހަރެން އަސުރު ނަމާދު ކޮށްލުމަށްފަހު ނިކުތީ ހިނގާލުމަށެވެ. މަޑުމަޑުން އަހަރެންގެ ފިޔަވަޅުތަށް ރަށުގެ ތުނޑިއާ ދިމާއަށް އެނބުރިގެން ދިޔައެވެ. އަހަންނަށް ތުނޑިއަށް ދެވުނު އިރު އެތާނގައި ބައިވަރު މީހުން އުޅެއެވެ. އާއިލާ އާއި ނުވަތަ ރައްޓެހިންނާއި އެކީގައި ގޮސް ތިބި މީހުންގެ މޫނުމަތިން ފެންނަމުން ދިޔައީ އުފާވެރިކަމެވެ. ނަމަވެސް އަހަރެންގެ ލޮލުގައި އަޅައިގަތީ އެންމެންނާއި ދުރުގައި ވަކިން އިން ކުއްޖެކެވެ.އަހަރެންނަށް ވުރެ ދެތިން އަހަރު ދޮށީހެން ހީވާ އެ ފިރިހެން ކުއްޖާގެ ކައިރިއަށް އަހަރެން ހިނގައިގަތީ އޭނާގެ މޫނުމަތިން ފެންނަމުން ދިޔަ ހިތާމަވެރިކަމުގެ ސަބަބުންނެވެ.\n"ހޭ.. އާރ ޔޫ އޯކޭ؟.." އަހަރެން ޖެހިލުންވެ ހުރެ ނަމަވެސް މަޑުމަޑުން އަހާލީމެވެ. އެ ކުއްޖާ ސިހިފައި އަހަންނާ ދިމާލަށް ބަލާލިއެވެ. އަދި އެއްޗެއް ނުބުނެ އަވަސްއަވަހަށް ދުރުބަލާލީ އޭނާގެ ކަރުނަތަށް ފޮހެލަމުންނެވެ. "އައިމް އަފްޝާ.." އަހަރެން އެކުއްޖާގެ ކައިރީގައި އިށީނދެލަމުން ތައާރަފުވެލީމެވެ. "އައިމް.. ނާއިޝް.." އެކުއްޖާ މަޑުމަޑުން ބުނެލިއެވެ. އަހަރުމެން ވާހަކަ ދައްކަން ފެށީމެވެ. އަހަރެން ވަރަށް ގިނައިން އެހުމުން އޭނާގެ ހިތާމައިގެ ހަގީގަތް އަހަންނަށް ކިޔައިދިނެވެ. "މީގެ ހަފްތާއެއްހައި ދުވަސް ކުރިން އަހަރެންގެ މަންމަ ނިޔާވީ.. އަހަރެންގެ ބައްޕަ މަރުވީ އަހަރެންގެ ވަރަށް ކުޑައިރު.. މިހާރު އަހަރެންގެ އެއްވެސް މީހެއް ނެތް.." ނާއިޝް ގެ ކޯތާފަތްމަތި ކަރުނުން ތެމުނެވެ. "އައިމް ސޮރީ ފޮރ ޔޫ.. އައި ނޯ އިޓްސް ހާޑް.. އައިވް ގޯން ތްރޫ ދެޓް.. އަހަރެންގެ ވަރަށް ކުޑައިރު ބައްޕަ އަހަރުމެން ދޫކޮށްލާފަ ގޮއްސި.. އަހަރެންގެ އުމުރުން އެންމެ ބާރަ އަހަރުގައި މަންމަ ނިޔާވީ.. އޭގެ ފަހުން އަހަންނަށް އެހީވާން ތިބި މީހުން އަހަންނަށް އޮޅުވާލީ.. ބަޓް އައި ހޭވް މޫވްޑް އޮން..ސޯ ޔޫކެން ޓޫ.." އަހަރެން ނާއިޝް އަށް ހިތްވަރު ދިނީމެވެ. އެދުވަހު ގެއަށް ދިޔައިރު އަހަރެންނާއި ނާއިޝް ވަނީ ރަހުމަތްތެރިންނަށް ވެފައެވެ.\nއޭގެ ފަހުން ކޮންމެ ދުވަހަކު އަހަރެން ނާއިޝް އާއި ވާހަކަ ދައްކަމެވެ. ނާއިޝް އަހަންނަށް ނުހަނު ހިތްހެވެވެ. އަހަރެން ދިން ހިތްވަރުން ނާއިޝް ވަނީ މިހާރު އެ ހިތާމަ ތަކާއި ދުރުވެފައެވެ.\nއެއްދުވަހަކު އަހަރެން ފިހާރާގައި އިންދައި ނާއިޝްގެ މެސެޖެއް އަހަންނަށް ލިބުނެވެ. މިރޭ ބައްދަލު ކޮށްލަން ބޭނުންވާ ވާހަކަ ބުނުމުން އަހަރެން އެއްބަސް ވީމެވެ. އަހަރަމެން ދިޔައީ ރެސްޓޯރެންޓަކަށެވެ. "އަފޫ.. ތެންކިއު ފޮރ ސަޕޯރޓިން މީ އިން މައި ހާޑް ޓައިމްސް.. ޔޫ އާރ ދަ މޯސްޓް އަމޭޒިންގ ޕާރސަން އައިވް އެވާރ މެޓް.. އެންޑް ދަ ގްރޭޓެސްޓް ފްރެންޑް އައިވް ހޭޑް.. ބަޓް އައި ތިންކް އައި.. ހޭވް އަދާރ ފީލިންގްސް ފޯ ޔޫ.. ވިލް ޔޫ ބީ މައި ގާރލްފްރެންޑް.." ނާއިޝްގެ ބަސްތަކުން އަހަންނަށް ސިހުން ލިބުނެވެ. "އިފް ނޮޓް.. އައިމް ސޮރީ.. އައި ހޯޕް ވީ ކުޑް ސްޓިލް ބީ ފްރެންޑްސް..؟" އަހަރެން އެއްވެސް އެއްޗެއް ނުބުނެ އިންނަން ފެށުމުން ނާއިޝް ބުނެލިއެވެ. އަހަރެން ވިސްނަން ވަގުތު ބޭނުންވާ ކަމަށް ބުނީމެވެ. އަދި ރެސްޓޯރެންޓުން ނިކުމެ ގެއަށް ދާން ހިނގައިގަތީމެވެ.\nގެއަށް ގޮސް އަހަންނަށް ވިސްނެން ފެށުނެވެ. ނާއިޝް އަށް އަހަރެން ދޭނީ ކޮން ޖަވާބެއް ހެއްޔެވެ؟.. އާއެކެވެ. އޭނާ އަކީ ރީތި ކުއްޖެކެވެ. ގަދަނޫކުލައިގެ ފުން ދެލޮލާއި ރީތި ފަން އިސްތަށިކޮޅެއް ލިބިފައިވާ ނާއިޝް އަކީ ދިގު އިސްކޮޅެއްގެ ވެރިއެކެވެ. ނަމަވެސް މި ކަންތައްތަކަށް ބަލައިގެން ކުރިންފަހަރު ލިބުނުކަހަލަ ލަނޑެއް ލިބެންބޭނުން ނުވާތީ އަހަރެން ވިސްނަންފެށީމެވެ. ނާއިޝް އަކީ ނުހަނު ރަނގަޅު ކުއްޖެކެވެ. ރައުލް އާއި އަޅާ ބަލާއިރު އެތައްގޮތަކުން ނާއިޝް ރަނގަޅެވެ. އަހަރެން ކުރާ ކަންކަމަށް އެއްބާރުލުން ދީ އެހީތެރިވެދެއެވެ. އަހަރެންނަށް ނުހަނު ރަނގަޅަށް ކަންކަން ކޮށްދެއެވެ. އެއްވެސް ކަމަކާއި ހެދި ދެރަވެފައި ހުއްޓަކަނުދެއެވެ. އަހަރެންގެ ޑިޕްރެޝަންގެ ބޮޑުބައެއް ރަނގަޅު ވުމުގައި ނާއިޝްގެ އެހީތެރިކަން ލިބިފައިވެއެވެ.\nދުވަހަކުވެސް އެހެން ފިރެހެނަކަށް އިތުބާރު ނުކުރަން އަޒުމު ކަނޑައެޅި އަހަރެންގެ ހިތުގައި ނާއިޝް އާ ދޭތެރޭގައި އިތުބާރު އުފެދެން ފަށައިފިއެވެ. އަހަރެންނަށް ނޭނގި ހުރެވެސް ނާއިޝް ދެކެ ވެވެމުންދިޔައީ ލޯބިކަން ގަބޫލުކުރަން ޖެހުނެވެ. އެކި އެކި ޚިޔާލު ތަކުގައި އޮއްވައި އަހަންނަށް ނިދުނެވެ. ޖެހިގެން އައި ދުވަހު އަހަންނަށް ހޭލެވުމާ އެކީގައި ނާއިޝް މަތިން ހަނދާންވިއެވެ. އަދި ވަރަށް ގިނައިރު ވިސްނުމަށްފަހު އަހަރެން ނާއިޝް އަށް ދޭނެ ޖަވާބެއް ކަނޑަ އެޅީމެވެ. އަދި އަވަސްއަވަހަށް ފެންވަރާ ތައްޔާރު ވެލުމަށްފަހު އަހަރެން ހިނގައިގަތީ ފިހާރައަށެވެ. އަދި ނާއިޝް އަށް މިރޭވެސް އެ ރެސްޓޯރެންޓްއަށް ދިއުމަށް ބުނެ މެސެޖު ކޮށްލީމެވެ.\nރޭގަނޑުގެ ވަގުތެވެ. އަހަރެން ތައްޔާރުވެލައިގެން ނިކުމެ ހިނގައިގަތީ ނާއިޝް އާއި ބައްދަލު ކުރަން ދިއުމަށެވެ. "ސޯ....؟" ނާއިޝް އަހަރެންނާއި ދިމާއަށް ބަލާލަމުން އަހާލިއެވެ. "ޔެސް.." އަހަރެން ހިނިތުންވެލަމުން ބުނީމެވެ. އެވަގުތު ނާއިޝްގެ ތުންފަތް މައްޗަށް ވެރިވި ހިނިތުންވުމުން އެކަނިވެސް އޭނާގެ އުފާވެރިކަން އަހަންނަށް ވަޒަންކޮށްލެވުނެވެ.\nއެދުވަހުގެ ފަހުން އަހަރަމެން އުޅެމުން ދިޔައީ ނުހަނު އުފަލުގައެވެ. ނާއިޝް އަކީ ނުހަނު އޯގާތެރި، ހިތްހެޔޮ އަދި އަހަރެންދެކެ ނުހަނު ލޯބިވާ ކުއްޖެކެވެ. ރައުލް އަހަރެން ލައްވާ ކުރުއްވިކަހަލަ އެއްވެސް ކަމެއް ނާއިޝް އެއް ނުކުރެއެވެ. އަހަރެންނަށް ނުހަނު އިހްތިރާމު ކުރާ، އަދި ލޯބިވާ ކުއްޖެއް ލިބުމުން އަހަރެން މާތް ރަސްކަލާނގެއަށް ޝުކުރުވެރިވަމެވެ.\nއެއްދުވަހު އަހަރެން ނިދަން ކޮޓަރިއަށް ވަތްތަނާ އަހަރެންގެ ފޯނަށް ނުދަންނަ ނަމްބަރަކުން ގުޅިއެވެ. ދެފިކުރުމަތީގައި ހުރެފައި އަހަރެން ފޯނު ނެގީމެވެ. "ޝާއްކޮ.. އައިމް ސޮރީ.. އައި މިސް ޔޫ... އައި ސްޓިލް ލަވް ޔޫ.." އަހަންނަށް ސިހުމެއް ލިބުނީ ރައުލްގެ އަޑު އިވުމުންނެވެ. އަހަރެން ރައުލް އާ ވާހަކަ ދައްކަން ބޭނުން ނުވުމުން ފޯނު ބޭއްވީމެވެ. އަހަރެން މިހާރު އޭނާ ދެކެ ފޫހިވެއެވެ. ނަމަވެސް އަނެއްކާވެސް އޭނާ ގުޅި އެވެ. އަހަންނަށް ޖެހުނީ އެ ނަމްބަރު ބްލޮކް ކޮށްލާށެވެ. މިހާރު އަހަރެން އުފާވެރިކަމާއެކީގައި އުޅެމުން ދާތަން ފެނުމުން އަނެއްކާ އަހަރެންގެ ދިރިއުޅުން ހަލާކުކޮށްލާކަށް މަސައްކަތް ކުރާނިކަމެއް ނެތެވެ.\nއޭގެ ދެމަސްފަހުން އަހަންނަށް އަށާރަ އަހަރު ފުރުމުން ކިޔެވުމަށް މާލެ އަށް ދިޔައީމެވެ. އަދި ލިބުނު ސްކޮލާޝިޕެއްގައި ޖެހިގެން އައި އަހަރު މެލޭޝިޔާ އަށް ދިޔައީ މެޑިކަލް ސްކޫލަކަށެވެ. އޭގެ ހަތް އަހަރު ފަހުން މިހާރު އަހަންނަކީ ކާމިޔާބު ސައިކޮލޮޖިސްޓެކެވެ. ސައިކޮލޮޖިސްޓް އަކަށް ވުމަށް އަހަރެން އިޚްތިޔާރުކުރީ ޑިޕްރެޝަން ފަދަ ނަފްސާނީ ބަލިތަކުގެ ޝިކާރައަކަށް ވެފައިވާ މީހުންނަށް އެހީތެރިވެދިނުމަށެވެ. އަހަރެންނަށް އެކަމުގައި ހުރި ވޭން ތަހައްމަލު ކުރަންޖެހިފައިވުމުން އެކަމުގައި ހުރި އުނދަގޫ އަހަންނަށް ވަރަށް ރަނގަޅަށް ވިސްނެއެވެ. އަހަރެންނަށް އެދުވަހު އެހީވާނެ މީހެއް ނެތެއް ކަމަކު އަހަރެން އެފަދަ މީހުންނަށް އެހީވަމުން މިގެންދަނީ އެފަދަ ކަމެއް އެހެން މީހަކަށް ދިމާ ނުވޭތޯ ދުއާކުރަމުންނެވެ.\nހޭލުންތެރިކަމެއް ނެތް އެތައްބަޔަކު ޑިޕްރެޝަންގައި އަމިއްލަ ފުރާނަ އަށް ގެއްލުންވާފަދަ ކަންކަން ކުރަމުން ދެއެވެ. ނަމަވެސް އަހަރެން އެދުވަހު އެފަދަ ކަމެއް ނުކޮށް ހިތްވަރާއިއެކީގައި މަސައްކަތްކުރެވުމުން މިއަދު އަހަރެން އުފާވެއެވެ. އަހަރެން އެކަމުން ސަލާމަތް ކޮށްދިނީ މަންމަ އަހަރެންދެކެ ވާ ލޯތްބެވެ. އަހަރެންގެ ލޯބިވާ މަންމަގެ ވަސިއްޔަތް ފުރިހަމަ ކޮށްދެވުނީތީ އަހަރެން އުފާކުރަމެވެ. އަހަރެންގެ މަންމަ މި ދުނިޔޭގައި ހުރިނަމަ އަހަރެންގެ ހިތްވަރާއި ކާމިޔާބީ އާ މެދު ފަޚުރުވެރިވާނެ ކަން ޔަޤީނެވެ.\nނާއިޝް އަހަންނަށް ޕްރޮޕޯޒް ކުރިތާ ތިން މަސް ވަނީއެވެ. ދެން އަންނަ ހަފްތާގައި އަހަރުމެންގެ ކައިވެނިކުރެވޭނެއެވެ. އަހަރެން މިހާރު މިހުރީ ވަރަށް އުފަލުންނެވެ. މުސްތަޤުބަލަށް ފޮނި އުންމީދުތަކެއް ކުރަމުން އަހަރެން އެންމެ ލޯބިވާ މީހާއާއެކު އާ ހަޔާތެއް މިފަށަނީ މާޒީގެ ހިތި ހަނދާންތައް ހިތުން ފޮހެލަމުންނެވެ.\nއައިޝަތު ޔޫހާ May 7, 2021\nތީ ކާކު ؟ވަރަށް ރީތި🦄❤\nYuna May 7, 2021\nއިންގެން ޖެހޭތަ؟؟؟ May 7, 2021\n"ހިތި މާޒީ"މި ނަމަކީ މީގެ ހަފްތާއެއްހާ ދުވަސް ކުރިން ދިވެހި ގަޑިއަށް ލިޔުނު ވާހަކައަކަށް ކީ ނަން.\nYuna May 8, 2021\nޕްރިންސެސް May 7, 2021\nވަރަށް ރީތި. މާޝާﷲ🥰❤❤🥀\nތެންކިއު ޕްރިންސެސް 😊❤❤\nމޮއްކު May 7, 2021\nހަމަ އެންމެ މައްސަލައެއް ފެނުނީ\nޕްރޮޕޯޒް ކުރިފަހުން6އަހަރު ކިޔެވި ވާހަކަ ބުނެފަ ފަހުން3މަހަށް ވީމަ\nއޮހް.. 😅އެއީ ފަހުން މެރިޖް ޕްރޮޕޯސަލް.. 💍😅😊\nއެންޑް ތޭންކްސް.. ވަރަށް އުފާވެއްޖެ ވާހަކަ ރީތި ވީމަ..😊❤\nZeAk16 May 7, 2021\nވަރަށް ރީތި މި ވާހަކަ ވެސް♥♥\nތޭންކްސް ZeAk16 🤗❤\nފްރެންޑް May 10, 2021\nވާހަކަ ވ.ރީތި. ކީޕް އިޓް އަޕް ފުރެންޑްގަނޑާ.\nYuna May 14, 2021\nތޭންކްސް ފްރެންޑް 💖☺\nthx Anonymous ❤❤❤\nއިމޯޖީ ގާލް😊 May 18, 2021\nވަރަށް ރީތި 👍👍👍✔✔✔❤❤\nމާޝާ ﷲ ❤❤❤❤❤\nކޭން ޔޫ ގިވް މީ ސަމް ރައިޓިން ޓިޕްސް؟☺☺🙂🙂\nއައިޝަތު ޔޫހާ May 24, 2021\nހޭއި..ވެއަރ އިޒް ޔަލާ\nYuna May 24, 2021\nކުޑަ މައްސަލަ އެއް ދިމާވެގެން މިއުޅެނީ.. މިއަންނަ މަންތް ގަ ހެން ހީވަނީ ޔަލާ ކިޔާލަން ލިބޭނީ.. 😔😔❤\nLiviana May 25, 2021\nވަރަށް ރީތި މާޝާ ﷲ!


Covid-19 relief fund ah bollywood fannaanun ekani 500 million rupees hadhiyaa koffi - vNews.mv\nބޮލީވުޑްގެ ބައެއް ފަންނާނުން ބޮޑުވަޒީރު މޯދީއާއެކު\nކޮވިޑް-19 ރިލީފް ފަންޑަށް ބޮލީވުޑް ފަންނާނުން އެކަނި 500 މިލިއަން ރުޕީޒް ހަދިޔާކޮށްފި\nއަޒްހާން އިބްރާހިމް 01 April 2020, 00:41\nކޮވިޑް-19 ބައްޔާ ދެކޮޅަށް އިންޑިޔާގެ ބޮޑުވަޒީރު ނަރެންދްރަ މޯދީ އިއުލާނުކުރައްވާފައިވާ "ޕީއެމް ކެއާޒް" ފަންޑަށް ބޮލީވުޑް ފަންނާނުން 500 މިލިއަން ރުޕީޒް އަށްވުރެ ގިނަ ފައިސާ ހަދިޔާކޮށްފިއެވެ.\nމޯދީ އިއުލާނުކުރެއްވި މި ފަންޑަށް އިންޑިޔާގެ ވިޔަފާރިވެރިންވެސް އަންނަނީ ބޮޑެތި އަދަދުތަކުން ފައިސާ ހަދިޔާކުރަމުންނެވެ. މީގެ އިތުރުން މާލީގޮތުން ތަނަވަސް ގިނަ ފަންނާނުންވެސް އަންނަނީ މިފަންޑަށް މާލީ އެހީތެރިކަން ފޯރުކޮށްދެމުންނެވެ.\nއިންޑިޔާގެ މީޑިއާ ބުނާގޮތުން މިހާތަނަށް އައިއިރު ބޮލީވުޑްގެ ފަންނާނުންގެ ތެރޭގައި ހިމެނޭ ހެމާ މާލިނީ، ސަނީ ޑިއޯލް، އަކްޝޭ ކުމާރު، ވަރުން ދަވަން، ކަޕިލް ޝަރުމާ، ރަންދީޕް ހޫޑާ، އާލިއާ ބަޓް، ކާރްތިކް އާރްޔާން، ބޫޝަން ކުމާރް، ޕަވަން ކަލިއާން، މަހޭޝް ބާބޫ، ރަޖްނިކާންތު، ޕްރަޕާޒް، ކަރަން ޖޯހަރް، ރާމް ޗަރަންގެ އިތުރުން ރިތިކް ރޯޝަންވެސް ވަނީ ޕީއެމް ކެއާޒްއަށް މާލީ އެހީ ދީފައެވެ.\nމީގެ އިތުރުންވެސް އިންޑިޔާގެ ޓީވީ ސީރީޒްތަކުގައި މަސައްކަތްކުރާ ފަންނާނުންވެސް އަންނަނީ މިފަންޑަށް އެކިވަރުގެ އެހީތައް ފޯރުކޮށްދެމުންނެވެ.\nކޮވިޑް-19 ބަލި ޖެހިގެން އިންޑިޔާއިން 1251 މީހަކު މިހާތަނަށް ރިޕޯޓުކޮށްފައިވެއެވެ. އޭގެ ތެރެއިން 32 މީހަކު ވަނީ މަރުވެފައެވެ. އިންޑިޔާ މިހާރު އޮތީ 21 ދުވަހުގެ ފުލް ލޮކްޑައުންއެއްގައެވެ.\nކޮންޓްރޯލްނުވާވަރަށް އިންޑިޔާގައި ކޮވިޑް-19 ފެތުރިއްޖެނަމަ އެގައުމަކީ އެންމެ ނުރައްކާތެރި އެއްގައުމުގެ ގޮތުގައި ސިއްހީ މާހިރުން އަންނަނީ ބުނަމުންނެވެ. އެއީ ދުނިޔޭގެ ޤައުމުތަކުގެ ތެރެއިން ދެވަނައަށް އެންމެ ބޮޑު އާބާދީއެއް އޮންނަނީ އިންޑިޔާގައި ކަމަށްވެފައި، އިންޑިޔާގެ ބައެއް ސްޓޭޓުތަކަކީ ސިއްހީގޮތުން މާފެންވަރު ރަނގަޅު ހިދުމަތްތަކެއް ލިބެން ހުންނަ ތަންތަނަށް ނުވުމުންނެވެ.\nމޯދީ މީ ވަރަށް ބޯ ބޮޑު ލީޑަރެއް. މުނާސަބު ވަގުތުގަ އެކަމެއްގެ ޑިޝިޝަން ނަންގަވާ ލީޑަރެއް


Chaina ge bihloori bridge gai rendhulaif\nޗައިނާގެ ބިއްލޫރި ބްރިޖެއްގައި ރެނދުލައިފި\nބިއްލޫރި ބްރިޖްގައި ބަޔަކު ހިނގަނީ: އެ ބްރިޖްގައި ރެނދުލުމުން ޓޫރިސްޓުންނަށް ވަނީ މާޔޫސްކަން ލިބިފައި.\nބެއިޖިން (9 އޮކްޓޯބަރު) – ޗައިނާގެ މަގްބޫލު ޓޫރިސްޓް އެކްރެކްޝަނެއް ކަމުގައިވާ ޝިނިއުޒާއީ ނެޝެނަލް ޖިއޮލޮޖިކަލް ޕާކްގައި ހުޅުވި ބިއްލޫރި ބްރިޖުގައި ރެނދުލައި ޓޫރިސްޓުންގެ ހިތްތަކަށް ވެސް އެ ރެނދުތައް ފެތުރިއްޖެ އެވެ.\nބްރިޖުގައި ހިނގަން ގާއިމުކޮށްފައިވާ މަގު އެއްކޮށް ބިއްލޫރިން ގުޅުވާލަދީފައިވާ މި ބްރިޖުގައި ރެނދުލީ ޗައިނާގެ ގައުމީ ދުވަހުގެ ބޮޑު ޗުއްޓީއާ ދިމާކޮށް ގިނަ އަދަދެއްގެ ޓޫރިސްޓުންތަކެއް ބްރިޖުގެ ހިތްގައިމުކަން ދެކިލުމަށް ގޮސް އުޅެނިކޮށެވެ. ޗައިނާގެ ސީސީޓީވީން ދެއްކި ވީޑިއޯތަކުން ފެންނަ ގޮތުގައި ރެނދުއަޅައި ބްރިޖުގެ ބިއްލޫރި މަގުގެ 68 މީޓަރު (223 ފޫޓް) ގެ ސަރަހައްދެއް ވަނީ ކުދި ލާރި ފޮތިތަކެއްގެ ސައިޒަށް ތަޅައިގެން ގޮސް އެއްކޮށް ޗިސްވެފަ އެވެ.\nނަމަވެސް ޗައިނާގެ ރަސްމީ ފަރާތްތަކުން ބުނެފައި ވަނީ ބްރިޖުގައި ނުރައްކަލެއް ނެތް ކަމަށާއި އެ ވަރުގެ ރެނދުތަކެއް އަޅައި ބްރިޖުން ބައެއް ހަލާކުވިޔަސް އޭގެ މަތިން ހިނގާ މީހުންނަށް ވެސް ނުރައްކަލެއް ނެތް ކަމަށެވެ. ސަބަބަކީ ރެނދުލައި ރޫޅިގެން ގޮސްފައި ވަނީ ބިއްލޫރީގެ ފަށަލައިގެ ތެރެއިން އެންމެ ފަށަލައެއްގައި ކަމަށް ވާތީ ކަމަށް އޮފިޝަލުން ވިދާޅުވެފައިވެ އެވެ.\nރަސްމީ ފަރާތްތަކުން މީޑިއާތަކަށް މައުލޫމާތު ދެމުން ބުނެފައި ވަނީ ބްރިޖުގައި ގާއިމުކޮށްފައިވާ ބިއްލޫރީގެ މަގަކީ އޭގެ ކޮންމެ އަކަފޫޓެއްގައި 800 ކިލޯގްރާމްގެ ބަރު ހިފެހެއްޓުމުގެ ބާރު ހުންނަ ގޮތަށް ފަރުމާކުރެވިފައިވާ ބްރިޖެއް ކަމަށެވެ.\nބްރިޖުގައި އެގޮތަށް ބިއްލޫރީގެ ތިން ފަށަލައެއް މަތިމައްޗަށް ލާފައިވެ އެވެ. ހިތްގައިމު ފަރުބަދަ ވާދީއެއްގައި ގާއިމުކޮށްފައިވާ މި ބްރިޖު އަޅާފައި ވަނީ ކަނޑުގެ ލޮނުގަނޑުން 3،500 ފޫޓް މަތީގަ އެވެ. ޗައިނާގެ ހުނާން ޕްރޮވިންސްގައި ގާއިމުކޮށްފައިވާ މި ބްރިޖުގެ ދިގުމިނުގައި 1،200 ފޫޓް ހުރެ އެވެ.\nޗައިނާގެ ޝިނިއުޒާއީ ނެޝެނަލް ޖިއޮލޮޖިކަލް ޕާކުގައި މި ބްރިޖު އާންމުކޮށް ހުޅުވާލީ މިދިޔަ ސެޕްޓެމްބަރު މަހުގެ 20 ވަނަ ދުވަހު އެވެ.\nމި ބްރިޖަކީ ޗައިނާގައި ބިއްލޫރި މަގުލީ ބްރިޖުތަކުގެ މަގްބޫލުކަން ބޮޑުވެގެން ދިއުމުން އޭގެ ފޯރީގައި ހުޅުވި ބްރިޖެކެވެ. މިފަދަ ބިއްލޫރި މަގުލީ\nބްރިޖުތަކަށް ބަލާއިރު އޭގެ އެންމެ އުސް އަދި އެންމެ ބޮޑު ބްރިޖު ވެސް އޮތީ ޗައިނާގަ އެވެ.\nއެއީ އެގައުމުގެ ހުނާން ޕްރޮވިންސްގެ ޒަންގްޖައެޖީގައި އަޅާފައިވާ ބްރިޖެކެވެ. އޭގެ ދިގު މިނުގައި 1،410 ފޫޓް އަދި އުސް މިނުގައި 984 ފޫޓް ހުރެ އެވެ.


ޤުރުއާނުގެ ބަގީޗާ: سورة المجادلة – DhiSalafiyyah\nޤުރުއާނުގެ ބަގީޗާ: سورة المجادلة\n09/01/2021 އެހެނިހެން, ޤުރުއާނާއި އޭގެ ޢިލްމުތައްއައްޝައިޚް މުޙައްމަދު މަޢޫން ޝަރީފް\nސޫރަތުގެ ވަށަރޮނގު އެޅިފައިވާ މައުޟޫޢު\n– ﷲ ތަޢާލާގެ ޢިލްމުގެ މަތިވެރިކަން ބަޔާންކޮށްދިނުން\nސޫރަތުގެ މުހިއްމު ނުކުތާތައް\nالظهار ގެ ޙުކުމް ބަޔާންކޮށްދިނުން (1 ވަނަ އާޔަތުން4ވަނަ އާޔަތަށް)\nނުބައި ކަންކަން ކުރުމަށާއި މީސްތަކުންނަށް އުނދަގޫވާ ކަންކަންކުރުމަށް ރޭވުމަށް ސިއްރު ބައްދަލުވުންތައް ބޭއްވުން ނަހީކުރެއްވުމާއެކު ހެޔޮ ކަންކަން ކުރުމަށް ސިއްރު މަޝްވަރާތައް ބޭއްވުމަށް އެންގެވުން (8 ވަނަ އާޔަތުން 10 ވަނަ އާޔަތަށް)\nޢިލްމުވެރިންގެ މަތިވެރިކަމާއި ޢިލްމުގެ މަޖްލިސްތަކުގެ މާތްކަން (11 ވަނަ އާޔަތް)\nހަރުއަޑުން ރަސޫލާ صلى الله عليه وسلم އާ މުޚާތަބުކުރުމުގެ ނުބައިކަން (12 ވަނަ އާޔަތުން 13 ވަނަ އާޔަތަށް)\nالولاء و البراء: ރަސޫލާއަށް ކިޔަމަންވެ، ﷲގެ އެއްކައުވަންތަކަން ޤަބޫލުކުރާ އެއްވެސް މީހަކަށް ﷲއާއި އެއިލާހުގެ ރަސޫލާއާ އިދިކޮޅުވާ އެއްވެސް މީހަކާ ގާތްކަން ބެހެއްޓުން ހުއްދަވެގެން ނުވާކަން އެންގެވުން (14 ވަނަ އާޔަތުން 22 ވަނަ އާޔަތަށް)\nމި ސޫރަތުން ލިބިދޭ ބައެއް ފައިދާތައް\n– އެ ސޫރަތެއްގެ ހުރިހާ އާޔަތެއްގައި ލަފުޒުލް ޖަލާލާ އައިސްފައިވަނީ މުޖާދަލާ ސޫރަތުގައި އެކަނި.\n– ﷲ ތަޢާލާގެ ޝާމިލުވެގެންވާ ޢިލްމުފުޅު ހާމަކުރެއްވުން. އެއީ އެއިލާހު ބައްލަވާވޮޑިގެންވާކަމަށް ނަފްސު ތަރުބިއްޔަތުކުރުމަށާއި އެއިލާހާ ދެކޮޅުވެރިވުމާމެދު އިންޛާރުދެއްވުމަށެވެ.\n– الإمام ابن القيم رحمه الله ވިދާޅުވެފައިވެއެވެ.\n“ޢިލްމުގެ ސަބަބުން ޢިލްމުވެރިޔާގެ ދަރަޖަ ދުނިޔެއާއި އާޚިރަތުގައި މަތިވެރިވެގެންވެއެވެ. އެއީ މީހަކަށް ލިބިފައިވާ ވެރިކަމެއް ނުވަތަ މުއްސަނދިކަމެއް ނުވަތަ އެނޫން ކަމެއްގެ ސަބަބުން އެމީހެއްގެ ދަރަޖަ މަތިވެރިވެގެން ނުދާ މިންވަރަށެވެ. ފަހެ، ޢިލްމުގެ ސަބަބުން ޝަރަފުވެރިމީހާގެ ޝަރަފު އިތުރުވެގެންދެއެވެ. އަދި ޢިލްމުގެ ސަބަބުން އަޅުމީހާ ރަސްރަސްކަލުންނާ ހަމައަށް އުފުލިގެންދެއެވެ. އެއީ އޭނާ ރަސްރަސްކަލުންގެ މަޖިލިސްތަކުގައި އިށީނދެއްޖައުމަށްދާންދެނެވެ.” [مفتاح دار السعادة]\n– ﴿قَدۡ سَمِعَ ٱللَّهُ قَوۡلَ ٱلَّتِی تُجَـٰدِلُكَ فِی زَوۡجِهَا وَتَشۡتَكِیۤ إِلَى ٱللَّهِ﴾ މިއާޔަތް ބާވައިލެއްވުނީ خولة بنت ثعلبة رضي الله عنها އާ އެކަމަނާގެ ފިރިކަލުން أوس بن الصامت އާ ބެހޭ ގޮތުންނެވެ. ތަފްސީރު އަލްޤުރްޠުބީ ގައިވެއެވެ.\nޢުމަރުގެފާނުގެ ޚިލާފަތުގައި، އެއް ދުވަހަކު އެކަލޭގެފާނު މީސްތަކުންނާއެކު ވަޑައިގަންނަވަނިކޮށް އެކަމަނާއާ ބައްދަލުވިއެވެ. ފަހެ، އެކަމަނާ ވަރަށް ގިނައިރު ވަންދެން އެކަލޭގެފާނު ހުއްޓުވައިގެން ވާހަކަދެއްކެވިއެވެ. އަދި ޢުމަރުގެފާނަށް ވިދާޅުވިއެވެ. “އޭ ޢުމަރުގެފާނެވެ. ކަލޭގެފާނަށް (ތުއްޕުޅުއިރު) ޢުމައިރޭ ކިޔުނެވެ. ދެން އެއަށްފަހު، ޢުމަރޭ ކިޔުނެވެ. ދެން އެއަށްފަހު ކަލޭގެފާނަށް ޢަމީރުލް މުއުމިނީންއޭ ކިޔުނެވެ. އޭ ޢުމަރުގެފާނެވެ. ކަލޭގެފާނު ﷲ އަށް ބިރުވެތިވާށެވެ. ފަހެ، ހަމަކަށަވަރުން މަރާމެދު ޔަޤީންކުރާ މީހާ، ފުރުޞަތު ފާއިތުވެގެން ހިނގައިދާނެތީ ބިރުގަންނާނެއެވެ. އަދި ޙިސާބު ބައްލަވާނެކަން ޔަޤީންކުރާމީހާ ޢަޛާބަށް ބިރުގަންނާނެއެވެ.” އެކަލޭގެފާނު ހުއްޓިވަޑައިގެން އެކަމަނާގެ ވާހަކަ އަޑުއައްސަވަން ހުންނެވިއެވެ. ފަހެ، މީހަކު އެކަލޭގެފާނަށް ދެންނެވިއެވެ. “އޭ އަމީރުލް މުއުނިމީންއެވެ. ހުއްޓިވަޑައިގެން ތިޔަ ހުންނަވަނީ މިހިރަ މުސްކުޅި އަންހެނާއަށްޓަކައި ހެއްޔެވެ؟” ފަހެ، އެކަލޭގެފާނު ވިދާޅުވިއެވެ. “ﷲ ގަންދީ ބުނަމެވެ. ދުވާލުގެ ކުރީކޮޅުން ފެށިގެން (ދުވަސް) ނިމެންދެން މިތަނުގައި ހުންނަވަން ޖެހުނުކަމުގައިވީ ނަމަވެސް، ފަރުޟު ނަމާދަށް ފިޔަވާ މިތަނުން ނުދާނަމެވެ. މި މުސްކުޅި އަންހެނަކީ ކާކުކަން އެނގޭ ހެއްޔެވެ؟ މިއީ ޚައުލާ ބިންތު ޘަޢުލަބާއެވެ. ﷲ، ހަތް އުޑުގެ މަތިން އެކަމަނާގެ ބަސް އެއްސެވިއެވެ. ޢާލަމްތަކުގެ ވެރި ރައްބު އެކަމަނާގެ ބަސް އެއްސެވިއިރު، ޢުމަރުގެފާނު އެކަމަނާގެ އަޑު ނާހާންވީ ހެއްޔެެވެ؟”


Duty Bahaigen ehchehi Dhuvvun: Mi Noon Halleh Nethee Heyyeve\n8 އޭޕްރީލް 20183ކޮމެންޓް\nޑިއުޓީ ބަހައިގެން އެއްޗެހި ދުއްވުން: މި ނޫން ހައްލެއް ނެތީ ހެއްޔެވެ؟\nވޭތުވެދިޔަ ހަފުތާގެ ތެރޭގައި އެންމެ ގިނަ ބަޔަކު ދެއްކި އެއް ވާހަކައަކީ މުދާ އުފުލާ އުސޫލަށް ގެނައި ބަދަލާއެކު މާލޭގެ މަގުތަކަށް އައި ބަދަލުގެ ވާހަކައެވެ. މާލޭގެ މަގުތަކުގެ ތޮއްޖެހުން ހައްލުކުރުމަށް ސަރުކާރުން ގެނައި "ވަގުތީ" ހައްލަކީ ރައްޔިތުން މާގަޔާވި ބަދަލެއް ނޫންކަން ފާޅުކުރާ ޝުއޫރުތަކުން ހާމަވެއެވެ.\nގެނެވުނު ބަދަލަށް މަޖޫރިން ރަތަށް އަރާފައި ތިބިއިރު، ޕިކަޕު ޑްރައިވަރުންވެސް ތިބީ މުޒާހަރާއަށް ނުކުންނަން ވެސް ތައްޔާރަށް ކަމަށް އެމީހުން ބުނެއެވެ. މިދިޔަ އާދިއްތަ ދުވަހު ގެނެވުނު ބަދަލުން ވިޔަފާރިތަކަށް ގެއްލުންވާ ކަމަށް ވިޔަފާރިވެރިން ބުނަމުންދާއިރު، އެކަމަށް ކުރެވޭނެ އިތުރު ކަމެއް ނެތްކަމަށް ބަލާ ވިޔަފާރިވެރިންނަށް ވަނީ އެއުސޫލަށް އަމަލު ކުރަން މަޖުބޫރުވެފައެވެ.\nކޮންމެއަކަސް، ގެނެވުނު ބަދަލުގެ އަސަރު ކުރަނީ ހަަމައެކަނި ވިޔަފާރިވެރިންނަށް ނުވަތަ ޕިކަޕް ޑްރައިވަރުންނަށް އެކަންޏެއް ނޫނެވެ. އެމީހުންގެ އާއިލާތަކާއި ގިނަ ރައްޔިތުންތަކަކަށް ވެސް އޭގެ އަސަރު ދަނީ ފޯރަމުންނެވެ.\nޑިއުޓީ ބަހައިގެން މާލޭގެ މަގުތަކުގައި އެއްގަމު އުޅަނދު ދުއްވަމުން އަންނައިރު، އާއްމުންނަށް އޭގެ ސަބަބުން ލިބޭ ފަސޭހައަށް ވުރެ ތުރާ ބޮޑެވެ. ކައްކާ ގޭހާއި ފެން ފަސޭހައިން ލިބޭނެ އިންތިޒާމެއް ނެތުމުންނެވެ. މިހާރު އަމަލު ކުރަމުން އަންނަ އުސޫލުގެ ދަށުން ކައްކާ ގޭސް ގޭގެއަށް ޑެލިވަރ ކުރަން ވެސް ވަނީ ވަކި ގަޑިތަކެއް ކަނޑައަޅާފައެވެ. އޭގެ ސަބަބުން ޑެލިވަރީ ނުކުރާ ގަޑިއެއްގައި ކައްކާ ގޭސް ހުސްވެއްޖެނަމަ ގޭސް ފުޅިއެއް އަންނާނެ ގަޑިއަކަށް ނުނިދާ ތިބެން މަޖުބޫރުވާނެއެވެ.\nއުސޫލާ އެއް ގޮތަށް އަމަލުކުރަން ވިޔަފާރިވެރިންނާއި ޕިކަޕް ޑްރައިވަރުން ނުނިދާ ތިބެން ޖެހުމަކީ ވެސް ކުޑަކަމެއް ނޫނެވެ. ދުވާލުގެ ވަގުތު މަސައްކަތު އުޅުމަށްފަހު އަރާމުކޮށްލާ، އާއިލާއާއެކު ވަގުތުކޮޅެއް ހޭދަކޮށްލަން ލިބޭ ވަގުތު މަސައްކަތުގައި ހޭދަ ކުރަން ޖެހުމަކީ އެންމެ ރަނގަޅު ނިންމުންތޯ އަމިއްލަ ނަފުސާ ސުވާލުކޮށްލުން ރަނގަޅެވެ. ކުލި ދައްކައިގެން މާލޭގައި ދިރިއުޅެމުން އަންނައިރު ފިރިމީހާގެ އިތުރުން އަނބިމީހާއަށް ވެސް އާއްމުދަނީ ހޯދުމަށް މަސައްކަތް ކުރަން މަޖުބޫރުވެއެވެ. ނޫންނަމަ އަނގަޔާއި އަތާއި ދިމާވާނީ މަދު އާއިލާއަކަށެވެ. ފިރިހެން މީހާ ދަންވަރަށް ހޭލާހުރެ ހެނދުނު6ގެ ފަހުން މަސައްކަތް ނިންމާލާ ގެއަށް އަންނައިރު އަނެއްކޮޅުން އަންހެން މީހާ ޑިއުޓީއަށް ދާ ގަޑިޖެހޭނެއެވެ. އޭގެ ސަބަބުން ދަރިންގެ އިތުރުން އަނބިމީހާ އާ ފިރިމީހާއަށް ވެސް އަމިއްލަ ދިރިއުޅުމަށް އެކުގައި ވަގުތެއް ނުދެވެއެވެ.\nމުދާ އުފުލާ ގަޑިތަކަށް ގެނައި ބަދަލު ބައެއް ފަރާތްތަކުން ސިފަ ކުރަނީ މާލޭގައި ޑިއުޓީ ބަހައިގެން ވެހިކަލު ދުއްވުމުގެ ގަވާއިދެއްގެ ގޮތުގައެވެ. "ނުރަސްމީކޮށް މިބުނެވެނީ ސައިކަލާ ކާރާ ކުދި ވެހިކަލުތައް ދުއްވަންވީ ހެނދުނު ހަޔަކުން ރޭގަނޑު ހަޔަކަށޭ. އޭގެފަހުން ދުއްވާނީ މުދާ އުފުލާ ބޮޑެތި ވެހިކަލޭ. ކޮންމެހެން ބޭނުން ނޫނިއްޔާ އިރު އޮއްސުމުން ދެން ވެހިކަލުތައް ނުނިކުންނާށޭ. ނިކުމެއްޖެއްޔާ ޓްރެފިކުގަ ޖެހޭނޭ،" މާލޭގައި ޓެކްސީ ކުރާ މީހަކު ނަން ނުޖެހުމަށް ޝަރުތުކޮށް ބުންޏެވެ. މާލޭގައި ބޭނުން ކުރާ ވެހިކަލުތައް ދުވަހަކަށްވުރެ ދުވަހެއް އިތުރުވަމުންދާ އިރު އެ މީހާ ބުނި ގޮތުގައި މުދާ އުފުލާ ގަޑިޮތަކަށް ގެނައި ބަދަލަކީ ދާއިމީ ހައްލެއް ނޫނެނެވެ.\nމާލޭގެ ތޮއް ޖެހުމަށް ރައްޔިތުން ބޭނުންވަނީ ދާއިމީ ހައްލެކެވެ. މިހާރު އަމަލުކުރަމުން އަންނަ "ވަގުތީ ހައްލު" ގެ ބަދަލުގައި ދުރާލާ ރާވައި ރަނގަޅު ޕްލޭންއަކާއެކު ގެނެވޭ ހައްލެކެވެ. އޭގެ ސަބަބުން މާލޭގެ މަގުތަކުން އިރުއޮއްސި ހަޔަކަށް ފަހު އިވޭ ބަރުގޮނުގެ އަޑު ކަނޑުވާލެވޭނެ ފަދަ ދާއިމީ ހައްލެކެވެ. އެހައްލަކަށް ގުދުރަތުން އިންސާނާއަށް އަރާމުކުރުމަށް ލައްވާފައިވާ ރޭގަނޑުގައި އަވަދިނެތި މަސައްކަތުގައި އުޅެ ގުރުބާނީތައް ވެގެން ގެންނަ ހައްލެއް ނޫނެވެ.\nމާލެ މަގުތައް އިކޮނޮމިކް މިނިސްޓްރީ ސަރުކާރު\nއޭދަފުށީ މަގުތަކުގައި ތާރުއެޅުމަށް ބޭނުންވާ ސާމާނު އެރަށަށް ގެނެސްފި\nމަގުހެދުމަށް ބަންދުކޮށްފައިވާ ސަރަހައްދުގައި އުޅަނދު ޕާކް ކުރުމާއި ދުއްވުން މަނާކޮށްފި\nހިނގާބިނގާވެ އުޅުމުގެ ހަނގުރާމަ!\nމިވެސް ދެން ޚިޔާލުތަ ؟ ކަމެއްގެ ހައްލު އަބަދުވެސް ކޮންމެވެސް ބަޔަކަށް ތުރާވާނެ. ދުވާލު މަސައްކަތް ނުކޮށް އާއިލާއާއި އެކު ހޭދަކޮށްފަ އިރު އޮއްސުނީމަ ނިކުމެވެސް ރަނގަޅު އާމްދަނީ އެއް ލިބޭނެ. އަނެއްކާ 1 ޖަހަން ވާއިރަށް ނިންމާލެވޭނެ. ދެން ކޮބާ މައްސަލައަކީ. ކޮބާ 24 ގަޑި އިރު ޑިޔުޓީ ކުރާ ތަންތަނުގައި އުޅޭ މީހުންގެ ވާހަކަ. އެމީހުންވެސް އިރު އޮއްސޭ އިރަށް ގެއަށް ވައްދަން ވާހަކަ ދައްކަން ވީނު. އެމީހުންގެ އަބިން ދަރިން ނެތީތަ ؟\nޓްރެފިކް ހައްލަކީ އެރަށެއްގަ ރެޖިސްޓްރީ ކޮށްފައިވާ އުޅްދެއް އެށަށެއްގަދުއްވުންން\nކަލޭމެނަށް ރަނގަޅު އެއްގޮތްވެސް ނޯންނާނެ!!!


SunOnline: Islaamee dhauvathu Arabi qabeelaa thakah -02\nއަބްދުﷲ ފާރޫގް ހަސަން 31 May 2018, 14:08\nއަލް މަސްޖިދުއްނަބަވީ ---\nހަމައެޔާއެކު ތިމާގެ އަމަލުތަކަށް ބަދަލުލިބުމަށް ޤުދުރަތުން ރާއްވަވައިފައިވާ ޤާނޫނާމެދު ބިރުވެތިވުމަށް ހަނދާން ކޮށްދެއްވައި އިންޒާރުކުރެއްވިއެވެ. ސުވަރުގޭގެ ދާއިމަށް ދެމިތިބޭ ދިރިއުޅުމުގެ އުފާވެރި ޚަބަރުވެސް ދެއްވަމުންގެންދެވިއެވެ. ކައުސާހިބާ ޞައްލަﷲ ޢަލައިހިވަސައްލަމަގެ ވާހަކަފުޅު ބަޔެއް ޤަބީލާތަކުގެ މީހުން އަޑުވެސް އަހައެވެ. އެވާހަކަފުޅުން އެމީހުންނަށް އަސަރުވެސްކުރެއެވެ. ނަމަވެސް ޝިރުކާއި ބުދަށް އަޅުކަންކުރުމުގެ މުސްކުޅި އާދަ ދޫކޮށްލާކަށެއް އެއްބަހެއް ނުވެއެވެ. އޭގެ އެއްސަބަބަކީ ޢަރަބީންގެ ކަށީގައި ހިފައިފައިވާ ކާބަފައިންނަށް އަޅުދާސްވުމުގެ އާދައެވެ. ޢަރަބީންގެ ޤަބީލީނިޒާމުގައި ޤަބީލާގެ ރައީސުގެ ބަހަކީ ފަހުބަހެވެ. އެނާގެ އަމުރަކީ އެންމެފަހުގެ ނިޔާއެވެ. އެއަމުރާ ޚިލާފުވުމަކީ މީހެއްގެ ތަސައްވުރަށްވެސް ގެނެވޭފަދަ ކަމެއްނޫނެވެ. މުނިފޫހިފިލުވުމުގެ މަހެފިލްތަކުގައިވެސް ހަނގުރާމައިގެ މައިދާންތަކުގައިވެސް އަމީރަށް ކިޔަމަންވުމަކީ އެބައިމީހުންގެ ޝިއާރެވެ. މޮޓޯއެވެ. އެބައިމީހުންގެ އެއްބައިވަންތަކަމާއި، ވެރިކަމުގެ ނިޒާމާއި، އާރާއިބާރުގެ ސިއްރަކީ އެއީއެވެ. އެދުވަސްވަރުގެ ސިޔާސީ މަސްރަހުގައި އެބައިމީހުންގެ ސަލާމަތާއި ރައްކާތެރިކަމުގެ ޖާމިނަކީވެސް އެއީއެވެ. މިދެންނެވި "މާތްކަބަފައިންނާއި އިހްތިރާމު ލިބިގެންވާބޮޑުން" ގެ އަޤީދާވަނީ އެބައިމީހުންގެ ގާތުގައި ވަރަށް މުޤައްދަސު އަޤީދާއަކަށްވެފައެވެ. އެބައިމީހުންގެ ދިރިއުޅުމާ ވަކިނުކުރެވޭނެ ބަޔަކަށްވެފައެވެ.\nއިސްލާމްދީނުގެ ނަބިއްޔާ ޞައްލަﷲ ޢަލައިހިވަސައްލަމަ ޢަރަބީން އިސްލާމީ ތަހްރީކުގައި ބައިވެރިކުރެއްވުމަށްޓަކައި ދެއްވަމުންގެންދެވީ ތައުހީދުގެދައުވަތެވެ. އިންސާނުންނަށްޓަކައި އަރަހުށިމާތްﷲ ކަނޑައަޅުއްވައިފަވާ ދީނަކީ ތައުހީދުގެ ދީނެވެ. ޖަހާލަތުންނާއި، ވަހުމުތަކުންނާއި، ޝިރުކުގެވަބާއިންނާއި، ﷲ ނޫން އެހެނިހެން ފަރާތް ތަކުގެ އަޅުވެތިކަމުން އިންސާނުން ސަލާމަތްކޮށް ދެނީ ތައުހީދެެވެ. އިންސާނާ އޭނާގެ އިލާހުވަންތަ ރަސްކަލާނގެ ރަސްކަންފުޅާ ގުޅުވައި އިންސާނީވަންތަކަމުގެ އިޙްތިރާމް ލިބިގެންވާ މަތިވެރި މަގާމަށް އޭނާ އުފުލައިދެނީ ތައުހީދެވެ. އިންސާނެއްގެ ފިކުރީ ދުނިޔެއާއި އަމަލީހަޔާތުގެ ބަޔަކަށް އެއްކައުވަންތަކަމުގެ އަޤީދާ ހަދައިލެވިއްޖެނަމަ އޭނާގެ ބަހާއި ޢަމަލުގެ ސަމުގާގެ މާގަނޑު ހުއްޓޭ ގަހާ އަކަށްވާނީ މާތްﷲގެ ރުހިވޮޑިގަތުން ހޯދުމެވެ. އެކަލާނގެ އަމުރުފުޅާއެއްގޮތަށް ދިރިއުޅުމެވެ. އޭނާގެ އުންމީދުތަކާއި، އޭނާގެ ލޯތްބާއި އޭނާގެ އަޅުކަން ގުޅިފައިވާނީ ﷲގެޒާތުފުޅާއެވެ. އިންސާނާ މާތްﷲއަށް އަޅުވެތިވުމުގެ އެންެމެ މަތީދަރަޖަޔަށް ވާސިލުވެއްޖެނަމަ، އޭނާއަށްއެ ވާސިލުވެވޭ، މަންޒިލަކީ މާތްﷲާއާ ކުއްތަންވުމުގެ ތައުބީރުން ހަނދާންކުރެވޭ މަތިވެރި މަޤާމެވެ.\nމާތްﷲއާކުއްތަންވުމުގެ ޒަރީއާއިން އިންސާނާގެ ކިބައިގައިއުފެދެނީ އީމާންކަމުގެ ވަރުގަދަބާރެވެ. އީމާންކަމުގެ ބާރަކީ އެބާރެއްގެ މައްޗަށް ފަތަޙަނުހޯދޭފަދަބާރެކެވެ. އީމާންކަމުގެ ސަބަބުން އިންސާނާ ވެގެންދާނީ ރޯފިލައިފައިވާ ބުއްދިވެރި، އުޅުންތެރި ޚުލުގުހެޔޮމީހަކަށެވެ. އިސްލާމްދީން ދެކޭގޮތުގައި އިންސާނީ ހަޔާތުގެ މަޤުސަދަކީ އެއީއެވެ. އިންސާނާގެވެރި ރަސްކަލާނގެ އެދިވޮޑިގެންވާ ގޮތަކީވެސް އެއީއެވެ. އިތުރުސާހިބާގެ ދައުވަތުގެ ޙަޤީޤި މަޤްސަދަކީވެސް އެއީއެވެ. ކައުސާހިބާ ޞައްލަﷲ ޢަލައިހިވަސައްލަމަ މިމޭރުމުން ދެއްވާ ދައުވަތުގައި ދައްކަވާ ވާހަކަފުޅުތަކުގެ ކުރު ޚުލާސާއެއް ތިރީގައި މިވަނީއެވެ.\n" އޭ މިވެނި ޤަބީލާއެއްގެ މީހުންނޭވެ! އަހުރެންނަކީ އަރަހުށިމާތް ﷲ ތިޔަބައިމީހުންގެ ގާތަށް ފޮނުއްވި ރަސޫލަކީމެވެ. އެކަލާނގެ އަމުރުކުރައްވަނީ ހަމައެކަނި އެކަލާނގެރަސްކަންފުޅަށް އަޅުކަންކުރުމަށެވެ. އެކަލާނގެ ރަސްކަންފުޅާ އެހެން އެއްވެސް ފަރާތެއް ޝަރީކު ނުކުރުމަށެވެ. އެކަލާނގެ ރަސްކަންފުޅު ފިޔަވައި ތިޔަބައިމީހުން އަޅުކަންކޮށް އުޅޭ ތަކެއްޗާއި އެކަލާނގެރަސްފުޅުގެ ބަދަލުކަމުގައި ތިޔަބައިމީހުން ހަދައިގެން ތިޔަގެންގުޅޭތަކެތި ދޫކޮށްލުމަށެވެ. ތިޔަބައިމީހުން އަހުރެންނަށް އީމާންވާށެވެ. އަހުރެންގެ ދައުވަތު ރައްދުކުރުމަށްޓަކައި އަހުރެން ޙިމާޔަތްކޮށްދޭށެވެ. އަހުރެން އެކަންކަމާއިގެން ފޮނުއްވި ހުރިހައި ކަމެއް ސާފުސާފުކޮށް ބަޔާންކޮށްދީފުމަށް ދާންދެނެވެ."\nއަބޫލަހަބުގެ ޖެއްސުންކުރުމާއެކުވެސް ކައުސާހިބާ ޞައްލަﷲ ޢަލައިވަސައްލަމަގެ ރީތި ވަޢުޡު ކޮންމެވެސް ބަޔަކު އަޑުއަހައެވެ. އިތުރުސާހިބާގެ ބަލާޣަތްތެރި ފަސާހަތްތެރިވާހަކަފުޅުން މީހުންނަށް އަސަރުވެސް ކުރެއެވެ. ނަމަވެސް އެބައިމީހުންގެ ޖާހިލު އަޤީދާއާއި، މުސްކުޅި އާދަކާދަ ދޫކޮށްލާކަށެއް ތައްޔާރެއް ނުވެއެވެ. ކުރީންވެސް ދަންނަވައިފައިވާ ފަދައިން އެބައިމީހުންގެ ޤަބީލާ އަށް ވަފާތެރިވުމާއި، ސިޔާސީ، އިޖުތިމާއީ، އިޤްތިސާދީ މަސްލަހަތުތައްވެސް އިސްލާމްދީނުގެ ދައުވަތު ޤަބޫލު ކުރުމަށް ހުރަސް އަޅައެވެ. އެހެންކަމާއެކުވެސް އެކިއެކި ޤަބީލާތަކުގެ ވަކިވަކި ފަރުދުން ވަކާވަކާ އަށް އިސްލާމް ވަމުން ވެސްދިޔައެވެ.\nއިސްލާމީތަޙުރީކު ފެށުނީ މާތްވެގެންވާ މައްކާއިންނެވެ. ނަމަވެސް އެދައުވަތުގެ މަލަސް ރޯވެ އާލާވެ ޙިމާޔަތްލިބި ނަސުރުވެރިވުމުގެ މަޤާމެއްކަމުގައި ތަޤްދީރުގައި ލިޔުއްވިފައިވަނީ ނޫރުލެއްވިގެންވާ މަދީނާއެވެ. އެހެންކަމުން ކައުސާހިބާގެ ޞައްލަﷲ ޢަލައިހި ވަސައްލަމަ ޚާއްސަގޮތެެއްގައި އެމާތްސާހިބާގެ މަސައްކަތްޕުޅު ޔަޘްރިބަށް އަމާޒުކުރައްވާންފެއްޓެވިއެވެ.\nޝައްކެއްނެތެވެ. އިތުރުސާހިބާ ޤުރައިޝުންނާމެދު ވެސް އުންމީދު ކަނޑުއްވައެއްނުލައްވައެވެ. ޤުރައިޝުންގެ ދެކޮޅުވެރިކަމާއި ހިތްހަރުކަމާއި، އަނިޔާވެރިކަމާއި އުނދަގޫބޮޑުކަމާއެކުވެސް އެބައިމީހުންނާމެދު މާޔޫސްވެ ވަޑައެއް ނުގަންނަވައެވެ. މާޔޫސްވުމަކީ އެމާތް ސާހިބާ ޞައްލަﷲ އަލައިހި ވަސައްލަމަގެ ދީނުގައި ހަރާންކަމަކެވެ. ނަމަވެސް އިތުރު ސާހިބާގެ ދުރުވިސްނިވަޑައިގަތުމާއި ތަނަވަސް ފިކުރުފުޅުން ޔަގީން ވެވަޑައިގެންފައިވަނީ މައްކާއާއި މައްކާގެ ވަށައިގެންހުރި ޤަބީލާތައް އިސްލާމްދީނަށް ބޯލެނބުމަށް އިތުރުވަގުތު ބޭނުންވާނެކަމެވެ. އެހެންކަމުން ދައުވަތުގެ ހަރަކާތް ވަރުގަދަކުރައްވާންވީ މަދީނާގެ މުޝްރިކް ޤަބީލާތަކަށް އަމާޒު ކުރައްވައިގެންކަމެވެ. އިސްލާމްދީނުގެ ރަހްމަތުގެ ބަޤީޗާގެ ނާސަރީއަކަށް ހެއްދެވޭތޯ މަސައްކަތްޕުޅުކުރައްވާންވީ މަދީނާކަމެވެ. އެހެންކަމުން އިތުރުސާހިބާ މަދީނާއަށް އިސްކަންދެއްވާންފެއްޓެވިއެވެ. މަދީނާއިން ހައްޖަށާއި، އުމުރާއަށާއި، އެނޫންވެސް ބޭނުންތަކުގައި މައްކާއަށް އަންނަ މީހުންނަށް އިހުނަށްވުރެބޮޑަށް ސަމާލުކަންދެއްވާންފެއްޓެވިއެވެ. ފަހުގެ ތާރީޚުން ސާބިތުވެފައިވާ ފަދައިން އިތުރުސާހިބާގެ ވިސްނުންފުޅާއި އަމާޒުފަތްގަނޑު ރަނގަޅެވެ . އެނިންމެވުމަކީ އެންމެ މުނާސަބު އެންމެ ބުއްދިވެރި ނިންމެވުމެވެ.\nކައުސާހިބާ ޞައްލަﷲ ޢަލައިހިވަސައްލަމަ މިއަމާޒަށް ފެއްޓެވި މަސައްކަތްޕުޅުގެ އެންމެފުރަތަމަ ކާމިޔާބަކީ ސުވައިދު ބުނުއްޞާމިތު ރަޟިޔަﷲ އަންހު އިސްލާމްވެވަޑައިގެންނެވުން ކަމުގައި ދެންނެވިދާނެވެ. ހިޖްރައިގެ ތިންއަހަރެއްހައިދުވަސްކުރީން (މީލާދީން 619 ގައި) އެކަލޭގެފާނު މައްކާއަށް ވަޑައިގެންނެވިއެވެ. އެކަލޭގެފާނު ވިދާޅުވާގޮތުގައި އެކަލޭގެފާނުގެ އަތްޕުޅުގައި ލުޤުމާނުގެފާނުގެ ޙިކުމަތުގެ ސަޙީފާގެ ނަކަލެއް އޮވެއެވެ. އެނަކަލު މަޝްހޫރުވެފައިވަނީ މަޖައްލާ ލުޤުމާނުގެ ނަމުންނެވެ. ލުޤުމާނުގެފާނުގެ ޙިކުމަތްތެރި ބަސްފުޅުތައް އެކަލޭގެފާނު ދަސްފުޅެވެ. އޭގެއިތުރަށް ޅެންވެރިކަމާއި ހިތްވަރުފުޅުގަދަކަމުގައިވެސް އެކަލޭގެފާނަކީ މަޝްހޫރުބޭކަލެކެވެ. މީހުންގެ މެދު އެކަލޭގެފާނު މަޝްހޫރުވެވަޑައިގެންފައިއޮތީ ކާމިލުގެނަންފުންނެވެ. ސުވައިދު އެކަލޭގެފާނުގެ ވިސްނުންފުޅު ތޫނުކަމާއި ޙިކުމަތްތެރިކަމާމެދު ފަޚުރުވެރިވެ ވަޑައިގަންނަވައެވެ. ކީރިތި ޤުރްއާނުގެ ޙިކުމަތްތެރިކަމާއި ބާލާޣަތްތެރިކަމުގެ ޚަބަރު ލިބިވަޑައިގެންނެވުމުން ކައުސާހިބާ ޞައްލަﷲ ޢަލައިހިވަސައްލަމަ އާ ބަޙުޘް ކުރެއްވުމަށްޓަކައި މައްކާއަށް ވަޑައިގެންނެވިއެވެ. ބައެއް އެހެނިހެން ރިވާޔަތްތަކުގައިވާ ގޮތުން ސުވައިދު މައްކާއަށް ވަޑައިގެންނެވީ ދަތުރުވަރެއްގައެވެ. އެކަލޭގެފާނު މައްކާއަށް ވަޑައިގެންނެވުމުން ކައުސާހިބާ ޞައްލަﷲ ޢަލައިހި ވަސައްލަމަ ސުވައިދަށް ދީނަށް ގޮވައިލެއްވުމަށްޓަކައި ސުވައިދުގެ އަރިހަށް ފައިންޕުޅު ބީއްސެވީއެވެ.\nސުވައިދު ރަޟިޔަﷲ އަންހު އިތުރުސާހިބާ ޞައްލަﷲ ޢަލައިހި ވަސައްލަމަގެ އަރިހަށް މަޖައްލާ ލުޤްމާނު ހުށަހެޅުއްވިއެވެ. އިތުރުސާހިބާ އެއަށް ތާރީފުކުރެއްވިއެވެ. އެއަށްފަހު ސުވައިދަށް ޤުރްއާންކިޔަވައިވިދާޅުވެދެއްވިއެވެ. ކީރިތި ޤުރްއާން ބަލާޣަތާއި ޙިކުމަތްތެރިކަމުގެ އަސަރު ވަރަށްފަސޭހައިން ސުވައިދު ގެހިތްޕުޅުފަތަހަކޮށްފިއެވެ. ހަމައެވަގުތު އިސްލާމްވެވަޑައިގެންފިއެވެ. ސުވައިދުގެފާނުގެ ހިކުމަތުގެ ޝައުގު އެކަލޭގެފާނަށް ކީރިތިޤުރުއާން މަޢުރިފާވެ ވަޑައިގަތުމުގެ ސަބަބަކަށްވީ ފަދައިން އަރަހުށިމާތްﷲ މިންވަރު ކުރައްވައިފައިވަނީ އެކަލޭގެފާނުގެ ނަންފުޅު އަބަދަށްޓަކައި ދުނިޔޭގައި ލެހެއްޓެވުމަށެވެ. އެހެންކަމުން އެކަލޭގެފާނު މަދީނާއަށް ވަޑައިގެން އިސްލާމީ ތަޙްރީކަށްޓަކައި މަސައްކަތްޕުޅު ކުރައްވާން ފެއްޓެވިއެވެ. އިސްލާމް ދީނުގެ ތެދުވެރި ޢާޝިގެއްގެ ގޮތުގައެވެ. ނަމަވެސް ސުވައިދުގެފާނަކަށް މާކަދިގު މުހުލަތެއް ލިބިވަޑައެއް ނުގަންނެވިއެވެ. ބުޢާޡު ހަނގުރާމައިގައި އެކަލާގެފާނުގެ ގަތުލުވެއްޖެއެވެ. ޝައްކެތްނެތެވެ. އެކަލޭގެފާނު ވަނީ އިސްލާމީތަޙްރީކު މަދީނާއަށް ތައާރުފުކުރައްވައިފައެވެ. އެހެންކަމުން ސުވައިދުބުނުއްޞާމިތު ރަޟިޔަﷲ އަންހުގެ އިސްލާމީ ޚިދުމަތަކީ ފާހަގަނުކޮށް ދޫކޮށްލެވޭފަދަކަމެއްނޫނެވެ. އެއީ މަދީނާގެ އުދަރެހުން އެންމެފުރަތަމަ ފާއްދާލި އަލީގެ ދޯއްޖެވެ.


އެމެރިކާގެ އެއްވެސް އެހީއެއް ބަލައިނުގަތުމަށް ފަލަސްތީނުގެ މަދަނީ ޖަމާޢަތްތަކުން ނިންމައިފި - Voice of Meedhoo\nއެމެރިކާގެ އެއްވެސް އެހީއެއް ބަލައިނުގަތުމަށް ފަލަސްތީނުގެ ...\nއެމެރިކާ އާއި ކެނެޑާ އަށް ކުރިމަތިވެފައިވާ ...\nޤުދުސަކީ އިސްރާއީލުގެ ވެރިރަށްކަމަށް އިސްރާއީލުން ނިންމި ނިންމުން ބަލައިގަތުމަށާއި އިސްރާއީލުގައިވާ އެމެރިކާގެ އެމްބަސީ ޤުދުސަށް ބަދަލުކުރުމަށް ރައީސް ޑޮނަލްޑް ޓްރަމްޕް ނިންމެވި ނިންމެވުމުގެ ސަބަބުން އެމެރިކާގެ އެއްވެސް އެހީއެއް ޤަބޫލުނުކުރުމަށް ފަލަސްތީނުގެ މަދަނީ ޖަމްއިއްޔާތަކުން ނިންމައިފިއެވެ.\nފަލަސްތީނުގެ ޗެރިޓީ މުއައްސަސާތަކާއި ޔުނިވަރސިޓީތަކާއި ޖަމިއްޔާ ޖަމާއަތްތަކުން ބުނީ އެމެރިކާގެ އެއްވެސް އެހީއެއް ބޭނުން ނުކުރާނެކަމަށާއި، އެމެރިކާއަކީ ފަލަސްތީނަށް ހެޔޮއެދޭ ޤައުމެއްނޫންކަމަށެވެ. ފަލަސްތީނުގެ މުއައްސަސާތަކާއި ޖަމާއަތްތަކުން ނެރުނު ބަޔާނެއްގައި ބުނެފައިވަނީ ޔޫއެސް އެއިޑްގެ ފަރާތުން ހުށަހެޅި އެހީތަކަކަށް އެޖަމިއްޔާތަކުން ނޫނެކޭ ބުނެފައިވާކަމަށެވެ.\nއެމެރިކާ އިސްރާއިލާ ގުޅިގެން ފަލަސްތީނާ ދެކޮޅަށް ހަނގުރާމަކުރާއިރު ފަލަސްތީނުގެ އެއްވެސް ރައްޔިތަކު އެމެރިކާގެ އެހީއަށް މަރުޙަބާ ނުކިޔާނެކަމަށް، ފަލަސްތީނުގެ މަދަނީ ޖަމިއްޔާތައް ތަމްސީލުކުރާ މަސްއޫލުވެރިއެއްކަމަށްވާ މައުމޫން އަލްޖާސިރު ވިދާޅުވިއެވެ. އަނެއްކޮޅުން ފަލަސްތީނުގެ 8 ޔުނިވަރސިޓީއަކުންވަނީ އެމެރިކާ ސަރުކާރުން އިންތިޒާމުކުރާ ބައްދަލުވުމެއްގައި ބައިވެރިވުމަށް ދެކޮޅު ހަދާފައެވެ.\nފަލަސްތީނުގެ މަދަނީ ޖަމްއިއްޔާތަކުގެ މި ފިޔަވަޅުގެ ސަބަބުން އެމެރިކާގެ ނުފޫޒު މެދުއިރުމަތީގައި ކުޑަވެގެންދާނެކަމަށް މުރާސިލުން ބުނެއެވެ.\nއީރާނުގެ ސްކޫލްތަކުގައި އިނގިރޭސި ބަސް ކިޔަވައިދިނުން މަނާކޮށްފި\nއިންޑިޔާގެ އުއްތަމަ ފަނޑިޔާރާ ދެކޮޅަށް ސުޕްރީމް ކޯޓުގެ ފަނޑިޔާރުން އަޑުއުފުލުން\nއިންޑިޔާގެ ސުޕްރީމް ކޯޓުގެ ހަތަރު ފަނޑިޔާރުން އެ ޤައުމުގެ އުއްތަމަ ފަނޑިޔާރު ޑީޕަކް މިސްރާއަށް ވަރަށްބޮޑަށް ފާޑުވިދާޅުވެއްޖެއެވެ. މި ...\nއީރާނުގެ ޕްރައިމަރީ ސްކޫލްތަކުގައި އިނގިރޭސި ބަސް ކިޔަވައިދިނުން އެޤައުމުގެ ސަރުކާރުން މަނާކޮށްފިއެވެ. އީރާނުގެ ސްކޫލްތަކުގައި އިނގިރޭސި ބަސް ކިޔަވައިދިނުން ...\nއެމެރިކާ އާއި އިނގިރޭސިވިލާތް އަދި ފްރާންސް ގުޅިގެން ސީރިއާ އަށް ހަމަލާދޭން ފަށައިފި\nއެމެރިކާ އާއި އިނގިރޭސިވިލާތް އަދި ފްރާންސް ގުޅިގެން ސީރިއާ އަށް ހަމަލާދޭން ފަށައިފި އެވެ. މި ހަމަލާތައް ދޭން ...\nvomadmin April 14, 2018\nޕާކިސްތާނުގެ ފުރަތަމަ އަންހެން ބޮޑުވަޒީރު، ބޭނަޒީރު ބުއްޓޫ އަވަހާރަކޮށްލީ 27 ޑިސެމްބަރު 2007 ގައި 15 އަހަރުގެ ކުއްޖަކު ...


Raajje miadhu hinganee Lanka in hingi magun: Igthisaadhee...\nރިޕޯޓު - ރާއްޖޭގެ އިގްތިސާދު\nރާއްޖެ މިހާރު ހިނގަމުންދަނީ އަވަށްޓެރި ލަންކާ ހިނގަމުންދިޔަ މަގުން: އިގްތިސާދީ އަނދަވަޅަކަށް ވެއްޓުމުގެ ބިރު ބޮޑު!\nލަންކާ އިން ތަފާތު އެކި މަޝްރޫއުތަކަށް 8 ބިލިއަން ޑޮލަރު ޗައިނާ ސަރުކާރުން ވަނީ ނަގާފަ\nމިއަހަރު ކަރަންޓް އެކައުންޓް ޑެފިސިޓް 892.1 މިލިއަން ޑޮލަރަށް އަރާނެ-އެމްއެމްއޭ\nރާއްޖޭގެ ބަޖެޓް ޑެފިސިޓް އަކީ ޖީޑީޕީގެ 7.4 ޕަސެންޓް\nކ. މާލެ5ފެބުރުއަރީ 2017 | އާދީއްތަ 15:41 2,668\nދިވެހި ރާއްޖެ - ރާއްޖެއެމްވީ\nއިސްތިއުމާރީ އާއި ބާރުވެރިކަމަކީ ދުނިޔޭގައި އެކި ދުވަސްވަރު އެކި ގޮތްގޮތަށް އޮތް އެއްޗެއްކަން ތާރީހުން ފެންނަން އެބައޮތެވެ. ކަނޑި ބަނޑި ބޭނުން ކޮށްގެން އެއްޒަމާނެއްގައި ހަނގުރާމަ ކުރި ނަމަވެސް، މިއަދުގެ ބަވަނަވަމުންދާ ދުނިޔޭގައި ގައުމުތަކުން ބާރުވެރިކަން ހޯދާ ކުރިއަށްދާން ބޭނުން ކުރާ އުކުޅަކީ އިގްތިސާދީ ފުދުންތެރިކަމާއި އިގްތިސާދީ ކާމިޔާބީ އެވެ.\nދުނިޔޭގެ ކޮންމެ ދަރަޖައެއްގެ ގައުމަކަށް ބަލާލި ނަމަވެސް ފެނިގެންދާނީ އިގްތިސާދީ ވާދަވެރިކަމެވެ. އިގްތިސާދީ ގޮތުން އެންމެ ކުރީގައި އޮންނަ ގައުމުތަކަކީ ދުނިޔޭގައި އެންމެ ބަސްވިކޭ، އެންމެ ބާރު ގަދަ ގައުމުތަކުގެ ލިސްޓަށް އަރާ އިރު މިވާދަވެރިކަމުގައި ނުޖެހޭ އެއްވެސް ގައުމެއް ނެތެވެ.\nރާއްޖޭގެ ހާލަތަށް ބަލާ އިރު މި ސަރަހައްދުގެ ގައުމުތަކާ އެކި ކަންކަމުގައި ވާދަކުރާ އިރު ރާއްޖެއިން ވެސް ބޭނުންވަނީ އެއްވެސް ބައެއްގެ ނުފޫޒެއް ނެތް އިގްތިސާދީ ގޮތުން ފުދުންތެރި ގައުމަކަށް ވުމަށެވެ.\nތަރައްގީ އައި ތަހްޒީބަކީ ގުޅިލާމެހިފައިވާ އެއްޗަކަށްވާ އިރު އިގްތިސާދީ ތަރައްގީ ބާރު ސްޕީޑުގައި ހާސިލް ކުރުމަށްޓަކާ ރާއްޖެއިން ބޭނުންކުރާ އުކުޅަނީ ދަރަންޏަށް ފައިސާ ނެގުމަށް މިއަދު މިވަނީ ވެފައެވެ. އެގޮތުން ރާއްޖޭގައި ހިންގާ ބޮޑެތި މަޝްރޫއުތައް ބިނާވެފައި ވަނީ ރާއްޖޭގެ އިގްތިސާދުގައި ލިބޭ އާމްދަނީގެ ބަދަލުގައި ލޯނާއި ބޮންޑް ފަދަ ދަރަންޏަށް ނިސްބަތްވާ މާލީ އެހީތަކަށެވެ.\nރާއްޖެ އާއި އެންމެ ކައިރީ އޮތް ސްރީލަންކާ އަށް ދިމާވެގެން އުޅޭ މާދީ އަޑިގުޑަންތަކަކީ މިދުވަސްވަރު ބައިނަލްއަގްވާމީ މީޑިޔާތަކުގައި އެންމެ ގަދައަށް ދެކެވޭ ވާހަކަ އެވެ. ސްރީލަންކާގެ މާލީ އަޑިކުޑަންތަކުން އަރާއިގަތުމަށް މޯލްޑިވްސް މަނިޓަރީ ފަންޑު (އައިއެމްއެފް) އިން ވަނީ މިދިއަ އަހަރުގައި އެކަނި 1.5 ބިލިއަން ޑޮލަރު ލޯން ނަގާފަ އެވެ. އެއް ދަރަނިން ސަލާމަތްވުމަށް އިތުރު އެހެން ގޮތެއް ނެތިގެން އަނެއް ދަރަނި ނަގަން މަޖުބޫރުވާ ހާލަތަށް ވިޔަފާރިއެއް ގޮސްފިކަމުގައިވީ ނަމަވެސް އެވިޔަފާރިއަކީ ބަގުރޫޓުވަމުންދާ ވިޔަފާރިއެއް ގޮތުގައި ބެލެވޭނެ އެވެ. އެ އުސޫލުން ގައުމުތަކުގައި ވެސް މިފަދަ ގޮތަކަށް ކަންކަން ހިނގާނަމަ މާލީ ބޮޑު ކާރިސާއަކާ ކުރިމަތިވި ކަމަށް ބެލެވޭނެ އެވެ.\nސްރީލަންކާގައި 25 އަހަރުވަންދެން ކުރެވުނު ދާހިލީ ހަނގުރާމަ ނިމުމަކަށް އައިސްފާ ވަނީ 2009 އަހަރު އެވެ. އަދި ސަރުކާރަށް އެ ލިބުނު ކާމިޔާބީއާ އެކު ގައުމުގެ އިގްތިސާދު ކުރިއަށް ގެންދިއުމަށްޓަކާއި މަހިންދަ ރާޖަޕަކްސަގެ ވެރިކަމުގައި ވަނީ ތަރައްގީގެ ވަރަށް ބޮޑެތި މަޝްރޫއުތަކެއް އެއްފަހަރާ ފަށާފަ އެވެ. އެހެން ނަމަވެސް 2015 ވަނަ އަހަރު އޭނާ ވެރިކަމުން ފޭބި ހިސާބުން އޭނާގެ މައްޗަށް ކޮރަޕްޝަނުގެ ބޮޑެތި މައްސަލަތަކެއް ހިންގި ކަމުގެ ތުހުމަތުތައް ވަނީ އުފުލާފަ އެވެ.\nއެގޮތުން ޗައިނާ ސަރުކާރުގެ ކުންފުނިތަކަށް ނިސްބަތްކޮށްގެން ހިންގަމުންދާ ސްރީލަންކާގެ އެންމެ ބޮޑު އެއް މަޝްރޫއު ކަމުގައިވާ ބިން ހިއްކައިގެން ބިނާ ކުރާ ނިއު ޕޯޓް ޕްޖެކްޓާ އެގައުމުގެ އިރު ދެކުނުގައި ގާއިމް ކުރާ އާ އެއަރޕޯޓް މަޝްރޫއުތަކަށް ސަރުކާރަށް ނުކަތާވަރަށް ލޯން ނެގުމުގެ ސަބަބުން ގައުމުގެ އިގްތިސާދަށް ކުރިމަތިވެފައިވާ ދަތިތަކަކީ ސްރީލަންކާގެ މިހާރު ސަރުކާރުން ފާހަގަކުރަމުންދާ ކަންކަމެވެ.\nރާޖަޕަކްސަގެ ސަރުކާރުން ދެމެހެއްޓެނިވި ތަރައްގީއަށް ވިސްނުމެއް ނެތި ނަގާފައިވާ ލޯންތަކުގެ ސަބަބުން އެގައުމުން ގާތްގަނޑަކަށް ޗައިނާ ސަރުކާރަށް އަށް ބިލިއަން ޑޮލަރުގެ ބޮޑު އަދަދެއްގެ ދަރަނި ދައްކަން ޖެހިފައި ވެއެވެ. އެކަމާ މެދު ރަގަޅު ގޮތެއް ނިންމުމަށްޓަކާ 2016 ވަނަ އަހަރު ސްރީލަންކާގެ ބޮޑު ވަޒީރު ރަނިލް ވިކްރަމަސިންހަ ވަނީ ޗައިނާގެ ރައީސް ޝީ ޖިންޕިންގ އައި ވެސް ބައްދަލުކޮށްފަ އެވެ.\nމިއަދު ދިވެހި ރާއްޖޭގެ ހާލަތަށް ބަލާއިރު އައިއެމްއޭ އާއި ވޯލްޑް ބޭންކް ފަދަ ބައިނަލްއަގްވާމީ އިދާރާތަކުން އަންނަނީ ސަރުކާރުން ތަރައްގީގެ ޕްލޭންތައް ރާއްވަމުންދާ ގޮތާ މެދު ރެޑް އެލާޓް އަޅަމުންނެވެ.\nދެމެހެއްޓެނިވި ގޮތެއްގައި ދަރަނި މެނޭޖް ކުރުމުގެ އުސޫލެއް ނެތި ހިތަށް އެރި ގޮތަކަށް ލޯންތަކާއި ބޮންޑް ވިއްކަމުންދާ ކަމުގައިވާ ނަމަވެސް ދެން ވެރިކަމަށް އަންނަ ބަޔަކަށް ގައުމުގެ ކަންކަން ރާވާ ޕްލޭންތައް ކުރިއަށް ގެންދިއުމުގެ ބަދަލުގައި ޖެހޭނީ ދަރަނި މެނޭޖްކުރާނެ އުސޫލުތަކެއް ރާވާށެވެ.\nގައުމުގައި ތަރައްގީގެ ދުރު މުސްތަގްބަލަށް ވިސްނާފައިވާ ޕްލޭނެއް ނެތި އެތަށް މިލިއަނުން ޗައިނާ އާއި ސައުދީ އަރަބިއްޔާ އާއި އަދިވެސް އެހެން ބައިނަލްއަގްވާމީ އިދާރާތަކުން ލޯން ނެގުމުގެ ސަބަބުން ރާއްޖޭގެ ދަރަނި ވަނީ އިންތިހާއަށް ބޮޑު ވެފަ އެވެ.\nދާދި ފަހުން 200 މިލިއަން ޑޮލަރުގެ ބޮންޑް ވިއްކުމަށް ސަރުކާރުން ނިންމި ނިންމުމުން ވެސް ކުރިއަށް އޮތް ތަނުގައި އެ އަނބުރާ ދައްކަން ޖެހޭ ހިސާބުން ރާއްޖޭގެ ދަރަނި ދާނީ އިތުރުވަމުންނެވެ.\nގްރީސްގައި މާލީ އިދާރާތަކުން މާލީ މުއާމަލާތްތައް ހިންގުން ހުއްޓި ގައުމުގެ ރައްޔިތުން ހާލުގާ ޖެހިގެން ދިޔަ މަންޒަކަރީ ވެސް ދާދި ފަހުން ދުނިޔެއަށް ފެނިގެންދިޔަ މަންޒަރުތަކެވެ. އެގައުމުގެ އިގްތިސާދު އަދަވަޅަކަށް ވެއްޓިފައި ވަނީ ވެސް ދަރަނި މެނޭޖް ނުކުރެވުމާއި، ހަރުދަނާ ޕެންޝަން ސްކީމެއް ނެތުމާއި ދޯދިއާ ޓެކްސް ނިޒާމެއް އޮތުމުގެ ސަބަބުންނެވެ. އެގައުމަށް މާލީ ފިއްތުންތަކާ ގޮންޖެހުންތަކާ ކުރިމަތިލާން ޖެހުނު ގައުމުގެ ދަރަނި އޭރު އުޅުނީ ޖީޑީޕީގެ 177 ޕަސެންޓްގަ އެވެ.\nމި އަހަރަށް ހުށަހަޅާފައިވާ ދައުލަތުގެ ބަޖެޓްގެ ޑެފިސިޓްއަކީ 303.7 މިލިއަން ރުފިޔާ ނުވަތަ އުފެއްދުންތެރިކަމުގެ ނިސްބަތުން 0.5 ޕަސެންޓެވެ. މިއީ ބަޖެޓް ޑެފިސިޓްގެ ގޮތުގައި 2016 އަހަރަށް މިހާރު އަންދާޒާކޮށްފައިވާ 4.3 ބިލިއަން ރުފިޔާ ނުވަތަ އުފެއްދުންތެރިކަމުގެ ނިސްބަތުން 7.4 ޕަސެންޓްގަ އެވެ.\nސަރުކާރުން އާއްމުކޮށްފައިވާ އެންމެ ފަހުގެ ތަފާސް ހިސާބުތަކަށް ބަލާ އިރު މިއަހަރު ކަރަންޓް އެކައުންޓް ޑެފިސިޓް 892.1 މިލިއަން ޑޮލަރަށް އަރާނެ ކަމަށް ބެލެވޭ އިރު އުފެއްދުންތެރި ކަމުގެ ނިސްބަތުން އެއީ 21.6 ޕަސެންޓެވެ.\nދެ އަހަރު ދުވަހުގެ ތެރޭގައި ގާތްގަނޑަކަށް ތިން ބިލިއަން ރުފިޔާ އަށް ގައުމުގެ ދަރަނި އުފުލިފައިވާ އިރު މިއީ އެހާ އަދައިގެ ކަމެއްގެ ގޮތުގައި ނެނގޭކަން ނެތެވެ.\nމިއަދު ގައުމުގެ ކަންކަން އިސްލާހުކޮށް އިގްތިސާދީ ރަގަޅު ފިޔަވަޅުތަކެއް ނާޅައިފި ނަމަ މިއަދު ލަންކާއަށް ކުރިމަތިވެފައިވާ ނުވަތަ އެއަށްވުރެ ވެސް ބޮޑު މާލީ އަޑިގަނޑަކަށް ރާއްޖެވެއްޓުން ވަރަށްގާތެވެ.


India aai Raajje: aharuthakakah fahu gulhun badhahi kurumugai\nއިންޑިއާ އާއި ރާއްޖެ: އަހަރުތަަކަކަށް ފަހު ގުޅުން ބަދަހި ކުރުމުގައި\n1965 ވަނަ އަހަރު ރާއްޖެއަށް މިނިވަންކަން ލިބުމުން، އެންމެ ފުރަތަމަ ގުޅުން ގާއިމް ކުރި ގައުމުތައް ތެރޭގައި އަވަށްޓެރި އިންޑިއާ ހިމެނޭ\nކ. މާލެ | 8 ޖޫން 2019 | ހޮނިހިރު 00:13 | 5,854\nރައީސް އިބްރާހިމް މުހައްމަދު ސޯލިހް އާއި ބޮޑު ވަޒީރު ނަރެންދްރަ މޯދީ - ރައީސް އޮފީސް\nއިންޑިއާ - ރާއްޖެ ގުޅުން\nމި ގުޅުން ހަތަރު ބަޔަކަށް ވެސް ބެހި ދާނެއެވެ. އެއީ، 'ހާރިޖީ ގުޅުން އެކުލަވާލުމަށް ފަހު އައި އަހަރުތައް،އޮޕަރޭޝަން ކެކްޓަސް، ޔާމީންގެ ވެރިކަން އަދި އެއަށް ފަސް' މި ބައިތަކަށެވެ.\n1960 ގެ އަހަރުތަކުގައި ފެށުނު މި ގުޅުން ދަމަހައްޓަން އިންޑިއާ އިން އަބަދުވެސް ވަނީ މަސައްކަތްކޮށްފައެވެ. އަދި ރާއްޖެ ހާލުގައި ޖެހިފައިވާ ކޮންމެ ހާލަތެއްގައި ވެސް، އެންމެ ފުރަތަމަ އެހީގެ އަތެއް ދިތް ކުރަން އިންޑިއާ ހުންނަނީ ތައްޔާރަށެވެ.\nއެގޮތުން، އެންމެ ފާހަގަކޮށްލެވޭ އެއް ހާދިސާއަކީ 1988 ވަނަ އަހަރު ދިން ޓެރަރިސްޓް ހަމާލާއިން ސަލާމަތްވުމަށް ދިން އެހީއެވެ. އަދި 2004 ވަނަ އަހަރުގެ ސުނާމީ ކާރިސާއިން ލިބުނު ގެއްލުންތަކުން އަރައިގަތުމަށް އެންމެ ފުރަތަމަ އަތެއް ދިއްކޮށްފައި ވަނީ އިންޑިއާ އިންނެވެ. އަދި އެއަށް ފަހު، 2007 ވަަނަ އަހަރު، އާދަޔާ ހިލާފަށް އުދަ އަރެމުގެ ސަބަބުން ލިބުނު ގެއްލުންތަކަށް އެހީވުމުގެ ގޮތުން އިންޑިއާ އިން ވަނީ 100 މިލިއަން ރުޕީސްގެ އެހީއެއް ދީފައެވެ. މީގެ އިތުރުން، 2014 ވަނަ އަހަރު މާލެއަށް ދިމާވި ފެނުގެ ކާރިސާ އިން އަރައިގަތުމަށް ވެސް އިންޑިއާގެ ބޮޑު އެހީތެރިކަމެއް ލިބުނެވެ.\nއެތަކެއް ގަރުނެއްގެ މި ގުޅުން، މީގެ އަށް ވަރަކަށް އަހަރު ކުރިން ހީނަރުވާން ފެށިއެވެ. އިންޑިއާ އާއި އެ ގައުމުގެ ކުންފުނިތަކުން ރާއްޖޭގެ ބޮޑެތި މަޝްރޫއުތަކުގައި އެހީވަމުން ދިޔައިރު، އެ މީހުންނާ މެދު ރާއްޖޭގެ އޭރުގެ ސަރުކާރުން ކަންތައް ކުރަމުން ދިޔަ ގޮތުގެ ސަބަބުންނެވެ.\nއެންމެ ބޮޑު މިސާލެއްގެ ގޮތުގައި ފާހަގަ ކުރެވެނީ ޖީއެމްރާގެ މައްސަލައެވެ. ގައުމުގެ މައި އެއާޕޯޓް ތަރައްގީ ކުރުމަށް 2012 ވަނަ އަހަރު އޭރުގެ ސަރުކާރުން ޖީއެމްއާރްއާ ހަވާލުކޮށްފައިވާއިރު، މި 500 މިލިއަން ޑޮލަރު މަޝްރޫއު ދެން އައި ސަރުކާރުން ވަނީ ކުއްލިއަކަށް ހުއްޓުވާފައެވެ. މި މައްސަލަ އަދިވެސް ކުރިއަށް ދާއިރު، އޭގެ ސަބަބުން ރާއްޖެ އަދި ޖީއެމްއާރްއަށް ވެސް ބޮޑެތި ގެއްލުންތަކެއް ލިބުނެވެ.\nއިންޑިއާގެ ޓާޓާ ހައުސިންގ އަށް ވެސް ދިމާވީ ހަމަ މިފަދަ ގޮތެކެވެ. 2011 ވަނަ އަހަރު ވެފައިވާ އެއްބަސްވުމެއް، 2017 ވަނަ އަހަރު ކެންސަލްކޮށްފައިވާއިރު، ހަމަ ކެންސަލް ކުރި ސަރުކާރަށް އެންމެ ފަހުން އެ އެއްބަސްވުން އާކުރަން ޖެހުނެވެ. މަޖުބޫރީ ހާލަތެއްގައެވެ. ޖޫރިމަނާ އިން ސަލާމަތް ވުމަށެވެ.\nކުރީގެ ރައީސް އަބްދުﷲ ޔާމީން އާއި ބޮޑުވަޒީރު ނަރެންދްރަ މޯދީ\nކުރީގެ ރައީސް، އަބްދުﷲ ޔާމީންގެ ވެރިކަމުގައި ރާއްޖެ އާއި އިންޑިއާގެ ގުޅުން ހީނަރުވި ނަމަވެސް، މިހާރުގެ ސަރުކާރުން ދަނީ މި ގުޅުން ރަނގަޅު ކުރަން އެތަކެއް މަސައްކަތެއް ކުރަމުންނެވެ. އެގޮތުން، މިހާރުގެ ރައީސް އިބްރާހިމް މުހައްމަދު ސޯލިހް، ވެރިކަމާ ހަވާލުވެ ވަޑައިގެންނެވުމަށް ފަހު ރާއްޖެއިން ބޭރަށް އެންމެ ފުރަތަމަ ވަޑައިގެންނެވީ އިންޑިއާއަށެވެ. އަދި އޭގެ ކުރިން، އިންޑިއާ އިން ވެސް ގުޅުން ބަދަހި ކުރަން ބޭނުންވާކަން އެންގިއެވެ. ވަރުގަދަ މެސަޖަކުންނެވެ. ރައީސް ސޯލިހްގެ ހުވާ ކުރެއްވުމުގެ ރަސްމިއްޔާތަށް އެ ގައުމުގެ ބޮޑު ވަޒީރު ވަޑައިގެން ދެއްވި މެސެޖެކެވެ. އެއީ، ކުރީގެ ސަރުކާރުގެ އެތަކެއް ދައުވަތުތަކަށް އިންކާރު ކޮށްފައިވާ، އިންޑިއާގެ ވަރުގަދަ މެސެޖެވެ.\nރައީސް އިބްރާހިމް މުހައްމަދު ސޯލިހް ހުވާކުރެއްވުމުގެ ރަސްމިއްޔާތުގައި ބޮޑުވަޒީރު ނަރެންދްރަ މޯދީއާ އެކު\nރާއްޖެއާ އިންޑިއާގެ ގުޅުން ހީނަރުވާން ދިމާވީ އެންމެ ބޮޑު އެއް ސަބަބަކީ ކުރީގެ ސަރުކާރުން ޗައިނާއަށް ދިން އަހައްމިއްޔަތުކަމެވެ. އެ ސަރުކާރުގައި ރާއްޖޭގައި ކުރިއަށް ދިޔަ ގިނަ މަޝްރޫއުތައް ދީފައި ވަނީ ޗައިނާ ނުވަތަ އެގައުމުގެ ކުންފުންޏަކަށެވެ.\nއެފަދައިން ކަންތައް ކުރުމުން، ރައީސް ސޯލިހް ވިދާޅުވީ އެމަނިކުފާނު ވެރިކަމާ ހަވާލުވެވަޑައިގެންނެވި އިރު ރާއްޖެއިން ޗައިނާ އިން ނަގާފައިވާ ލޯނުގެ އަދަދު 1.2 ބިލިއަނަށް އަރާ ކަމަށެވެ. އޭގެ ތެރޭގައި ކޮންސެޝަނަލް ލޯނު ވެސް ހިމެނެ އެވެ. އެ ލޯނުތަކާއި ސޮވެރިން ގެރެންޓީތަކުގެ އިންޓަރެސްޓް ރޭޓް އުޅެނީ ވަރަށް މަތީގައި ކަމަށް އެމަނިކުފާނު ވިދާޅުވި އެވެ.\nމިކަމުން އަރައިގަތުމަށް ވެސް އެހީވެދިނީ އިންޑިއާއިންނެވެ. ޑިސެމްބަރު މަހު، ރައީސް ސޯލިހް އިންޑިއާއަށް ކުރެއްވި ދަތުރުފުޅު ތެރޭގައި އިންޑިއާ އާއި ރާއްޖެ އަށް 1.4 ބިލިއަން ޑޮލަރުގެ ކްރެޑިޓް ފެސިލިޓީ ނިންމާފައިވާކަން އިއުލާން ކުރެވުނެވެ.\nއެއަށް ފަހު، އިންޑިއާގެ ކުރީގެ އެކްސްޓަރނަލް އެފެއާޒް މިނިސްޓަރ ސުޝްމާ ސްވަރާޖް ރާއްޖެ ވަޑައިގެންފައިވާއިރު، އެ ދަތުރުފުޅުގައި އިތުރު 100 މިލިއަން ރުފިޔާގެ އެހީއެއް ދޭން ވަނީ ނިންމާފައެވެ.\nހާރިޖީ ވަޒީރު އަބްދުﷲ ޝާހިދު އާއި އިންޑިއާގެ ކުރީގެ އެކްސްޓަރނަލް އެފެއާޒް މިނިސްޓަރ، ސުޝްމާ ސްވަރާޖްއާ އެކު، އެކަމަނާ މާޗް މަހު ކުރެއްވި ދަތުރުގެ ތެރއިން\nމި ފައިސާ ބެހިގެންދާނެ ގޮތް މިހާރު ރާއްޖޭގެ ފޮރިން މިނިސްޓްރީން އިއުލާންކޮށްފައިވާ އިރު، ބޭނުން ކުރަން ހަމަޖެހިފައިވަނީ ރާއްޖޭގެ އެކި ކަންކޮޅުތަކުގައު ދިރިއުޅޭ ފަރާތްތަކަށް އަސާސީ ހިދުމަތްތައް ފޯރުކޮށްދިނުމަށާއި، ސަރުކާރުން ރައްޔިރުންނަށް ދޭ ހިދުމަތްތައް ރަނގަޅު ކުރުމަށެވެ.\n100 މިލިއަން ބަހާލާފައިވާ ގޮތް\nއއ. އުކުޅަހުގައި އިންޓަނެޝަނަލް ކޮންވެންޝަން ސެންޓަރެއް ގާއިމް ކުރުމަށް 7،806،900 މިލިއަން ރުފިޔާ\nދ. ވާނީގައި ހުންނަ ފުލުހުން ތަމްރީނު ކުރުމަށް ޚާއްސަ ކޮށްފައިވާ ޓްރެއިނިންގ ސްކޫލަށް ހަތް މިލިއިން ރުފިޔާ\nހއ. އިހަވަންދޫގައި ހެލްތު ސެންޓަރުގައި އިމަޖެންސީ މެޑިކަލް ޚިދުމަތް ދިނުމަށް ބޭނުންވާ ތަނެއް ތައްޔާރުކުރުމަށް 7،469،465 މިލިއަން ޑޮލަރު\nނ. ޅޮހީ އަދި ރ. ކިނޮޅޮހުގައި ކްލާސްރޫމް އެޅުމަށް 1،201،056 މިލިއަން ރުފިޔާ\n61 ރަށެއްގައި އައުޓްޑޯ ފިޓްނަސް އިކުއިޕްމަންޓަށް އަށް މިލިއަން ރުފިޔާ\nސިއްހީ ޚިދުމަތް ކުރިއެރުވުމަށް އިންޑިއާ އިން 11 އެމްބިއުލާންސް ގަތުމަށް 7.7 މިލިއަން ރުފިޔާ\nއއ. ރަސްދޫގެ ގޮނޑުދޮށް ހިމާޔަތް ކުރުމަށް އަށް މިލިއަން ރުފިޔާ\nބ. ފެހެންދޫ އިން ގޮއިދޫއަށް ދާ ދަރިވަރުންނަށް ބޭނުންވާ ފެރީއެއް ހަމަޖެއްސުމަށް 1.5 މިލިއަން ރުފިޔާ\nއައްޑޫ ސިޓީގެ ހުޅުދޫގައި ޑްރަގް ޑިޓޮކްސިފިކޭޝަން ސެންޓަރއެއް އެޅުމަށް 6،014971 މިލިއަން ރުފިޔާ\nދެ ރަށެއްގައި 25 މެޓްރިކް ޓަނުގެ އައިސް ޕްލާންޓް އެޅުމަށް އަށް މިލިއަން ރުފިޔާ\nމާލެ ސިޓީ ކައުންސިލަށް ބޭނުންވާ އުޅަނދު އަދި ސާމާނު ހޯދުމަށް އަށް މިލިއަން ރުފިޔާ\nށ. ފޯކައިދޫގައި ކޮމިއުނިޓީ ސެންޓަރެއް އެޅުމަށް ފަސް މިލިއަން ރުފިޔާ\nމޯލްޑިވްސް ކަރެކްޝަނަލް ސަރިވިސަސް އަށް އުޅަނދު ހޯދުމަށް އަށް މިލިއަން ރުފިޔާ


November 11 gai Ibu ah huvaa kurevven vaane: Moosa | Mihaaru\nމަޖިލީހުގެ ނައިބު ރައީސް މޫސާ މަނިކު: އިބޫއަށް އަންނަ މަހުގެ 11 ވަނަ ދުވަހު ހުވާ ކުރެއްވެން ވާނެ ކަމަށް ގަބޫލު ކުރައްވާ ކަމަށް ވިދާޅުވި --- ފޮޓޯ/މިހާރު\nނޮވެމްބަރު 11 ގައި އިބޫއަށް ހުވާ ކުރެވެން ވާނެ: މޫސާ މަނިކު\n18 އޮކްޓޯބަރ 2018 - 22:47 64 comments\nއިބޫ ހުވާ ކުރެއްވުމުގެ ރަސްމިއްޔާތުގެ ކަންކަމާ ބެހޭގޮތުން، ވެރިކަން ބަދަލުވުމުގެ މަރުހަލާގެ ކަންކަން ބަލަހައްޓާ ކޮމެޓީން ވަނީ މަޖިލީހުގެ އިދާރާގައި މޫސައާ ބައްދަލު ކުރައްވައި، އެ ހަފުލާގެ ކަންކަން ކުރިއަށް ގެންދިއުމާ ބެހޭގޮތުން މަޝްވަރާ ކުރައްވައިފަ އެވެ. ރައީސް ހުވާ ކުރެއްވުމުގެ ރަސްމިއްޔާތަކީ މަޖިލީހުގެ ޖަލްސާއެއްގައި ބާއްވާ ކަމެކެވެ.\nއެ ބައްދަލުވުމާ ގުޅޭގޮތުން މޫސަ ވިދާޅުވީ އަންނަ މަހުގެ 11 ވަނަ ދުވަހު އިބޫ ހުވާ ކުރެއްވުމުގެ ކަންކަން ހަމަޖައްސައި ދެއްވުމަށް އެ ކޮމެޓީން އެދުނު ކަމަށެވެ. އަދި އެދުވަހު ހުވާ ކުރުމުގެ ރަސްމިއްޔާތު ބާއްވަން ޖެހޭނެ ކަމަށް އޭނާ ވެސް ގަބޫލު ކުރައްވާ ކަމަށާއި އެކަން ނުކުރެވޭނެ ސަބަބެއް އޮތް ކަމަށް ދެކެވަޑައިނުގަންނަވާ ކަމަށް މޫސަ ވިދާޅުވި އެވެ.\n"ޖުމްހޫރީ ދުވަސް އެއީ. އަދި މި އަހަރުގެ އެ ދުވަސް މިވަނީ މިއީ ޖުމްހޫރިިއްޔަތަށް 50 އަހަރު ފުރޭ ދުވަހަށް. އަދި މިފަހަރު ރައީސް ކަމަށް އަދި ނައިބު ރައީސް ކަމަށް ވެސް މި ވަޑައިގަންނަވަނީ މަޖިލީހުގެ ދެ މެމްބަރެއް. އެހެންވީމަ ވަރަށް މުނާސަބުކޮށް މިކަން މި ދިމާވަނީ. އަޅުގަނޑު ވެސް ގަބޫލު ކުރަނީ އެ ދުވަހު ހުވާ ކުރެއްވުން ބޭއްވެން ވާނެ ކަމަށް. އެގޮތަށް އަޅުގަނޑު މަޖިލީހުގެ ރައީސަށް ލަފާ އަރުވާނަން." މޫސަ ވިދާޅުވި އެވެ.\nމޫސަ ވިދާޅުވި ގޮތުގައި 2013 ގައި އޭރުގެ ރިޔާސީ އިންތިޚާބުގެ ކަންކަން ނުނިމި ދިއުމުގެ ސަބަބުން އެ އަހަރުގެ ނޮވެމްބަރު 11 ގައި އާ ރައީސަށް ހުވާ ނުކުރެއްވުނަސް، އެކަން އެގޮތަށް އަބަދު ދެމިގެންދާން ޖެހޭ ކަމަކަށް ދެކެވަޑައިނުގަންނަވާ ކަމަށެވެ. އެ އަހަރު ނޮވެމްބަރު 11 އައިއިރު ވެސް އާ ރައީސަކު އިންތިޚާބު ނުވެ އޮތުމުން ރައީސް ކަމުގެ މަގާމު ވަގުތީ ގޮތުން މަޖިލީހުގެ އޭރުގެ ރައީސް އަބްދުﷲ ޝާހިދާ ހަވާލުކުރަން އޭރު މަސައްކަތް ކުރެއްވި ކަމަށާއި އެކަމަކު އިންތިޚާބު ނިމެންދެން ރައީސް ޑރ. މުހައްމަދު ވަހީދުގެ ވެރިކަން ދެމިގެންދާނެ ކަމަށް އޭރު ސުޕްރީމް ކޯޓުން ކަނޑައެޅި ކަން މޫސަ ފާހަގަ ކުރެއްވި އެވެ.\n"އޭރު ކަން ދިމާވި ގޮތުން އެ ތާރީޚުގައި އެކަން ނުކުރެވި ދިޔަޔަސް، އަޅުގަނޑު ގަބޫލު ކުރާ ގޮތުގައި މިހާރު އެބަޖެހޭ އެ އުސޫލު އަނބުރާ ރުޖޫއަވާން. ސަބަބަކީ އެއީ އަޅުގަނޑުމެން ގާނޫނު އަސާސީ ހެދިއިރު އެކަން ލިޔުނު ގޮތް." މޫސަ ވިދާޅުވި އެވެ.\nއާ ގާނޫނު އަސާސީގެ ދަށުން 2008 ގައި ބޭއްވި ފުރަތަމަ ރިޔާސީ އިންތިޚާބަށް ފަހު ރައީސް ކަމުގެ ހުވާ ކުރެއްވީ އެ އަހަރުގެ ނޮވެމްބަރު މަހުގެ 11 ވަނަ ދުވަހު އެވެ. އޭގެފަހުން 2013 ގައި ބޭއްވި ރިޔާސީ އިންތިޚާބުގެ ކަންކަން އެކި ސަބަބުތަކާ ހެދި ނުނިމި، އެ އަހަރުގެ ނޮވެމްބަރު މަހުގެ 16 ވަނަ ދުވަހާ ހަމައަށް ދެމިގެންދިޔަ އެވެ. މިހާރުގެ ރައީސް އަބްދުﷲ ޔާމީން ރައީސް ކަމުގެ ހުވާ ކުރެއްވީ ޖެހިގެން އައި ނޮވެމްބަރު މަހުގެ 17 ވަނަ ދުވަހު އެވެ.\nއިތުރު ލިޔުންތައް ރައްޔިތުންގެ މަޖިލިސް މެމްބަރު މޫސާ މަނިކު (ރީކޯ) ޖުމްހޫރީ ދުވަސް ރައީސް އިބްރާހިމް މުހައްމަދު ސޯލިހް


ރާއްޖޭގައި ރޭޕް ކުރުމުގެ މައްސަލަތައް އިތުރުވަނީ | Jazeera\tރާއްޖޭގައި ރޭޕް ކުރުމުގެ މައްސަލަތައް އިތުރުވަނީ - Jazeera\nރާއްޖޭގައި ރޭޕް ކުރުމުގެ މައްސަލަތައް އިތުރުވަނީ\nޢަލީ ޔާމީން December 26, 2018 55 views0\nރާއްޖޭގައި ރޭޕް ކުރުމުގެ މައްސަލަތައް އިތުރުވަމުން އަންނަ ކަމަށް ޖެންޑާ މިނިސްޓްރީގެ ތަފާސް ހިސާބުތަކުން ދައްކައިފިއެވެ.\nއެގޮތުން ޖެންޑަ މިނިސްޓްރީއިން ކޮންމެ މަހަކު އާންމުކުރާ އެ މިނިސްޓްރީގެ ތަފާސް ހިސާބު ދައްކާގޮތުން މިއަހަރުގެ ޖޫން މަހުން ފެށިގެން ނޮވެމްބަރު މަހުގެ ނިޔަލަށް ޖެންޑަ މިނިސްޓްރީ އަށް ރޭޕްކުރުމުގެ ހަތް މައްސަލައެއް ވަނީ ހުށަހަޅައިފިއެވެ.\nމިދިޔަ މަހު އެކަނި ވެސް އެ މިނިސްޓްރީއަށް ރޭޕްކުރުމުގެ ތިން މައްސަލައެއް ވަނީ ލިބިފައިިވާއިރު އޮކްޓޫބަރު މަހާއި ސެޕްޓެމްބަރު މަހު ވެސް ރޭޕްގެ ދެ މައްސަލައެއް ހުށަހަޅާފައިވެއެވެ. މީގެ އިތުރުން ޖޫން މަހު ވެސް ދެ މައްސަލައެއް ހުށަހަޅާފައިވާ ކަމަށް ތަފާސް ހިސާބުތަކުން ދައްކައެވެ. މިއީ މިދިޔަ އަހަރާ ބަލާއިރު އިތުރު އަދަދެކެވެ.\nރޭޕްގެ މައްސަލަތަކުގެ އިތުރުން ގެވެށި އަނިޔާގެ 27 މައްސަލައެއް މިދިޔަ މަހު ޖެންޑާއަށް ހުށަހަޅާފައިވެއެވެ. އެވެ. އަދި އޮކްޓޫބަރު މަހު ގެވެށި އަނިޔާގެ 29 މައްސަލައެއް ހުށަހަޅާފައިވާއިރު އޭގެ ތެރޭގައި ޖިންސީ އަނިޔާގެ ހަތަރު މައްސަލަ އާއި ނަފްސާނީ އަނިޔާގެ 14 މައްސަލައެއް ހިމެނެ އެވެ.\nޖެންޑާއަށް މިދިޔަ މަހު ވެސް އެންމެ ގިނައިން ހުށަހަޅާފައިވަނީ ކުޑަކުދިންނަށް ކުރާ އަނިޔާގެ މައްސަލައެވެ. އެގޮތުން ކުދަކުދިންނަށް އަނިޔާކޮށްގެން 78 މައްސަލައެއް ވަނީ ރިޕޯޓްކޮށްފަ އެވެ.


BREAKING: Covid Jehigen2Gadi Iru Therey3Meehaku Niyaa Vehjje - Vaguthu\nކޮވިޑް ޖެހިގެން ދެގަޑިއިރު ތެރޭ ތިން މީހަަކު ނިޔާވެއްޖެ\nކޮވިޑް-19 ޖެހިގެން ފަރުވާދެމުންދަނިކޮށް ދެގަޑިއިރު ތެރޭ ތިން މީހަަކު ނިޔާވެއްޖެ އެވެ.\nއެންމެ ފަހުން ނިޔާވެފައި ވަނީވެސް ދިވެހި އަންހެނެކެވެ. އެއީ 79 އަހަރުގެ މީހެކެވެ.\nމިރޭ 11 ޖެހިއިރު ކޮވިޑްގައި ނިޔާވެފައި ވަނީ 72 އަހަރުގެ އަންހެނެކެވެ. އޭގެ ފަހުން މިރޭ 12ގެ ފަހުން ފުރަަތަމަ ނިޔާވީ 54 އަހަރުގެ އަންހެނެކެވެ.\nމިރޭ ނިޔާވި ތިން މީހުންނަކީވެސް ކޮވިޑް ފެސިލިޓީގައި ފަރުވާދެމުންދިޔަ މީހުންނެވެ.\nމި މަރުތަކާއެކު މިހާރު ރާއްޖެއިން ކޮވިޑްގައި ނިޔާވި މީހުންގެ އަދަދު ވަނީ 180 އަށް އަރާފައެވެ.\nއަދި މި މަހު މިހާތަނަށް ކޮވިޑްގައި ނިޔާވި މީހުންގެ އަދަދު ވަނީ 19 އަށް އަރާފައެވެ.\nކޮވިޑް-19 ޖެހިގެން ފަހަކަށް އައިސް ރާއްޖެ އިން ނިޔާވާ މީހުންގެ އަދަދު ވަނީ ވަރަށް ބޮޑަށް އިތުރުވެފައެވެ. ނަމަވެސް އެޗްޕީއޭ އިން ވިދާޅުވާ ގޮތުގައި ރާއްޖެ އިން ކޮވިޑް ޖެހޭ މީހުންގެ އަދަދަށް ބަލާއިރު ނިޔާވާ މީހުންގެ އަދަދު ނިސްބަތުން އިތުރުވަމުންނެއް ނުދެއެވެ.\nކޮވިޑް ޖެހިގެން ގިނަ ބަޔަކު ނިޔާވާ އެއްސަބަބަކީ ރާއްޖޭގައި މިހާރު ފެތުރެމުން އަންނަ ކޮވިޑްގެ އާވޭރިއަންޓް ކަމަށްވުން އެކަށީގެންވާ ކަމަށް ސިއްހީ ދާއިރާގައި މަސައްކަތް ކުރައްވާ ބައެއް ބޭފުޅުން ވިދާޅުވެއެވެ. ނަމަވެސް ސަރުކާރުން އެހެން ނުބުނެއެވެ.\nރާއްޖޭގައި މިހާރު ފެތުރެމުންދަނީ ކޮވިޑްގެ ކޮން ވޭރިއަންޓެއްތޯ ބެލުމަށް ޓެސްޓްތައް ހަދަން ސުންކު ރާއްޖެ އިން ބޭރަށް ފޮނުވިތާ މަހަކަށް ވުރެ ގިނަ ދުވަސް ވީއިރުވެސް އޭގެ ނަތީޖާ ނުލިބެއެވެ.\nޖޫން 5, 2021 07:19\nކޮވިޑް ފެޒިލިޓީގައި މީހުން މަރުވާ އަދަދުން އެބައެގޭ އެތަނުގެ ފަރުވާކުޑަކަން އިންތިހާއަށް.\nޖޫން 5, 2021 08:29\nމިރާއްޖޭގެ ރައްޔިތުން އެބަޖެހޭ މަގުތަކަށް ނިކުމެ މިސަރުކާރުގެ އިހްމާލުތަކާ ދެކޮޅަށް އިހްތިޖާޖުކުރަން!! ރައިސް ސޯލިހް އަދި ސަރުކާރުން މިވަނީ ރައްޔިތުންނަށް މިބަލިފެތުރޭނެ އެތައްގޮތަކަށް ކަންކަންކޮށްފަ!! ރައްޔިތުންގެ ފުރާނަތައް ނުރައްކަލަށް ލެވިފައިމިވަނީ ދޯހަޅި ސިޔާސަޔުގެ ސަބަބުން!! އެތައް ގޯހެއް މިސަރުކާރުން ހަދައިފި! އަދިވެސް ދަނީ ހަދަމުން!! މިމީހުންނަށް އެއްމެކަމެއް ބޮޑުވެގެން ތެޅި ބާލާތަން މިފެންނަނީ މަޖްލިސްތެރެއިންވެސް!! ފާއިތުވި އެއްމަސް ދުވަސް މަޖްލިސްތެރޭ ހަޅޭ ލަވަމުން ތަހްގީގު ނުކުރެވިގެން ގާނޫނު ނެހެދިގެން އުޅޭތަން ފެނުނީ އެންމެ މީހެއްގެ ހިމާޔަތުގައި!! މިއޮތީ ބަލާވެރިކަމެއް މިހާރު މިރާއްޖޭގައި! މިވެރިކަމުން މިކުރާހާވެސް ކަމަކީ ވަގުތީ އުފަލަށް ގައުމު އިންޑިޔާއަށް ވިއްކަމުން ދިއުމާ ރައްޔިތުންގެ ޖީބުތައް ޖޫރިމަނާކޮށްގެން ފެލުން!! މުޅި ރާއްޖެއަށް ކޮވިޑް ފެތުރޭނެ ހުރިހާ ކަމެއްކޮށް ރައްޔިތުންގެ ފުރާނަތައް ނުރައްލަލަށްލުން!! ރައްޔިތުންނަށް ބިރުދައްކާ ރައްޔިތުން ގެއަށް ވެއްދުމަށްފަހު ވައްކަންކުރުން!! މިއީ މިސަރުކާރު ނިމުމަކަށް ގެންނަން ޖަވާބުދާރީ ކުރުވަން މުޅި ރާއްޖޭގެ ހުރިހާ ރައްޔިތުން ބިރުފަހައަނަޅާ ނިކުންނަންވީ ވަގުތު!! ނޭއްގާނީކަން އިންތިހާއަށްބޮޑު!!!


Priyanka aa Nick ge Mumbai gai Baahva Reception Party Othy Mimahu 20 ga?\nނިކް އާއި ޕްރިޔަންކާ: ދިއްލީގައި ބޭއްވި ރިސެޕްޝަން ޕާޓީގެ ތެރެއިން---\nޕްރިޔިންކާ އާއި ނިކްގެ މުމްބާއީގައި ބާއްވާ ރިސެޕްޝަން ޕާޓީ އޮތީ މިމަހު 20ގައި؟\nމަޝްހޫރު ބަތަލާ ޕްރިޔަންކާ ޗޯޕްރާ، އޭނާގެ ލޯބިވެރިޔާ ނިކް ޖޯނަސް އާ ކައިވެނިކުރުމަށްފަހު މުމްބާއީ ގައި ބޭއްވުމަށް ހަމަޖެހިފައިވާ ރިސެޕްޝަން ޕާޓީ އޮތީ މިމަހު 20ގައި ކަމަށް އިންޑިއާގެ ނޫސްތަކުން ބުނެފިއެވެ.\nއިންޑިއާގެ ނޫސްތަކުން ބުނާގޮތުގައި ބޮލީވުޑު ފަންނާނުންނަށް މިހާރު ވަނީ އެޕާޓީއަށް ދައުވަތު ދީފައެވެ. އަދި ބޮލީވުޑުގެ ގިނަ ފަންނާނުން އެ ހަފްލާގައި ބައިވެރިވާނެ ކަމަށް ނޫސްތަކުން ބުނެއެވެ. ނަމަވެސް އެކަމާ ބެހޭ ރަސްމީ އިއުލާނެއް ކޮށްފައެއް ނުވެއެވެ.\nޕްރިޔަންކާ އާއި ނިކް ވަނީ ދިއްލީގައި ވެސް ބޮޑު ރިސެޕްޝަން ޕާޓީއެއް ބާއްވާފައެވެ. އެޕާޓީގައި ވަނީ އިންޑިއާގެ ބޮޑު ވަޒީރު ނަރެންދަރަ މޯދީ ވެސް ބައިވެރިވެފައި ވެއެވެ.\nމިމަހު އެއްވަނަ ދުވަހުކު ޕްރިޔަންކާ އާއި ނިކް ވަނީ ވެސްޓާން ސްޓައިލަށް ކައިވެނިކޮށްފައިވާއިރު އެމީހުން ވަނީ އިންޑިއަން ސްޓައިލަކަށް ވެސް ކައިވެނި ކޮށްފައެވެ. އުމުރުން 36 އަހަރުގެ ޕްރިޔަންކާ އާއި 26 އަހަރުގެ ނިކް އެންމެ ފުރަތަމަ އެކުގައި އާއްމުންގެ ތެރެއަށް ނުކުފައި ވަނީ މިދިޔަ އަހަރުގެ މެޓް ގާލާ އިވެންޓުންނެވެ. ދެމީހުން ލޯބީގެ ގޮތުން ގުޅިގެން އުޅޭކަމަށް އަޑު ފެތުރުނީ މިއަހަރުގެ ކުރީކޮޅެވެ.


Drug Remand Center eh Gulheefalhugai! | Jazeera\tޑްރަގް ރިމާންޑް ސެންޓަރެއް ގުޅީފަޅުގައި! - Jazeera\nޑްރަގް ރިމާންޑް ސެންޓަރެއް ގުޅީފަޅުގައި!\nމުޙައްމަދު އަފްޒަލް January 3, 2021 218 views0\nޑްރަގް ރިމާންޑް ސެންޓަރެއް ކ.ގުޅީފަޅުގައި ގާއިމްކުރަން ނިންމާފައިވާކަމަށް ނޭޝަނަލް ޑްރަގް އޭޖެންސީ (އެންޑީއޭ)އިން ބުނެފިއެވެ.\nއެންޑީއޭއިން މައުލޫމާތު ދީފައިވާ ގޮތުގައި، މިއީ މަސްތުވާތަކެތި ބޭނުންކުރުމާއި ޓްރެފިކް ކުރުމުގެ ތުހުމަތުގައި ހައްޔަރު ކުރެވޭ މީހުންނަށް ފަރުވާ ދިނުމަށް އެޅުމަށް ހަމަޖެހިފައިވާ ރިމާންޑް ސެންޓަރެކެވެ. އެގޮތުން، ޑްރަގްއާ ގުޅޭ ކުށްތަކުގައި ހައްޔަރު ކުރެވޭ މީހުންގެ ބަންދުގެ މުއްދަތުގައި ބޭނުންވާ އަސާސީ ފަރުވާ މިތަނުން ދިނުމަށް ވަނީ ހަމަޖެހިފައެވެ.\nއިތުރަށް އެންޑީއޭ އިން މައުލޫމާތު ދީފައިވާ ގޮތުގައި، މި ސެންޓަރު ހިންގުމަށް ހަމަޖެހިފައިވަނީ ކަމާ ގުޅޭ ހުރިހާ ފަރާތްތަކާއި ގުޅިގެން، ބޭނުންވާ ވަސީލަތްތައް ހޯދުމަށްފަހުއެވެ. މިއީ އެތަނަށް ގެންދާ ފަރާތްތަކަށް ފޯރުކޮށްދޭންޖެހޭ ހިދުމަތްތައް އޭގެ އެންމެ ފުރިހަމަ ސިފައިގައި ފޯރުކޮށްދިނުމުގެ ގޮތުންނެވެ.\nއެންޑީއޭއިން ޑްރަގް ރިމާންޑް ސެންޓަރެއް ކ.ގުޅީފަޅުގައި އެޅުމަށް ނިންމާފައިވާއިރު، އެ އޭޖެންސީގެ ހިންގުން ގޯސްވެ، ލިބެންޖެހޭ ފަރުވާ ނުލިބޭ ކަމުގެ ޝަކުވާ ވަނީ ބޮޑުވެފައެވެ. އެގޮތުން، އެންޑީއޭ ރިފޯމް ކުރަންޖެހޭ ކަމަށްބުނެ ގިނަ ބަޔަކުވަނީ ދާދިފަހުންވެސް މުޒާހަރާކޮށްފައެވެ.


ސައުތު އޭޝިއަން އެތުލެޓިކްސް ކައުންސިލް މީޓިން\nސައުތު އޭޝިއާ އެތުލެޓިކްސް ފެޑެރޭޝަންގެ ކައުންސިލް މީޓިން ޑިސެމްބަރ 10ވަނަ ދުވަހު އައްޑޫ ސިޓީގައި ބާއްވާގޮތަށް ވަނީ ހަމަޖެހިފައެވެ. ކައުންސިލް މީޓިންގ ގައި ނޭޕާލް ފިޔަވައި ސައުތު އޭޝިއާގެ7ގައުމުން ބައިވެރިވާގޮތަށް ވަނީ ހަމަޖެހިފައެވެ.\nސައުތު އޭޝިއާ ކައުންސިލް މީޓީން ބާއްވާގޮތަށް ހަމަޖެހިފައިވަނީ ފަތުރުވެރިކަމުގެ ދާއިރާއިން ގިނަވަނަތަކެއް ހޯދަމުން އަންނަ އީކްއޭޓަރ ވިލެޖްގައެވެ.\nރާއްޖޭގައި ބާއްވާ ސައުތު އޭޝިއާ ކައުންސިލް މީޓިންގ ގައި 2018 ވަނަ އަހަރު މިސަރަޙައްދުގައި ބާއްވާ މުބާރާތްތަކާއި މުބާރާތްތަކުގެ ތާރީޚްތައް ކަނޑައަޅާގޮތަށްވަނީ ހަމަޖެހިފައެއެވެ. އަދި ސައުތު އޭޝިއާ އެތުލެޓިކްސް ފެޑެރޭޝަންގެ އަސާސީގަވާޢިދަށް ގެނެވޭ އިސްލާޙްތަކާއެކު އަސާސީ ގަވާޢިދު ފާސްކުރާނެއެވެ.\nސައުތު އޭޝިއާގެ ކައުންސިލް މީޓީން ރާއްޖޭގައި ބާއްވާއިރު، އެންމެ ފަހުން ބޭއްވުނު ސައުތު އޭޝިއާ އެތުލެޓިކްސް ފެޑެރޭޝަންގެ އިންތިޚާބްގައި އެ ފެޑެރޭޝަންގެ ނާއިބް ރައީސްގެ މަގާމަށް ރާއްޖޭގެ އެތުލެޓިކްސް އެސޯސިއޭޝަންގެ ރައީސް މުޙައްމަދު ޠަލާލް ވަނީ އިންތިޚާބް ކުރެވިފައެވެ.\nމި މީޓީން ރާއްޖޭގައި ބޭއްވިގެން މިދަނީ ކުޅިވަރާ ބެހޭ ވުޒާރާއާއި އީކްއޭޓަރ ވިލެޖްގެ އެހީތެރިކަމާއެކުގައެވެ.


Liverpool Ajax balikoffi, Van Dijk nehthan fuubehdhee Fabinho - One Online\nގޯލަށްފަހު ލިވަޕޫލުން އުފާފާޅުކުރަނީ --- ފޮޓޯ/ ގެޓީ\nލިވަޕޫލް އަޔެކްސް ބަލިކޮށްފި، ވެންޑައިކް ނެތްތަން ފޫބެއްދީ ފަބީނިއޯ\nޕްރިމިއާ ލީގުގެ ޗެމްޕިއަނުން ލިވަޕޫލް ޗެމްޕިއަންސް ލީގުގެ ގްރޫޕް ސްޓޭޖުގައި ކުޅުނު ފުރަތަމަ މެޗުގައި އަޔެކްސް ބަލިކޮށްފިއެވެ.\nރޭ ނެދަލޭންޑްސްގެ އެމްސްޓާޑޭމްގައި ކުޅުނު މެޗުން ލިވަޕޫލް މޮޅުވީ 1-0ގެ ނަތީޖާއަކުންނެވެ. މެޗުގެ ހަމައެކަނި ގޯލަކީ އަޔެކްސްގެ އާޖެންޓީނާ ޑިފެންޑަރު ނިކޮލަސް ޓަގްލަފީކޯ އަތުން ބައިކޮޅަށް ވަން ގޯލެކެވެ.\nލިވަޕޫލްގެ އެންމެ މުހިއްމު ކުޅުންތެރިޔާ، ޑިފެންޑަރު ވާޖިލް ވެންޑައިކަށް އަނިޔާ ވެ، ސީޒަން އެއްކޮށް ގެއްލޭނެ ކަމަށް ބެލެވިފައި އޮތްއިރު، ރޭ ހުރިހާ ލޯތަކެއް އަމާޒުވީ ލިވަޕޫލްގެ ޑިފެންސަށެވެ. އަޔެކްސްއިން ލިވަޕޫލްގެ ޑިފެންސް ރަނގަޅަށް ޓެސްޓް ކޮށްލި ނަމަވެސް، އެޓީމަށް ގޯލްކީޕަރު އެޑްރިއަން ފޫއަޅުވާލެވިފައެއް ނުވެއެވެ. ބްރެޒިލް ގޯލްކީޕަރު އެލިސަން ބެކާ އަނިޔާގައި ހުރުމުން ރޭގެ މެޗަށްވެސް ނުކުތީ އެޑްރިއަންއެވެ.\nލިވަޕޫލްގެ ސެންޓަ ބެކުން، ވެންޑައިކް ނެތްތަން ފޫބެއްދީ ކުރިން ޑިފެންސިވް މިޑްފީލްޑަރަކަށް ކުޅެމުންދިޔަ ފަބީނިއޯއެވެ. މާސީ ސައިޑް ޑާބީގައި އެވަޓަންއާ ދެކޮޅަށް ކުޅުނު މެޗުގައި އަނިޔާވި ތިއާގޯ އަލްކަންޓްރާވެސް ރޭގެ މެޗަށް ނުކުމެފައި ނުވާއިރު، މެޗުގައި ފަބީނިއޯ ވަނީ ރަނގަޅު ކުުޅުމެއް ދައްކާފައެވެ. ހާއްސަކޮށް އަޔެކްސްގެ ޑޫސާން ޓަދިޗް، ލިވަޕޫލް ގޯލްކީޕަރު ބޯމަތިން އެއްލި ބޯޅައެއް ގޯލަށް ވަންނަން ދަނިކޮށް ފަބީނިއޯ ވަނީ ރޮނގު މަތިން ބޭރުކޮށްލާފައެވެ.\nލިވަޕޫލުން ޖެހި ގޯލަކީ ސަޑިއޯ މާނޭގެ ބުރަ މަސައްކަތުން ޖެހި ގޯލެކެވެ. އަރިމަތިން ދެ ކުޅުންތެރިން ނައްޓާލުމަށްފަހު ގޯލަށް ފޮނުވާލަން މަސައްކަތް ކުރި ބޯޅަ އަމާޒުން ކައްސާލިނަމަވެސް، ގޯލަށް ވަނީ ޓަގްލަފީކޯގެ ފައިގައި ޖެހި މިސްރާބު ބަދަލުވެގެންނެވެ. މެޗުގެ ދެވަނަ ހާފްގައި އަޔެކްސްގެ ޑޭވިޑް ނެރެސްގެ ދެ ހަމަލާއެއް ނުރައްކާ ކޮށް ފެނުނެވެ. ފުރަތަމަ ފުރުސަތުގައި ކުޑައޭރިއާ ތެރެއިން ނެރެސް ފޮނުވާލި ބޯޅަ ގޯލްކީޕަރު އެޑްރިއަން ފައިން މަތަކޮށް ބޭރުކޮށްލިއިރު، ދެވަނަ ހަމަލާ އޭރިއާ ބޭރުން ފޮނުވާލުމުންވެސް މަތަކުރީ ގޯލްކީޕަރު އެޑްރިއަންއެވެ.\nލިވަޕޫލް ހިމެނޭ ގްރޫޕް ޑީގައި އަޓަލާންޓާއާއި މިޑްޓައިލާންޑް ވާދަކުރި މެޗު، މިދިޔަ އަހަރު ސެމީ ފައިނަލްގައި ކުޅުނު އަޓަލާންޓާއިން ކާމިޔާބު ކުރީ 4-0ގެ ނަތީޖާއަކުންނެވެ.\nގުޅޭ ޓެގު ޔޫއެފާ ޗެމްޕިއަންސް ލީގު ލިވަޕޫލް އަޔެކްސް ވާޖިލް ވެން ޑައިކް ފުޓްބޯޅަ